
Introducere 


I. — „în noi înşine vom găsi unitatea fenomenologiei şi 
adevăratul ei înţeles 11 , scrie Merleau-Ponty, iar Jeanson, pe 
de altă parte, subliniază „absurditatea pe care ar trebui să o 
ceară o definiţie obiectivă a fenomenologiei 11 . Şi este adevă¬ 
rat că înţelesul acestei „mişcări", al acestui „stil", nu poate 
fi determinat cu precizie decît dacă îl abordăm din interior, 
luînd asupra noastră întrebarea pe care o conţine. Am putea 
spune acelaşi lucru despre marxism sau despre cartezianism. 
Aceasta înseamnă în fond că filozofia nu trebuie să fie în¬ 
ţeleasă doar ca eveniment şi „din afară", ci şi reluată ca gîn- 
dire, altfel spus ca problemă, geneză, mişcare de du-te-vino. 
în aceasta constă obiectivitatea veritabilă, aceea pe care o 
voia Husserl; dar mărturia fenomenologiei nu este în favoa¬ 
rea unui subiectivism simplist, ca acela pe care-1 sugerează 
Jeanson, prin care istoricul, descriind cutare gîndire, nu ar 
face, în ultimă analiză, decît să o strecoare pe a sa. 

II. — Fenomenologia lui Husserl s-a născut din criza subiec¬ 
tivismului şi a iraţionalismului (sfîrşitul secolului al XlX-lea, 
începutul secolului al XX-lea). Va trebui să situăm această 
gîndire în istoria ei, aşa cum s-a situat ea însăşi. Această istorie 
este şi istoria noastră. împotriva psihologismului, împotriva 
pragmatismului, împotriva unei etape a gîndirii occidentale 
a reflectat, s-a sprijinit şi a luptat fenomenologia. Ea a fost din 
primul moment şi rămîne încă o meditaţie asupra cunoaşterii, 
o cunoaştere a cunoaşterii; iar celebra ei „punere între paran¬ 
teze" constă mai întîi în renunţarea la o cultură, la o istorie. 

în reluarea oricărei ştiinţe mergînd pînă la o non-ştiinţă radi¬ 
cală. Dar acest refuz de a moşteni, acest „dogmatism 11 , cum 
îl numeşte în mod curios Husserl, se înrădăcinează într-o moş¬ 
tenire. Astfel, istoria acoperă fenomenologia, iar Husserl a 
ştiut-o întotdeauna de la un capăt la celălalt al operei sale, 
dar există o intenţie, o pretenţie a-istorică în fenomenologie, 
şi de aceea vom aborda fenomenologia din perspectiva 
istoriei ei şi vom încheia analizînd dialogul ei cu istoria. 

III. — Fenomenologia este comparabilă cu cartezianismul, 
şi este sigur că, pe această cale indirectă, putem să o abordăm 
în mod adecvat: ea e o meditaţie logică ţintind să depăşească 
incertitudinile înseşi ale logicii către şi printr-un limbaj sau 
logos excluzînd incertitudinea. Speranţa carteziană a unei ma~ 
thesis universalis renaşte la Husserl. Ea este într-adevăr filo¬ 
zofie, şi chiar filozofie postkantiană, deoarece se străduieşte 
să evite sistematizarea metafizică; ea este o filozofie a seco¬ 
lului al XX-lea, visînd să restituie acestui secol misiunea lui 
ştiinţifică, întemeind, cu un nou efort, condiţiile ştiinţei sale. 
Ea ştie că cunoaşterea se incarnează în ştiinţă concretă sau 
„empirică", ea vrea să ştie pe ce se sprijină această cunoaş¬ 
tere ştiinţifică. Iată punctul de plecare, rădăcina pe care o 
studiază, datele imediate ale cunoaşterii. Kant cerceta deja 
condiţiile a priori ale cunoaşterii: dar acest a priori presupune 
deja soluţia. Fenomenologia nu acceptă nici măcar această 
ipostază. De aici stilul ei interogativ, radicalismul, neîmplini- 
rea ei esenţială. 

IV. — De ce „fenomenologie"? — Termenul semnifică stu¬ 
diul „fenomenelor", adică a ceea ce apare conştiinţei, a ceea 
ce este „dat". Trebuie să explorăm acest dat, „lucrul însuşi" 
pe care-1 percepem, la care ne gîndim, despre care vorbim, 
evitînd să făurim ipoteze, atît despre raportul care leagă feno¬ 
menul de fiinţa al cărei fenomen este, cît şi despre raportul 
care-1 leagă de Eul pentru care el este fenomen. Nu trebuie 
să ieşim din bucăţica de ceară pentru a face o filozofie a 
substanţei extinse, nici pentru a face o filozofie a spaţiului 

Cn formă a priori a sensibilităţii, ci trebuie să rămînem la 
bucă|ica de ceară însăşi, Iară presupoziţii, să o descriem nu¬ 
mai aşa cum ne este dată. Astfel se conturează în sînul medi¬ 
taţiei fenomenologice un moment critic, o „renegare a ştiinţei“ 
(Merleau-Ponty) care constă în refuzul de a trece la expli¬ 
caţie: căci a explica roşul acestui abajur înseamnă tocmai a 
abandona acest roşu acoperind acest abajur, sub globul căruia 
reflectez la roşu; înseamnă a-1 impune ca vibraţie de frec¬ 
venţă, de intensitate date, înseamnă a pune în locul lui „ceva“ 
obiectul care pentru fizician nu este nicidecum ceea ce pentru 
mine reprezintă „lucrul însuşi“. Există întotdeauna un pre- 
reflexiv, un necugetat, un antepredicativ, pe care se sprijină 
reflecţia, ştiinţa, şi pe care ea îl escamotează mereu cînd vrea 
să dea seamă de ea însăşi. 

înţelegem atunci cele două chipuri ale fenomenologiei: o 
încredere puternică în ştiinţă impulsionează voinţa de a o echi¬ 
libra bine pentru a-i stabiliza întregul edificiu şi a interzice 
o nouă criză. Dar, pentru a îndeplini această operaţie, trebuie 
să ieşim din ştiinţa însăşi şi să ne cufundăm în ceea ce ea 
se cufundă „inocent". Prin voinţă raţionalistă se angajează 
Husserl în ante-raţional. Dar o inflexiune slabă poate face din 
acest ante-raţional un anti-raţional, iar din fenomenologie 
bastionul iraţionalismului. De la Husserl la Heidegger există 
o adevărată moştenire, dar există şi o mutaţie. Expunerea 
noastră nu se va strădui să înlăture acest echivoc care este 
înscris în istoria însăşi a şcolii fenomenologice. 

V. — Reflecţia fenomenologică ne va reţine atenţia mai 
ales în legătură cu ştiinţele umaniste. Şi nu întîmplător în 
căutarea datului imediat anterior oricărei tematizări ştiinţifice, 
şi autorizîndu-1, fenomenologia dezvăluie stilul fundamental, 
sau esenţa, al conştiinţei acestui dat, care este intenţionalitatea, 
în locul tradiţionalei conştiinţe „digerînd", sau cel puţin in- 
gerînd, lumea exterioară (ca la Condillac, de exemplu), ea reve¬ 
lează o conştiinţă care „erupe" (Sartre), o conştiinţă care în 
fond nu este nimic dacă nu are legătură cu lumea. Ca urmare, 
metodele obiective, experimentale, pe scurt cele imitînd 

fizica, pe care le utilizează psihologia, sociologia etc., nu sînt 
oare radical inadecvate? N-ar trebui măcar să începem prin 
desfăşurarea, prin explicitarea diverselor moduri în care con¬ 
ştiinţa este „întreţesută cu lumea“? De exemplu, înainte de 
a observa socialul ca obiect, ceea ce constituie o decizie cu 
caracter metafizic, este fără îndoială necesar să explicităm 
sensul însuşi al faptului pentru conştiinţa „de a fi-în-socie- 
tate“ şi, în consecinţă, să examinăm cu naivitate acest fapt. 
Astfel vom reuşi să lichidăm contradicţiile inevitabile pro¬ 
venite din însăşi punerea problemei sociologice: fenomeno¬ 
logia încearcă nu să înlocuiască ştiinţele umaniste, ci să pună 
la punct problematica lor, selecţionînd astfel rezultatele lor 
şi reorientîndu-le cercetarea. Ne vom strădui să refacem acest 
drum. 

VI. — Trebuie oare să subliniem importanţa fenomenologi¬ 
ei? Ea este o etapă a gîndirii „europene" şi s-a înţeles pe sine 
însăşi ca atare, aşa cum arată Husserl în Krisis. Va trebui să-i 
stabilim semnificaţia istorică, deşi aceasta nu poate fi deter¬ 
minată cu precizie o dată pentru totdeauna, fiindcă există în 
prezent nişte fenomenologi şi fiindcă sensul ei este în evo¬ 
luţie neîncheiat din punct de vedere istoric. Există într-adevăr 
accentuări diferite, de la Heidegger la Fink, de la Mer- 
leau-Ponty la Ricceur, de la Pos sau Thevenaz la Levinas, 
justificînd prudenţa pe care o semnalam la început. Dar ră- 
mîne un „stil“ fenomenologic comun, aşa cum a arătat pe bună 
dreptate Jean Wahl; şi neputînd localiza aici toate diver¬ 
genţele fine sau grave care îi separă pe aceşti filozofi, ne vom 
strădui îndeosebi să dezvăluim acest stil, după ce îi vom fi 
recunoscut lui Husserl meritul care îi revine: faptul că a 
început. 



PARTEA ÎNTÎI 



HUSSERL 1 


I. — Eidetica 

1. Scepticismul psihologist. — Psihologismul împotriva 
căruia luptă Husserl identifică subiectul cunoscător şi subiec¬ 
tul psihologic. El afirmă că judecata „acest perete este 
galben" nu e o propoziţie independentă de mine, care o exprim 
şi percep acest perete. Vom spune că „perete", „galben" sînt 
concepte care pot fi definite în extensiune şi în comprehen- 


1 Edmund Husserl, născut în 1859 la Prosznitz (Moravia), dintr-o familie 
israelită. Studii ştiinţifice la Berlin (Weierstrass) şi Viena (Brentano). Doctorat 
în 1883: Contribuţie la teoria calculului variaţiilor, teză în matematică. Primele 
lui publicaţii se referă la logica matematicii şi logică matematică: Filozofia 
aritmeticii. Partea I, singura publicată (1891). Cercetările logice, I, 1900; II, 
1901. în 1886, Husserl s-a convertit la religia evanghelică; în 1887, se căsăto¬ 
reşte şi devine lector la Universitatea din Halle. Începînd cu 1901, predă la 
Gottingen într-o atmosferă ferventă în care se formează primii săi discipoli 
(ideea fenomenologiei, 1907). In această perioadă publică celebrul articol despre 
Logos, „Filozofia ca ştiinţă riguroasă" (1911), precum şi primul volum, sin¬ 
gurul publicat în timpul vieţii sale, din Idei pentru o fenomenologie pură fi pentru 
o filozofie fenomenologică (1913) (Ideen I). în 1916, obţine catedra de filozofie 
de la Freiburg-im-Breisgau. Martin Heidegger, discipolul său, editează Pro¬ 
legomenele la fenomenologia conştiinţei interne a timpului (1928). Apoi, succesiv, 
Husserl publică Logica formală fi transcendentală (1929), Meditaţiile cartezi¬ 
ene (în franceză, 1931), Criza ştiinţelor europene fi fenomenologia transcenden¬ 
tală (Krisis, 1936). Experienţă fi judecată este editată de elevul său Landgrebe 
(1939). 

în ciuda ostilităţii cu care-1 înconjoară regimul nazist, Husserl nu se 
expatriază. Moare la Freiburg în 1938. R. P. Van Breda, elevul său de la Frei- 
burg, temîndu-se de antisemitismul hitlerist, transportă clandestin la Louvain 
biblioteca şi lucrările nepublicate ale lui Husserl. Arhivele Edmund Husserl 
de la Louvain studiază treizeci de mii de pagini inedite, adeseori stenografiate, 
şi continuă publicarea operelor complete, Husserliana (Nijhoff, Haga). 


11 



siune independent de orice gîndire concretă. Trebuie oare 
atunci să le acordăm o existenţă în sine, transcendentă subiec¬ 
tului şi realului? Contradicţiile realismului ideilor (platonici¬ 
an, de exemplu) sînt inevitabile şi insolubile. Dar dacă admitem 
principiul de contradicţie drept criteriu al validităţii unei teze 
(aici platoniciene), nu îi afirmăm oare independenţa în raport 
cu gîndirea concretă? Trecem astfel de la problema materiei 
logice, conceptul, la aceea a organizării ei, principiile : dar 
psihologismul nu dezarmează pe acest nou teren. Cînd logi¬ 
cianul stabileşte că două propoziţii contrare nu pot fi adevă¬ 
rate simultan, el exprimă doar că îmi este imposibil de fapt, 
la nivelul trăirii conştiinţei, să cred că peretele este galben 
şi că este verde. Validitatea marilor principii îşi află temei 
în organizarea mea psihică, iar, dacă ele sînt nedemonstra¬ 
bile, aceasta se datorează tocmai faptului că sînt înnăscute. 
De unde rezultă evident că nu există în cele din urmă un 
adevăr independent al demersurilor psihologice care să con¬ 
ducă la el. Cum aş putea şti dacă cunoaşterea mea este adec¬ 
vată obiectului ei, aşa cum o cere concepţia clasică despre 
adevăr? Care este semnul acestei adecvări? Neapărat o anu¬ 
me „stare de conştiinţă" prin care orice întrebare despre 
obiectul de care avem cunoştinţă este inutilă: certitudinea 
subiectivă. 

Astfel, conceptul era o trăire [un vecu ], principiul o condiţie 
contingenţă a mecanismului psihologic, adevărul o credinţă 
încununată de succes. Cunoaşterea ştiinţifică referindu-se ea 
însăşi la organizarea noastră, nici o lege nu putea fi conside¬ 
rată absolut adevărată, ci o ipoteză pe calea verificării fără 
sfîrşit, iar eficacitatea operaţiilor (pragma) pe care le face po¬ 
sibile îi definea validitatea. Ştiinţa ar ţese, aşadar, o reţea de 
simboluri comode (energie, forţă etc.) cu care îmbracă lumea; 
unicul ei obiectiv ar fi atunci acela de a stabili între aceste 
simboluri nişte relaţii constante permiţînd acţiunea. La drept 
vorbind, nu e vorba despre o cunoaştere a lumii. Nu am putea 
afirma nici măcar un progres al acestei cunoaşteri pe par¬ 
cursul istoriei ştiinţei: istoria este o devenire fără ca vreo 
semnificaţie să poată fi determinată cu precizie, o acumulare 

de încercări şi erori. Trebuie să renunţăm, prin urmare, să pu¬ 
nem ştiinţei întrebări la care nu există răspuns. în concluzie, 
mnlematica este un vast sistem formal de simboluri stabilite 
convenţional şi de axiome operatorii fără conţinut limitativ: 
lotul este posibil aici în funcţie de imaginaţia noastră (Poin- 
cnre). însuşi adevărul matematic este definit în raport cu sis¬ 
temul de referinţă al axiomelor alese la plecare. Toate aceste 
teze converg către scepticism. 

2, Esenţele. — Husserl arată (Cercetări logice, Ideen I) că 
acest scepticism bazat pe empirism se suprimă contrazicîn- 
du-sc. De fapt, postulatul de bază pentru orice empirism 
constă în afirmaţia că experienţa este singura sursă de adevăr 
pentru orice cunoaştere: dar această afirmaţie trebuie să fie 
ea însăşi pusă la încercarea prin experienţă. Or, experienţa, 
iiel'umizînd niciodată decît contingent şi singular, nu poate 
oferi ştiinţei principiul universal şi necesar al unei asemenea 
id irmaţii. Empirismul nu poate fi înţeles prin empirism. Pe 
de altă parte, este imposibil să confundăm de exemplu fluxul 
de stări subiective resimţite de matematician în timp ce raţio¬ 
nează cu raţionamentul: operaţiile raţionamentului pot fi 
definite independent de acest flux; putem spune doar că 
matematicianul raţionează just cînd prin acest flux subiectiv 
el accede la obiectivitatea raţionamentului corect. Dar această 
obiectivitate ideală este definită de condiţii logice, iar ade¬ 
vărul raţionamentului (non-contradicţia lui) se impune mate¬ 
maticianului ca şi logicianului. Raţionamentul corect este 
universal valabil, raţionamentul fals este atins de subiectivi¬ 
tate, deci netransmisibil. La fel, un triunghi dreptunghic po¬ 
sedă o obiectivitate ideală, în sensul că este subiectul unui 
ansamblu de predicate inalienabile, altminteri pierzîndu-se 
însuşi triunghiul dreptunghic. Pentru a evita echivocul cuvîn- 
tului „idee“, vom spune că posedă o esenţă, constituită din 
loate predicatele a căror suprimare imaginară ar duce la su¬ 
primarea triunghiului în persoană. De exemplu, orice triunghi 
este prin esenţa sa convex. 

Dar dacă rămînem la nivelul „obiectelor 41 matematice, ar¬ 
gumentul formalist care face din aceste obiecte concepţii 


13 



convenţionale rămîne puternic; vom arăta de exemplu că 
aşa-zisele caracteristici esenţiale ale obiectului matematic sînt 
în realitate deductibile plecînd de la axiome. De aceea Husserl 
extinde, începînd cu volumul al II-lea al Cercetărilor logice, 
teoria sa despre esenţă pentru a o duce pe terenul favorit al 
empirismului, percepţia. Cînd spunem „peretele este galben", 
implicăm oare esenţe în această judecată? Şi, de exemplu, 
culoarea poate fi oare observată independent de suprafaţa pe 
care este „etalată"? Nu, deoarece o culoare separată de spa¬ 
ţiul în care se află ar fi de neconceput. Căci dacă, făcînd „să 
varieze" prin imaginaţie obiectul culoare, îi retragem predi¬ 
catul „extinsă", suprimăm posibilitatea obiectului culoare 
însuşi, ajungem la o conştiinţă a imposibilităţii. Aceasta reve¬ 
lează esenţa. Există, aşadar, în judecăţi limite ale fanteziei 
noastre, care ne sînt fixate de lucrurile însele despre care 
avem o judecată, şi pe care Phantasis însăşi le decelează 
graţie procedeului variaţiei. 

Procedeul variaţiei imaginare ne dă esenţa însăşi, fiinţa 
obiectului. Obiectul ( Objekt) este un „ceva oarecare", de 
exemplu numărul doi, nota do, cercul, o propoziţie oarecare, 
un datum sensibil ( Ideen I). îl facem să „varieze" arbitrar, 
supunîndu-ne numai evidenţei actuale şi trăite a lui eu pot 
sau eu nu pot. Esenţa, sau eidosul obiectului, este constituită 
de invariantul care rămîne identic în timpul variaţiilor. Astfel, 
dacă operăm variaţia asupra obiectului lucru sensibil, obţi¬ 
nem ca fiinţă însăşi a lucrului: ansamblu spaţio-temporal, 
înzestrat cu calităţi secundare, instituit ca substanţă şi unitate 
cauzală. Esenţa se testează, prin urmare, într-o intuiţie trăită; 
„viziunea esenţelor" ( Wesenschau ) nu are nici o caracteristică 
metafizică, teoria esenţelor nu se încadrează într-un realism 
platonician în care existenţa esenţei ar fi afirmată, esenţa este 
numai ceva în care „lucrul însuşi" îmi este revelat într-o 
donaţie originară. 

Trebuie într-adevăr, aşa cum voia empirismul, să ne în¬ 
toarcem „la lucrurile însele" ( zu den Sachen selbst ), să supri¬ 
măm orice opţiune metafizică. Dar empirismul era încă 
metafizic atunci cînd confunda această cerinţă a întoarcerii 

la lucrurile însele cu cerinţa de a întemeia orice cunoaştere 
pe experienţă, luînd drept bine stabilit fără vreo cercetare 
faptul că experienţa singură cauzează lucrurile însele: există 
o idee preconcepută empiristă, pragmatistă. în realitate, ulti¬ 
ma sursă întemeiată pentru orice afirmaţie raţională se găseşte 
în „a vedea“ ( Sehen ) în general, adică în conştiinţa donatoare 
originară ( Ideen ). Noi n-am presupus nimic, spune Husserl, 
„nici măcar conceptul de filozofie 11 . Şi, atunci cînd psiho¬ 
logismul vrea să identifice eidosul, obţinut prin variaţie, cu 
conceptul a cărui geneză este psihologică şi empirică, îi răs¬ 
pundem doar că, dacă vrea să se mărginească la intuiţia ori¬ 
ginară prin care pretinde că îşi impune legea, atunci el spune 
mai mult decît ştie: numărul doi este, poate, în calitate de 
concept, construit plecînd de la experienţă, dar întrucît obţin 
din acest număr eidosul prin variaţie, spun că acest eidos este 
„anterior 41 oricărei teorii a construirii numărului, iar dovada 
stă în faptul că orice explicaţie genetică se bazează întot¬ 
deauna pe cunoaşterea actuală a „ceva“ pe care geneza trebuie 
să-l explice. Interpretarea empiristă a formării numărului doi 
presupune înţelegerea originară a acestui număr. Această în¬ 
ţelegere este, aşadar, o condiţie pentru orice ştiinţă empirică, 
eidosul pe care ni-1 furnizează este doar un pur posibil, dar 
există o anterioritate a acestui posibil faţă de realul de care 
se ocupă ştiinţa empirică. 

3. Ştiinţa eidetică. — Se dovedeşte, prin urmare, posibil 
să-i restituim acestei ştiinţe validitatea. Incertitudinile ştiinţei, 
sensibile deja pentru ştiinţele umaniste, dar ajungînd în cele 
din urmă la ştiinţele care le erau un fel de model, fizic şi 
matematic, îşi au obîrşia într-o preocupare experimentală 
oarbă. înainte de a face fizică, trebuie să studiem ce este faptul 
fizic, esenţa lui; la fel şi în cazul celorlalte discipline. Din 
definiţia eidosului, sesizat de intuiţia originară, vom putea 
trage concluziile metodologice care vor orienta cercetarea 
empirică. Este deja clar, de exemplu, că nici o psihologie em¬ 
pirică serioasă nu poate fi întreprinsă dacă esenţa psihicu¬ 
lui nu a fost surprinsă, astfel încît să evite orice confuzie cu 

esenţa fizicului. Cu alte cuvinte, trebuie să definim legile 
eidetice care ghidează orice cunoaştere empirică: acest studiu 
constituie ştiinţa eidetică în general sau ontologia naturii 
(adică studiul esenţei); această ontologie a fost surprinsă în 
adevărul ei ca prolegomenă la ştiinţa empirică corespun¬ 
zătoare cu ocazia dezvoltării geometriei şi a rolului pe care 
l-a jucat în asanarea cunoaşterii fizice. Orice lucru natural 
are într-adevăr ca esenţă faptul de a fi spaţial, iar geometria 
este eidetica spaţiului; dar ea nu cuprinde toată esenţa lucru¬ 
lui, de aici provenind dezvoltarea unor noi discipline. Vom 
deosebi, aşadar, ierarhic şi plecînd de la empiric: 1) Esenţe 
materiale (aceea a veşmîntului, de exemplu) studiate de onto¬ 
logii sau ştiinţe eidetice materiale; 2) Esenţe regionale (obiect 
cultural) care acoperă pe cele sus-menţionate şi sînt explici¬ 
tate de eidetici regionale; 3) Esenţa obiectului în general, 
conform definiţiei date adineauri, care face studiul unei onto¬ 
logii formale. 1 Această ultimă esenţă care cuprinde toate 
esenţele regionale este o „formă eidetică pură“, iar „regiunea 
formală" pe care o determină nu este o regiune coordonată 
cu regiunile materiale, ci „forma vidă de regiune în general". 
Această ontologie formală poate fi identificată cu logica 
pură; ea este mathesis universalis , ambiţia lui Descartes şi 
Leibniz. Este clar că această ontologie trebuie să definească 
nu numai noţiunea de teorie în general, ci şi toate formele 
de teorii posibile (sistemul multiplicităţii). 

Iată prima mişcare importantă a demersului husserlian. Ea 
se bazează pe fapt, definit ca „a fi prezent în mod individual 
şi contingent"; contingenţa faptului trimite la esenţa nece¬ 
sară, deoarece a gîndi contingenţa înseamnă a gîndi că ea 
aparţine esenţei acestui fapt de a putea fi altul decît este. 
Facticitatea implică, aşadar, o necesitate. Acest demers reia 
aparent platonismul şi „naivitatea" lui. Dar el conţine şi car¬ 
tezianismul, deoarece se străduieşte să facă din cunoaşterea 
esenţelor nu scopul oricărei cunoaşteri, ci introducerea nece¬ 
sară în cunoaşterea lumii materiale. In acest sens adevărul 


1 Ierarhia este evident în reţea, non-unilineară. 

eideticii se află în empiric, şi de aceea această „reducere 
eidetică 11 , prin care sîntem invitaţi să trecem de la facticitatea 
contingenţă a obiectului la conţinutul lui inteligibil, poate fi 
numită încă „mundană 11 . Fiecărei ştiinţe empirice îi cores¬ 
punde o ştiinţă eidetică privitoare la eidosul regional al obiec¬ 
telor studiate de ea, iar fenomenologia însăşi este, în această 
etapă a gîndirii husserliene, definită ca ştiinţă eidetică a re¬ 
giunii conştiinţă; cu alte cuvinte, în toate ştiinţele empirice 
despre om ( Geisteswissenschaften ) este implicată neapărat o 
esenţă a conştiinţei, iar această implicaţie încearcă Husserl 
s-o articuleze în Ideen II. 


II. — Transcendentalul 

1. Problematica subiectului. —Fenomenologia ar căpăta, 
aşadar, sensul unei propedeutici în „ştiinţele spiritului 11 . Dar 
începînd cu volumul al doilea al Cercetărilor logice se deschide 
o nouă direcţie care ne va introduce în filozofia propriu-zisă. 
„Problematica corelării 11 , adică ansamblul problemelor puse 
de raportul dintre gîndirc şi obiectul ei, o dată aprofundată, 
face să iasă la iveală problema care i formează nucleul: subiec¬ 
tivitatea. Probabil că aici se face simţită influenţa exercitată 
asupra lui Husserl de către Brentano (al cărui elev fusese); 
observaţia-cheie a psihologiei brentaniene era că întotdeauna 
conştiinţa este conştiinţă a ceva, cu alte cuvinte conştiinţa este 
intenţionalitate. Dacă transpunem această temă la nivelul 
eideticii, aceasta înseamnă că oricare obiect în general, eidos 
însuşi, concept etc., este obiect pentru o conştiinţă, astfel îneît 
trebuie să descriem acum modul în care eu cunosc obiectul 
şi în care obiectul este pentru mine. Oare aceasta înseamnă 
că ne întoarcem la psihologism? S-a crezut asta, dar lucrurile 
nu stau deloc aşa. 

Preocuparea de a fundamenta radical cunoaşterea l-a con¬ 
dus pe Husserl la eidetica formală, adică la un fel de logicism. 
Insă, plecînd de la sistemul esenţelor, s-au deschis două orien¬ 
tări: fie dezvoltarea ştiinţei logice în mathesis universalis. 

altfel spus constituirea dinspre obiect a unei ştiinţe a ştiinţe¬ 
lor; fie, dimpotrivă, trecerea la analiza sensului pentru subiect 
a conceptelor logice utilizate de această ştiinţă, a sensului 
relaţiilor pe care ea le stabileşte între aceste concepte, a sen¬ 
sului adevărurilor pe care ea vrea să le stabilizeze, adică, pe 
scurt, punerea în discuţie a cunoaşterii înseşi, nu pentru a con¬ 
strui o „teorie" a ei, ci pentru fundamentarea mai radicală 
a ştiinţei eidetice radicale. Dîndu-şi seama că deja în simpla 
donaţie a obiectului exista implicit o corelare între eu şi 
obiect, care trebuia să trimită la analiza eului, Husserl alege 
a doua orientare. Radicalitatea eidosului presupune o radi- 
calitate mai profundă. De ce? Pentru că obiectul logic însuşi 
îmi poate fi dat confuz sau obscur, pentru că pot avea, despre 
asemenea legi, despre asemenea relaţii „o simplă reprezen¬ 
tare", vidă, formală, operatorie. în a şasea Cercetare logică 
Husserl arată că intuiţia logică (sau categorială) nu scapă de 
această înţelegere pur şi simplu simbolică decît atunci cînd 
ea este „bazată" pe intuiţia sensibilă; să fie oare vorba de o 
întoarcere la teza kantiană conform căreia conceptul fără 
intuiţie este gol? Aşa au crezut neokantienii. 

Astfel, în volumul al doilea al Cercetărilor logice relevăm 
două mişcări împletite, din care una, introducînd analiza tră¬ 
irii ca fundament al oricărei cunoaşteri, pare să ne readucă 
la psihologism; cealaltă, profilînd înţelegerea evidentă a obiec¬ 
tului ideal pe fondul intuiţiei lucrului sensibil, pare să re¬ 
plieze fenomenologia pe poziţiile kantianismului. De altfel, 
între cele două căi definite mai sus, Husserl se angajează în 
cea de-a doua, iar de la „realismul" esenţelor pare să alunece 
la idealismul subiectului: „Analiza valorii principiilor logice 
conduce la cercetări centrate pe subiect" ( Logică formală şi 
logică transcendentală, p. 203). Se pare deci că în acest stadiu 
am avea de ales între un idealism centrat pe eul empiric şi 
un idealism transcendental în maniera kantiană: dar nici unul, 
nici celălalt nu-1 puteau satisface pe Husserl; primul pentru 
că face de neînţeles nişte propoziţii adevărate, reduse de psiho¬ 
logism la stări de conştiinţă neprivilegiate, şi pentru că varsă 
în acelaşi flux al acestei conştiinţe, de-a valma, ceea ce este 

valabil şi ceea ce nu este valabil, distrugînd astfel ştiinţa şi 
distrugîndu-se pe sine ca teorie universală; al doilea pentru 
că explică numai condiţiile a priori ale cunoaşterii pure 
(matematică sau fizică pură), dar nu şi condiţiile reale ale 
cunoaşterii concrete: „subiectivitatea 11 transcendentală kanti¬ 
ană este pur şi simplu ansamblul condiţiilor ce reglează cu¬ 
noaşterea oricărui obiect posibil în general, eul concret este 
trimis la nivelul sensibilului ca obiect (şi de aceea Husserl 
îl acuză pe Kant de psihologism), iar problema de a şti cum 
intră experienţa reală efectiv în cadrul aprioric al oricărei 
cunoaşteri posibile pentru a permite elaborarea legilor ştiin¬ 
ţifice particulare rămîne fără răspuns, la fel cum în Critica 
raţiunii practice integrarea experienţei morale reale în con¬ 
diţiile a priori ale moralităţii pure rămîne imposibilă, după 
cum mărturiseşte Kant însuşi. Husserl conservă deci prin¬ 
cipiul unui adevăr bazat pe subiectul cunoaşterii, dar respinge 
dislocarea acestuia şi a subiectului concret; în această etapă 
îl întîlneşte pe Descartes. 

2. Reducţia. — Inspiraţia carteziană apare în Ideea de 
fenomenologie (1907); ea va ieşi în evidenţă în Ideen I şi de 
asemenea, dar într-o măsură mai mică, în Meditaţiile car¬ 
teziene. 

Subiectul cartezian obţinut prin operaţiile îndoielii şi 
cogito- ului este un subiect concret, o trăire, nu un cadru 
abstract. Simultan, acest subiect este un absolut, deoarece 
tocmai acesta este sensul însuşi al primelor două meditaţii: 
îşi este suficient sieşi, nu este nevoie de nimic pentru a-şi 
fonda fiinţa. Percepţia pe care acest subiect o are asupra sa 
„este şi rămîne, atîl timp cît durează, un absolut, un « acesta », 
ceva care este în sine ceea ce este, ceva în funcţie de care 
pot măsura, ca pe o măsură ultimă, ceea ce « fiinţă » şi 
« fiinţă dată » poate şi trebuie să însemne" ( Id.fen .). Intuiţia 
trăirii prin ea însăşi constituie modelul oricărei evidenţe 
originare. Iar în Ideen /, Husserl va reface mişcarea cartezi¬ 
ană pornind de la lumea percepută sau lumea naturală. Nu 
trebuie să ne mirăm de această „alunecare" din planul logic 


19 



în planul natural: şi unul şi celălalt sînt „mundane 44 , iar 
obiectul în general este în acelaşi timp lucru şi concept. Nu 
există o alunecare propriu-zisă, există o accentuare, şi este 
indispensabil să înţelegem cum se cuvine că reducţia are ca 
obiect în general orice transcendenţă (adică orice tot în sine). 

Atitudinea naturală conţine o teză sau poziţie implicită prin 
care eu găsesc lumea şi accept că există. „Lucrurile corporale 
sînt pur şi simplu aici pentru mine cu o distribuţie spaţială 
oarecare; ele sînt« prezente » în sensul literal sau figurat, fie 
că le acord sau nu o atenţie specială. [...] La fel, fiinţele 
însufleţite, precum oamenii, sînt aici pentru mine în mod 
imediat. [...] Pentru mine obiectele reale sînt aici, purtătoare 
de determinare, mai mult sau mai puţin cunoscute, făcînd 
corp comun cu obiectele percepute efectiv, fără a fi ele însele 
percepute, nici măcar prezente în mod intuitiv. [...] Dar 
ansamblul acestor obiecte co-prezente în intuiţie, în mod clar 
sau obscur, distinct sau confuz, şi acoperind constant cîmpul 
actual al percepţiei, nu epuizează nici chiar lumea care pentru 
mine este « aici» în mod conştient în fiecare clipă în care 
sînt vigilent. Dimpotrivă, el se extinde fără limite conform 
unei ordini fixe a fiinţelor, este pe de o parte traversat, pe de 
altă parte înconjurat de un orizont obscur conştient de realitate 
nedeterminată. [...] Acest orizont neguros, nicicînd capabil 
de o determinare totală, este neapărat aici. [...] Lumea [...] 
îşi are orizontul temporal infinit în cele două sensuri, trecutul 
şi viitorul, cunoscute şi necunoscute, imediat vii şi lipsite de 
viaţă. [în fine această lume nu este doar] lume de lucruri, ci, 
conform aceluiaşi caracter imediat, lume de valori, lume de 
bunuri, lume practică 44 ( Ideen , pp. 48-50). Dar această lume 
conţine şi un mediu ideal: dacă mă ocup acum de aritmetică, 
această lume aritmetică este aici pentru mine, diferită de 
realitatea naturală prin faptul că nu este aici pentru mine decît 
atîta timp cît iau atitudinea aritmeticianului, pe cînd realitatea 
naturală este întotdeauna deja aici. în concluzie, lumea natu¬ 
rală este şi lumea inter-subiectivităţii. 

Teza naturală, conţinută implicit în atitudinea naturală, este 
ceva prin care „descopăr [realitatea] ca existentă şi o întîmpin, 

aşa cum ea mi se oferă mie, ca existentă" ( Ideen, pp. 52-53). 
Bineînţeles, pot să pun la îndoială datele lumii naturale, să 
recuz „informaţiile" pe care le primesc de la ea, să deosebesc, 
de exemplu, ceea ce este „real" de ceea ce este „iluzie" etc.: 
dar această îndoială „nu schimbă nimic din poziţia generală 
a atitudinii naturale “ (ibid .), ea ne face să sesizăm că această 
lume există, este mai „adecvată", mai „riguroasă" decît cea 
pe care ne-o dă percepţia imediată, îşi bazează depăşirea 
percepţiei pe cunoaşterea ştiinţifică, dar în această cunoaştere 
teza intrinsecă atitudinii naturale se păstrează, din moment 
ce nu există ştiinţă care să nu stabilească existenţa lumii reale 
a cărei ştiinţă este. 

Această aluzie la primele două meditaţii ale lui Descartes 
exprimă faptul că, abia regăsit radicalismul cartezian, Husserl 
îi dovedeşte insuficienţa: îndoiala carteziană ce are ca obiect 
lucrul natural (bucăţica de ceară) rămîne în sine o atitudine 
mundană, nu este decît o modificare a acestei atitudini, nu 
corespunde, prin urmare, exigenţei profunde de radicalitate. 
O dovadă în acest sens va fi oferită în Meditaţiile cartezi¬ 
ene, în care Husserl denunţă prejudecata geometrică prin care 
Descartes asimilează cogito- ul unei axiome a cunoaşterii în 
general, deşi cogito- ul trebuie să fie mult mai mult decît atît, 
deoarece este fundamental axiomelor înseşi; această prejude¬ 
cată geometrică arată insuficienţa îndoielii ca procedeu de 
radicalizare. îndoielii trebuie, aşadar, să-i opunem o atitudine 
prin care eu nu iau poziţie în raport cu lumea existentă, fie că 
această poziţie este afirmare naturală a existenţei, dubiu car¬ 
tezian etc. De fapt, bineînţeles că eu, ca subiect empiric şi 
concret, continuu să particip la poziţia naturală a lumii, 
„această teză este încă o trăire", dar nu mă folosesc nicidecum 
de ea. Este suspendată, scoasă din joc, din circuit, pusă între 
paranteze; şi, prin această „reducţie" ( epoche ), lumea în¬ 
conjurătoare nu mai este pur şi simplu existentă, ci;, fenomen 
de existenţă" ( Meditaţii carteziene). 

3. Eul pur. — Care este rezultatul acestei operaţii re- 
ducţioniste ? Întrucît eul concret se împleteşte cu lumea natu- 

rală, e clar că este redus el însuşi; altfel spus, trebuie să mă 
abţin de la orice teză cu privire la eu ca existent; dar nu este 
mai puţin evident că există un Eu, tocmai cel care se abţine, 
şi care este Eul însuşi al reducţiei. Acest Eu este numit eu pur, 
iar epoche -ul este metoda universală prin care mă surprind 
ca eu pur. Oare acest eu pur are un conţinut? Nu, în sensul 
că nu este ceva care conţine; da, în sensul că acest eu este 
ţintă a ceva; dar n-ar trebui oare să aplicăm reducţia acestui 
conţinut ? înainte de a răspunde la această întrebare, se cuvine 
să constatăm că la prima vedere reducţia disociază din plin, 
pe de o parte lumea ca totalitate a lucrurilor, iar pe de altă 
parte conştiinţa, subiect al reducţiei. Să începem analiza eide¬ 
tică a regiunii lucru şi a regiunii conştiinţă. 

Lucrul natural, de exemplu copacul de acolo, îmi este dat 
în şi printr-un flux neîncetat de schiţe, de siluete ( Abschattun- 
gen). Aceste siluete, prin care se profilează acest lucru, sînt 
trăiri ce se raportează la lucru prin simţul lor de aprehensi¬ 
une. Lucrul este ca un „acelaşi 41 care îmi este dat prin modifi¬ 
cări neîncetate, iar ceea ce face ca el să fie lucru pentru mine 
(adică în sine pentru mine) este tocmai inadecvarea necesară 
a felului în care surprind lucrul. Dar această idee de inadec- 
vare este echivocă: întrucît lucrul se profilează prin siluete 
succesive, eu nu acced la lucru decît unilateral, printr-una din 
feţele sale, dar simultan îmi sînt „date“ celelalte faţete ale 
lucrului, nu „în persoană 11 , ci sugerate de faţeta dată sen¬ 
zorial ; cu alte cuvinte, lucrul aşa cum mi-a fost dat de percep¬ 
ţie este întotdeauna deschis către orizonturi de nedeterminare, 
„indică dintru începui o diversitate de percepţii ale căror faze, 
trecînd continuu una în alta, se topesc în unitatea unei per¬ 
cepţii 11 ( Ideen , p. 80). Astfel, lucrul nu-mi poate fi dat nici- 
cînd ca un absolut, există, aşadar, „o imperfecţiune nedefinită 
care ţine de esenţa ce nu poate fi suprimată a corelaţiei dintre 
lucru şi percepţie a lucrului 11 ( ibid .). în cursul percepţiei schi¬ 
ţele succesive sînt retuşate, iar o siluetă nouă a lucrului poate 
să corecteze o siluetă precedentă, fără să existe vreo contra¬ 
dicţie, deoarece fluxul tuturor acestor siluete se topeşte în 
unitatea unei percepţii, dar se întîmplă ca lucrul să se 
dezvăluie prin retuşuri fără sfîrşit. 

Dimpotrivă, trăirea însăşi îşi e dată sieşi într-o „percepţie 
imanentă". Conştiinţa de sine dă trăirea în sine, adică luată 
ca un absolut. Aceasta nu înseamnă că trăirea este întot¬ 
deauna surprinsă în mod adecvat în deplina ei unitate: întru¬ 
ni este un flux, este întotdeauna deja departe, deja trecută 
nud vreau s-o surprind; de aceea este ca o trăire reţinută, ca 
ti reţinere pe care o pot doar surprinde, şi de aceea „fluxul 
loial al trăirii mele este o unitate de trăire care, din principiu, 
este imposibil de sesizat prin percepţie, lăsîndu-ne în totali¬ 
tate « să curgem » cu ea“ (Ideen, p. 82). Dificultatea particu¬ 
lară, care este în acelaşi timp o problematică esenţială a 
conştiinţei, se prelungeşte în studiul conştiinţei timpului in¬ 
terior 1 , dar, cu toate că nu există adecvare imediată a conştiinţei 
ni ea însăşi, rămîne adevărat că orice trăire conţine în sine po¬ 
sibilitatea de principiu a existenţei sale. „Fluxul trăirii, care este 
fluxul meu, acela al subiectului gînditor, poate fi, în măsura 
in care vrem, non-aprehendat, necunoscut în ceea ce priveşte 
părţile deja scurse sau care urmează să vină, e suficient ca 
cu să-mi îndrept privirea asupra vieţii care se scurge în pre¬ 
zenţa sa reală şi ca în acest act să mă surprind pe mine însumi 
ca subiectul pur al acestei vieţi, ca să pot spune fără restricţie 
şi în mod necesar: eu sînt, această viaţă este, eu trăiesc: co- 
gito“ (Ideen, p. 85). 

In consecinţă, primul rezultat al reducţiei era să ne oblige 
la disocierea netă dintre mundan sau natural în general şi un 
subiect nemundan; dar, continuînd descrierea, reuşim să ierar¬ 
hizăm cumva aceste două regiuni ale fiinţei în general: ajun¬ 
gem într-adevăr la contingenţa lucrului (luat ca model al 
tnundanului) şi la necesitatea eului pur, rămăşiţă a reducţiei. 
I .ucrul şi lumea în general nu sînt apodictice ( Meditaţii car¬ 
teziene), ele nu exclud posibilitatea ca noi să ne îndoim de 
ele, prin urmare nu exclud posibilitatea non-existenţei lor; 
lot ansamblul experienţelor (în sens kantian) poate să se do¬ 
vedească simplă aparenţă şi să nu fie decît un vis coerent. In 
acest sens, reducţia este deja prin ea însăşi, ca expresie a liber- 


1 Cf. mai departe, pp. 89 ş. urm. 

tăţii eului pur, revelaţia caracterului contingent al lumii. Dim¬ 
potrivă, subiectul reducţiei sau eul pur îşi apare evident sieşi 
cu o evidenţă apodictică, ceea ce înseamnă că fluxul trăirilor, 
care-1 constituie aşa cum îşi apare sieşi, nu poate fi pus în dis¬ 
cuţie nici în esenţa, nici în existenţa lui. Această apodicti- 
citate nu implică o adecvare; certitudinea fiinţei eului nu 
garantează certitudinea cunoaşterii eului; dar reuşeşte să opună 
percepţia transcendentă a lucrului şi a lumii în general şi per¬ 
cepţia imanentă: „Poziţia lumii, care este o poziţie « contin¬ 
genţă », se opune poziţiei eului meu pur şi trăirii egologice, 
care este o poziţie « necesară » şi absolut indubitabilă. Orice 
lucru dat în « persoană » poate şi să nu fie, nici un trăit dat 
« în persoană » nu poate să nu fie“ ( Ideen , p. 86). Această 
lege este o lege a esenţei. 

Ne întrebam: oare reducţia fenomenologică trebuie să aibă 
ca obiect conţinutul eului pur? înţelegem acum că această 
întrebare presupune un contrasens radical, chiar acela pe care 
Husserl i-1 impută lui Descartes: constă în admiterea subiec¬ 
tului ca lucru ( res cogitans). Eul pur nu este un lucru, de¬ 
oarece nu se oferă sieşi aşa cum lucrul îi este dat. El nu 
„coabitează paşnic" cu lumea, şi nici n-are nevoie de lume 
pentru a fi; căci, dacă ne imaginăm că lumea ar fi distrusă 
(vom recunoaşte în trecere tehnica variaţiilor imaginare ce 
fixează esenţa), „fiinţa conştiinţei ar fi desigur neapărat 
modificată [...], dar n-ar fi atinsă în propria ei existenţă", 
într-adevăr, o lume distrusă ar însemna, doar pentru conşti¬ 
inţa ce vizează această lume, dispariţia în fluxul trăirilor sale 
a unor conexiuni empirice ordonate, dispariţie atrăgînd după 
sine pe aceea a unor conexiuni raţionale reglate în funcţie de 
primele. Dar această distrugere nu implică excluderea altor 
trăiri şi a altor conexiuni între trăiri. Cu alte cuvinte, „nici 
o fiinţă reală nu este necesară pentru fiinţa conştiinţei înseşi. 
Fiinţa imanentă este, aşadar, indubitabil o fiinţă absolută, prin 
faptul că nulla « res » indiget ad existendum. Pe de altă parte, 
lumea acelor res transcendente se referă în întregime la o 
conştiinţă, nicidecum la o conştiinţă concepută logic, ci la 
o conştiinţă actuală" ( ibid ., p. 92). 

A silei, epoche -ul considerat în stadiul din Ideen I are o 
dublă semnificaţie: pe de o parte negativă, deoarece izolează 
conştiinţa ca rămăşiţă fenomenologică, iar la acest nivel se 
operează analiza eidetică (adică încă naturală); pe de altă 
pui le pozitivă, deoarece face să apară conştiinţa ca radicali- 
ittlo absolută. O dată cu reducţia fenomenologică, programul 
htisscrlian al unei fundamentări indubitabile şi originare se 
realizează într-o etapă nouă: de la radicalitatea eidetică ne 
doboară la o radicalitate transcendentală, adică la o radicali¬ 
lor prin care se întemeiază orice transcendenţă. (Să amintim 
că prin transcendenţă trebuie să înţelegem modul de prezen¬ 
tare a obiectului în general.) Ne întrebăm cum poate fi posibil 
nu adevăr matematic sau ştiinţific, iar, împotriva scepticis¬ 
mului, am văzut că nu el este posibil decît piin poziţia esenţei 
a ceea ce e gîndit; această poziţie de esenţă nu făcea să in¬ 
tervină altceva decît o „vedere 11 ( Schau ), iar esenţa era obser¬ 
vată într-o atribuire originară. Apoi, meditînd la această 
atribuire însăşi, şi mai exact la atribuirea originară a lucru- 
iilor (percepţie), am decelat, dincoace de atitudinea prin care 
aparţinem lucrurilor, o conştiinţă a cărei esenţă este etero¬ 
genă tuturor lucrurilor cărora le este conştiinţă, oricărei trans¬ 
cendenţe, şi prin care însuşi sensul de transcendent este instituit, 
lată adevărata semnificaţie a punerii între paranteze: trans¬ 
portă privirea conştiinţei asupra sieşi, converteşte direcţia 
acestei priviri şi înlătură, suspendînd lumea, voalul care 
masca în eu propriu-i adevăr. Suspendarea sa exprimă faptul 
că cui rămîne într-adevăr ceea ce este, adică „împletit 11 cu 
lumea, şi că conţinutul său concret rămîne într-adevăr fluxul 
siluetelor ( Abschattungen) prin care se conturează lucrul. 
„Conţinutul concret al vieţii subiective nu dispare în trece¬ 
rea la dimensiunea filozofică, ci se revelează aici în autentici¬ 
tatea lui. Poziţia a fost « scoasă din acţiune », nu aneantizată: 
ca rămîne vie, deşi sub o formă « modificată », care permite 
conştiinţei să fie pe deplin conştientă de sine însăşi. Epoche -ul 
iui este o operaţie logică cerută de condiţiile unei probleme 
teoretice, ci este demersul care permite accesul la o lume 
nouă a existenţei: existenţa transcendentală ca existenţă 

absolută. O asemenea semnificaţie nu se poate realiza decît 
într-un act de libertate." 1 

4. Eu pur, eu psihologic, subiect kantian. — Prin urmare, 
nu este vorba de o întoarcere la subiectivismul psihologist, 
căci eul revelat de reducţie nu este chiar eul natural psiho¬ 
logic sau psihofizic; nu este vorba nici de o retragere pe o 
poziţie kantiană, căci eul transcendental nu este „o conştiinţă 
concepută logic, ci o conştiinţă actuală". 

1) Nu putem confunda eul transcendental cu eul psiho¬ 
logic, şi pe aceasta insistă cu putere Meditaţiile carteziene. 
Desigur, spune Husscrl, „eu, care rămîn în atitudinea natu¬ 
rală, sînt de asemenea şi în orice moment eu transcendental. 
Dar (adaugă el) nu-mi dau scama de aceasta decît efectuînd 
reducţia fenomenologică." Eul empiric este „interesat de 
lume", trăieşte acolo cîl se poate de natural, iar pe baza aces¬ 
tui eu atitudinea fenomenologică constituie o dedublare a 
eului, prin care se stabileşte spectatorul dezinteresat, eul 
fenomenologic. Acest eu al spectatorului dezinteresat este cel 
care examinează reflecţia fenomenologică, susţinută ea însăşi 
de o atitudine dezinteresată de spectator. Prin urmare, trebuie 
să admitem simultan că eul despre care e vorba este eul con¬ 
cret, deoarece nu există nici o diferenţă de conţinut între 
psihologie şi fenomenologie, şi că nu este eul concret, de¬ 
oarece este eliberat de fiinţa sa din lume. Psihologia inten¬ 
ţională şi fenomenologia transcendentală vor pleca amîndouă 
de la cogito, dar prima rămîne la nivelul mundan, în timp ce 
a doua îşi dezvoltă analiza pornind de la un cogito transcen¬ 
dental care cuprinde lumea în totalitatea ei, inclusiv eul 
psihologic. 

2) In consecinţă, ne găsim oare în faţa subiectului trans¬ 
cendental kantian? Multe fragmente, atît din Ideen I cît şi din 
Meditaţiile carteziene , sugerează aceasta, şi nu din întîmplare 


1 Tran-Duc-Thao, Plienomenologie et materialisme dialectique, pp. 73-74. 
Nici un îndemn la lectura acestei cărţi remarcabile n-ar fi exagerat. 

criticistul Natorp 1 se declara de acord cu Ideen I. Aceste 
sugestii provin mai ales din faptul că Husserl insistă asupra 
fiinţei absolute a conştiinţei, pentru a evita să credem că acest 
cu nu este decît o regiune a naturii (ceea ce reprezintă postu¬ 
latul însuşi al psihologiei). El arată că, dimpotrivă, natura nu 
este posibilă decît prin eu: „Natura nu este posibilă decît ca 
unitate intenţională motivată în conştiinţă cu ajutorul unor 
conexiuni imanente. [...] Domeniul trăirilor ca esenţă abso¬ 
lută [...] este prin definiţie independent de orice fiinţă apar- 
ţinînd lumii, naturii, şi nu o necesită nici măcar pentru existenţa 
sa. Existenţa unei naturi nu poate condiţiona existenţa con¬ 
ştiinţei, deoarece o natură se manifestă ea însăşi ca un corelat 
al conştiinţei 11 {Ideen, pp. 95-96). Criticiştii (Natorp, Rickert, 
Kreis, Zocher) se bazează pe această filozofie transcen¬ 
dentală, ei arată că pentru Husserl, ca şi pentru Kant, obiec¬ 
tivitatea se rezumă la ansamblul acestor condiţii a priori, şi 
că marea problemă fenomenologică este însăşi aceea a Criti¬ 
cii: cum este posibil un datl Cît despre aspectul intuiţionist, 
şi mai ales în privinţa acelei sesizări pure a trăirii de către 
ca însăşi în percepţia imanentă, este neîndoielnic pentru Kreis 
că originea ei se află într-o prejudecată empiristă: oare cum 
se face că un subiect, care nu este altceva decît ansamblul 
condiţiilor a priori ale oricărei obiectivităţi posibile, este 
totodată un flux empiric de trăiri, apt să-şi înţeleagă certitu¬ 
dinea radicală într-o prezenţă originară sieşi? Kant scria: „în 
afară de semnificaţia logică a eului, nu avem nici o cunoş¬ 
tinţă despre subiectul în sine care este la baza eului, ca şi a 
tuturor gîndurilor, în calitate de substrat." Principiul de ima¬ 
nenţă husserlian rezultă dintr-o psihologie empiristă, el este 
incompatibil cu constituirea obiectivităţii. Cu excepţia acestei 
rezerve, Husserl ar fi un destul de bun kantian. 

într-un articol celebru 2 , E. Fink, pe atunci asistentul lui 
Husserl, răspunde la aceste comentarii lămurind problema 


1 „Husserls Ideen zu einer reinen Phănomenologie", Logos, VII, 1917-18. 

2 „Die phănomenologische Philosophie E. Husserls in der gegenwărtigen 
Kritik", Kcmtstiidien, XXXVIII, 1933. Contrasemnat de Husserl. 

noastră: la drept vorbind, fenomenologia nu-şi pune problema 
criticistă, ea îşi pune problema originii lumii, exact aceeaşi 
pe care şi-o puneau religiile şi metafizicile. Fără îndoială că 
această problemă a fost eliminată de criticism, pentru că era 
întotdeauna pusă şi rezolvată în termeni aporiei. Criticismul 
a înlocuit-o cu aceea a condiţiilor de posibilitate a lumii 
pentru eu. Dar aceste condiţii sînt ele însele mundane, iar 
orice analiză kantiană rămîne doar la nivelul eidetic, adică 
mundan. Prin urmare, este clar că criticismul săvîrşeşte o 
eroare de interpretare în privinţa fenomenologiei. Această 
eroare este manifestă îndeosebi în ceea ce priveşte chestiunea 
imanenţei şi a „fuziunii 41 dintre subiectul transcendental şi 
subiectul concret. In realitate, nu există nici o fuziune, ci, 
dimpotrivă, dedublare; căci ceea ce este dat anterior oricărei 
construcţii conceptuale e unitatea subiectului; iar ceea ce este 
incomprehensibil în criticism, în general, este cerinţa ca 
sistemul condiţiilor a priori ale obiectivităti să fie un subiect, 
subiectul transcendental. In realitate, subiectul perceptiv este 
acelaşi care construieşte lumea, în care se află, în acelaşi 
timp, prin percepţie. Cînd îl explorăm din perspectiva îm¬ 
pletirii sale cu lumea, pentru a-1 deosebi de această lume, 
folosim criteriul de imanenţă; dar situaţia paradoxală provine 
din faptul că însuşi conţinutul acestei imanenţe nu este alt¬ 
ceva decît lumea ca ţintă, ca intenţional, ca fenomen, cu toate 
că această lume este instituită ca existenţă reală şi trans¬ 
cendentă prin eu. Reducţia provenită din acest paradox ne 
permite să observăm tocmai cum există pentru noi în-sinele, 
şi anume cum transcendenţa obiectului poate avea sensul de 
transcendenţă în imanenţa subiectului. Reducţia îi redă subiec¬ 
tului adevărul său de constituant al transcendenţelor, implicit 
în atitudinea alienată care este atitudinea naturală. 

5. Intenţionalitatea. — Dacă obiectul poate avea sensul 
de transcendenţă chiar în sînul imanenţei eului este în fond 
pentru că nu există, la drept vorbind, o imanenţă a conştiinţei. 
Deosebirea dintre datele imanente şi datele transcendente pe 
care Husserl întemeiază prima separare dintre conştiinţă şi 

lume este încă o deosebire mundană. în realitate, epoche -ul 
fenomenologic decelează o caracteristică esenţială a conşti¬ 
inţei, pornind de la care se clarifică paradoxul pe care-1 sublini¬ 
am adineauri. într-adevăr, intenţionalitatea nu este doar acest 
dat psihologic pe care Husserl l-a moştenit de la Brentano, 
ea este ceea ce face posibil epoche -ul însuşi: a percepe această 
pipă de pe masă nu înseamnă a avea o reproducere în mini¬ 
atură a acestei pipe în spirit, aşa cum credea asociaţionismul, 
ci a viza obiectul pipă însuşi. Reducţia, scoţînd din circuit 
doxa naturală (poziţie spontană a existenţei obiectului), re¬ 
velează obiectul ca fiind vizat, sau fenomen, pipa nu mai este 
atunci decît un vizavi ( Gegenstand ), iar conştiinţa mea e cea 
pentru care există vizavi-uri. Conştiinţa mea nu poate fi gîn- 
dită dacă, în chip imaginar, îi retragem acel lucru a cărui 
conştiinţă este, nu putem să spunem nici măcar că ar fi atunci 
conştiinţă a neantului, deoarece acest neant ar fi totodată feno¬ 
menul a cărui conştiinţă ar fi ea; variaţia imaginară operată 
pe conştiinţă ne revelează astfel propria-i fiinţă care este de 
a fi conştiinţă a ceva. Întrucît conştiinţa este intenţionalitate, 
este posibil de efectuat reducţia fără a pierde ceea ce este re¬ 
dus : reducţia este de fapt transformarea oricărui dat în vizavi, 
în fenomen, şi astfel revelarea caracteristicilor esenţiale ale 
Eului — temei radical sau absolut, sursă a oricărei semnifi¬ 
caţii sau puteri constituante, legătură de intenţionalitate cu 
obiectul. Bineînţeles, intenţionalitatea nu are doar un carac¬ 
ter perceptiv; Husserl deosebeşte diverse tipuri de acte in¬ 
tenţionale: imaginaţii, reprezentări, experienţe ale semenului, 
intenţii sensibile şi categoriale, acte ale receptivităţii şi spon¬ 
taneităţii etc., pe scurt, toate conţinuturile enumerării cartezi¬ 
ene: „Cine sînt, eu care gîndesc? Un lucru care se îndoieşte, 
care înţelege, care concepe, care afirmă, care neagă, care 
vrea, care nu vrea, care de asemenea îşi imaginează şi care 
simte.“ De altfel, Husserl face deosebirea dintre Eul actual, 
în care există conştiinţă „explicită" a obiectului, şi Eul in¬ 
actual, în care conştiinţa obiectului este implicită, „poten¬ 
ţială". Trăirea actuală (de exemplu, actul de sesizare atentă) 
este întotdeauna accentuată de o zonă de trăiri inactuale, 

„fluxul trăirii nu poate fi niciodată constituit din pure ac¬ 
tualităţi" ( Ideen , p. 63). Toate trăirile actuale sau inactuale 
sînt în aceeaşi măsură intenţionale. Prin urmare, nu trebuie 
să confundăm intenţionalitatea cu atenţia. Există intenţio¬ 
nalitate neatentă, implicită. Vom avea ocazia să reluăm acest 
aspect, esenţial pentru ştiinţa psihologică: pe scurt, el conţine 
toată teza fenomenologică referitoare la inconştient. 

Vedem deci că putem vorbi o dată cu Husserl de o in¬ 
cludere a lumii în conştiinţă, din moment ce conştiinţa nu 
este doar polul Eu (noeză) al intenţionalităţii, ci şi polul acesta 
(noemă); dar va trebui să precizăm întotdeauna că această 
includere nu este reală (pipa este în cameră), ci intenţională 
(fenomenul pipă este în conştiinţa mea). Această includere 
intenţională, care este revelată în fiecare caz particular de 
metoda analizei intenţionale, înseamnă că raportul dintre 
conştiinţă şi obiectul ei nu este acela dintre două realităţi 
exterioare şi independente, deoarece pe de o parte obiectul 
este Gegenstand, fenomen ce trimite la conştiinţa căreia îi 
apare, pe de altă parte conştiinţa este conştiinţă a acestui 
fenomen. Datorită faptului că includerea este intenţională, 
este posibil să întemeiem transcendentul în imanent fără să-l 
degradăm. Astfel, intenţionalitatea este prin ea însăşi un 
răspuns la întrebarea: cum poale exista un obiect în sine 
pentru mine? A percepe pipa înseamnă tocmai a o avea în 
vedere în calitate de existent real. Astfel, sensul lumii este 
descifrai ca sens pe care-1 dau eu lumii, dar acest sens este 
trăit ca obiectiv, îl descopăr, altfel nu ar fi sensul pe care-1 
are lumea pentru mine. Reducţia, punîndu-ne la dispoziţie 
analiza intenţională, ne permite să descriem riguros raportul 
subiect-obiect. Această descriere constă în punerea în apli¬ 
care a „filozofiei" imanente conştiinţei naturale, şi nu în 
adoptarea pasivă a datului. Or, tocmai intenţionalitatea însăşi 
defineşte această „filozofie". Analiza intenţională (de aici îi 
vine numele) trebuie, aşadar, să clarifice cum este constituit 
sensul fiinţei ( Seinssinn ) al obiectului; căci intenţionalitatea 
este o ţintă, dar este şi o acordare de sens. Analiza intenţio¬ 
nală pune stăpînire pe obiectul constituit ca sens şi revelează 

această constituire. Astfel, în Ideen II, Husserl purcede suc¬ 
cesiv la constituirile naturii materiale, ale naturii însufleţite 
ii ale Spiritului. Se înţelege de la sine că subiectivitatea nu 
esie „creatoare“, deoarece nu este nimic în sine decît Ichpol, 
dai „obiectivitatea 14 ( Gegenstăndlichkeit ) nu există la rîndul 
ei decît ca pol al unei ţinte intenţionale care îi dă sensul ei 
de obiectivitate. 


III. — „Lumea vieţii“ 

I. Idealismul transcendental şi contradicţiile sale. — în 
acest stadiu sîntem deci trimişi, pare-se, la un „idealism 
transcendental 44 ( Meditaţii carteziene)-, acest idealism trans¬ 
cendental era deja conţinut în operaţia însăşi de reducţie. Dar, 
cum subiectul transcendental nu este diferit de subiectul con¬ 
cret, idealismul transcendental pare, în plus, că trebuie să fie 
Milipsist. Eu sînt singur în lume, această lume însăşi nu este 
decît ideea unităţii tuturor obiectelor, lucrul nu este decît uni¬ 
tatea percepţiei mele asupra lucrului, adică a siluetelor ( Ab- 
M'lnittungen), orice sens este întemeiat „în 44 conştiinţa mea atît 
timp cît ea este intenţie sau cea care acordă sens ( Sinnge- 
Inwg). în realitate, Husserl nu s-a oprit niciodată la acest 
Idealism monadic, mai întîi pentru că experienţa obiectivităţii 
trimite la acordul unei multitudini de subiecte, apoi pentru 
că semenul însuşi îmi este dat într-o experienţă absolut 
originală. Celelalte ego- uri „nu sînt simple reprezentări şi 
obiecte reprezentate în mine, unităţi sintetice ale unui proces 
dc verificare ce se desfăşoară în « mine », ci exact « ceilalţi »“ 
(Meditaţii carteziene, p. 75). Alteritatea celuilalt se deosebeşte 
de transcendenţa simplă a lucrului prin faptul că celălalt este 
un cu pentru el însuşi şi prin faptul că unitatea lui nu este în 
percepţia mea, ci în el însuşi; cu alte cuvinte, celălalt este 
un cu pur care nu are nevoie de nimic pentru a exista, el este 
o existenţă absolută şi un punct de plecare radical pentru el 
însuşi, aşa cum sînt eu pentru mine. întrebarea devine atunci: 
mm există un subiect constituant (semenul) pentru un subiect 

constituant (eu) ? Bineînţeles, celălalt este resimţit de mine 
ca „străin 11 ( Meditaţii carteziene), deoarece este sursă de sens 
şi intenţionalitate. Dar dincoace de această experienţă a 
straniului (care-i va oferi lui Sartre temele sale de separare 
a conştiinţelor), la nivel transcendental explicitarea celuilalt 
nu poate fi făcută în aceiaşi termeni cu explicitarea lucrului, 
şi totuşi, în măsura în care celălalt este pentru mine, el este şi 
prin mine, dacă trebuie să dăm credit rezultatelor esenţiale 
ale reducţiei transcendentale. Această cerinţă proprie explici- 
tării celuilalt nu este cu adevărat satisfăcută în Meditaţiile car¬ 
teziene, text din care tocmai am împrumutat punerea însăşi a 
problemei semenului. Intr-adevăr, după ce a descris „apercep- 
ţia asimilantă“ prin care corpul semenului îmi este dat ca un 
corp propriu al unui alt eu, sugerînd psihicul ca propriul său 
indiciu, şi după ce a făcut din a sa „accesibilitate indirectă 11 
temeiul, pentru noi, al existenţei celuilalt, Husserl declară că 
din punct de vedere fenomenologic „celălalt este o modifi¬ 
care a eului « meu »“ ( Meditaţii carteziene, p. 97), ceea ce ne 
dezamăgeşte aşteptările. In Ideen II, partea a IlI-a, Husserl 
sublinia în schimb opoziţia dintre „lume naturală" şi „lume 
a spiritului" ( Geist ) şi prioritatea ontologică absolută a celei 
de-a doua asupra primeia: unitatea lucrului este aceea a des¬ 
făşurării siluetelor ( Abschattungen ) sale pentru o conştiinţă, 
unitatea persoanei este „unitate de manifestare absolută". în 
cazul subiectului şi, în consecinţă, al celuilalt în calitate de 
subiect ( alter ego), nu putem reduce existenţa reală la un 
corelat intenţional, întrucîl ceea ce intenţionalizez eu atunci 
cînd îl am în vedere pe celălalt este tocmai o existenţă 
absolută: aici fiinţa reală şi fiinţa intenţională se îmbină. Prin 
urmare, putem pune deoparte o „comunitate de persoane", 
pe care Ricoeur („Analyses et problemes" în Ideen II, Revue 
de metaphysique et de morale, 1951) le apropie de conştiinţa 
colectivă a lui Durkheim sau de spiritul obiectiv în sensul lui 
Hegel, şi care este constituită în acelaşi timp prin sesizarea 
reciprocă a subiectivităţilor şi comunitatea mediului lor în¬ 
conjurător. Această comunitate a persoanelor este constitu¬ 
tivă propriei ei lumi (lumea medievală, lumea greacă etc.); 

dar este ea constitutivă în chip originar? A face această afir¬ 
maţie ar însemna să stabilim că subiectul transcendental şi 
solipsist nu este radical, deoarece şi-ar înfige rădăcinile într-o 
lume a spiritului, într-o cultură ea însăşi constituantă. 

Cu alte cuvinte, filozofia transcendentală ca filozofie a 
subiectului radical nu reuşeşte să-şi integreze o sociologie 
culturală, rămîne între ele o „tensiune" (Ricceur), o contra¬ 
dicţie chiar, şi care nu este acoperită de gîndirea fenomeno¬ 
logică, dar îi este inerentă: căci filozofia transcendentală 
însăşi este cea care conduce la problema intersubiectivităţii 
sau a comunităţii persoanelor, aşa cum o arată drumurile 
paralele din Meditaţiile carteziene şi din Ideen. Este evident 
că punctul de vedere al unei sociologii culturale, care era 
deja cel din Ideen II, şi care domină din plin ultimele scrieri 
(i Krisis, „Scrisoare către Levy-Bruhl"), introduce, după mărtu¬ 
ria lui Husserl însuşi, un fel de relativism istoric, tocmai acela 
împotriva căruia avea de luptat filozofia transcendentală, şi 
totuşi această filozofie nu poate să nu ajungă la problematica 
semenului sau să nu formuleze această problemă astfel încît 
să reexamineze cîştigurile subiectivismului radical; o dată 
cu analiza intenţională a semenului, radicalitatea nu mai este 
de partea mea, ci de partea intersubiectivităţii, iar aceasta nu 
e doar o intersubiectivitate pentru mine, afirmaţie prin care 
cui şi-ar recăpăta sensul de motiv unic, ci o intersubiectivitate 
absolută, dacă vrem, primară. Dar putem spune că Husserl 
însuşi n-a mers niciodată pînă aici: radicalitatea cogito-\Au\ 
transcendental, aşa cum este întemeiată în Ideen I, rămîne 
nucleul întregii sale filozofii. în Krisis II, de exemplu, găsim 
îndreptată împotriva transcendentalismului cartezian această 
critică semnificativă: Descartes „n-a descoperit că toate deose¬ 
birile de tip Eu şi Tu, înăuntru şi în afară nu se « constituie » 
decît în ego- ul absolut". Astfel, tu, ca şi acela, nu este decît 
o sinteză de trăiri egologice. 

Şi totuşi, în sensul acestei „sociologii culturale" evoluează 
gîndirea lui Husserl spre sfîrşitul vieţii sale. Iată ceea ce 
dovedeşte din plin Krisis, ale cărei prime două părţi au fost 
publicate în 1936 la Belgrad. Această reflecţie asupra istoriei, 

adică asupra intersubiectivităţii, Husserl are foarte mare grijă 
să o coreleze strîns cu problema lui, aceea a radicalităţii trans¬ 
cendentale : „ această scriere încearcă să întemeieze necesita¬ 
tea ineluctabilă a unei convertiri de la filozofia la fenomenologia 
transcendentală, pe calea unui act de conştiinţă teologico-is- 
toric aplicat originilor situaţiei critice în care ne aflăm în ceea 
ce priveşte ştiinţele şi filozofia. Această scriere constituie, 
prin urmare, o introducere independentă în filozofia trans¬ 
cendentală. “ Cu alte cuvinte, calea urmată pînă acum şi care, 
pornind de la problemele logico-matematice sau de la proble¬ 
ma perceptivă, ne ducea la ego- ul absolut, această cale nu 
este privilegiată: calea istoriei este la fel de sigură. Elucidarea 
istoriei în care sîntem angajaţi clarifică misiunea filozofului. 
„Noi care nu avem doar o moştenire spirituală, dar care nu 
sîntem, de la un capăt la altul, decît nişte fiinţe în devenire 
conform spiritului istoric, numai pentru acest motiv avem o 
misiune care este într-adevăr a noastră 11 ( Krisis , p. 15); iar 
filozoful nu poate să nu treacă prin istorie, deoarece filozoful 
preocupat de radicalitate trebuie să înţeleagă şi să depăşească 
datele imediate istorice, care sînl în realitate sedimentări ale 
istoriei, prejudecăţile, şi care constituie „lumea" sa în sens 
cultural. Or, care este criza în faţa căreia ne găsim? E criza 
provenită din obiectivism. Nu este vorba propriu-zis despre 
criza teoriei fizice, ci de criza care ajunge la semnificaţia 
ştiinţelor pentru viaţa însăşi. Ceea ce caracterizează spiritul 
modem este formalizarea logico-matematică (chiar cea care 
constituia speranţa din Cercetările logice ) şi matematizarea 
cunoaşterii naturale: mathesis universalis a lui Leibniz şi noua 
metodologie a lui Galilei. Pe această bază se dezvoltă obiec¬ 
tivismul: descoperind lumea ca matematică aplicată, Galilei 
a ascuns-o ca operă a conştiinţei ( Krisis , II, § 9). Aşadar, 
fomalismul obiectivist este alienator; această alienare trebuia 
să apară ca nelinişte de îndată ce s-ar întîmpla ca ştiinţa obiec¬ 
tivă să pună stăpînire pe subiectiv: ea conducea atunci la ale¬ 
gerea între construirea psihicului după modelul fizicului sau 
renunţarea la studierea riguroasă a psihicului. Descartes anunţă 
soluţia introducînd motivul transcendental : prin cogito, ade- 

vărul despre lume ca fenomen, cogitatum, îi este restituit, 
alienarea obiectivistă care duce la aporiile metafizice ale 
sufletului şi ale lui Dumnezeu încetează atunci, sau cel puţin 
ar fi încetat dacă Descartes n-ar fi fost el însuşi înşelat de 
obiectivismul galilean şi n-ar fi confundat cogito- ul trans¬ 
cendental cu eul psihologic: teza ego res cogitans anulează 
orice efort transcendental. De aici dubla moştenire cartezi¬ 
ană: raţionalismul metafizic, care elimină ego-ul ; empirismul 
sceptic, care ruinează ştiinţa. Numai transcendentalismul, 
articulînd orice cunoaştere pe un ego fundamental care atri¬ 
buie sens şi trăind cu o viaţă pre-obiectivă, pre-ştiinţifică, 
într-o „lume a vieţii 11 imediate a cărei ştiinţă exactă nu este 
decît acoperirea, îi va oferi obiectivismului adevăratul său 
temei şi-i va retrage puterea sa alienatoare: filozofia trans¬ 
cendentală face posibilă reconcilierea dintre obiectivism, 
dintre cunoaşterea abstractă şi viaţa concretă. Prin urmare, 
soarta umanităţii europene, care este, pe scurt, aceea a umani¬ 
tăţii, e legată de şansele de convertire a filozofiei la fenomeno¬ 
logie: „Sîntem, prin activitatea noastră filozofică, funcţionarii 
umanităţii. 11 

2. Conceptul de lume a vieţii (Lebenswelt). — Nu putem 
prelungi descrierea evoluţiei lui Husserl în acest sens. Vedem 
că de la doctrina referitoare la Wesenschau accentele gîndirii 
sale s-au modificat sensibil; este totuşi incontestabil că această 
gîndire rămîne pînă la capăt pe axa problemei centrale care 
este radicalitatea. Dar ego- ul absolut, din care filozoful din 
Ideen făcea un pol unic identic şi universal, apare într-o nouă 
lumină în filozofia ultimei perioade. Tocmai l-am văzut an¬ 
gajat în istorie şi în intersubiectivitate. Husserl îl numeşte 
uneori Leben (viaţa), subiect al Lebenswelt-xAxn\ ştiam deja 
că în fond nu există diferenţă între ego-ul concret şi subiectul 
transcendental; dar această identificare a fost subliniată aici 
astfel încît ultimul aspect al filozofiei lui Husserl a putut fi 
calificat drept empirist (J. Wahl). 

Din elaborarea marii întrebări pe care şi-o punea încă de 
la Cercetările logice, şi care era de a şti ce înţelegem prin 

adevăr, se desprinde în principal filozofia conceptului de 
Lebenswelt. Este clar că adevărul nu poate fi definit aici de 
potrivirea dintre gîndire şi obiectul ei, deoarece o asemenea 
definiţie ar implica faptul că filozoful care defineşte con¬ 
templă toată gîndirea pe de o parte, iar pe de altă parte tot 
obiectul în relaţia lor de exterioritate totală: fenomenologia 
ne-a învăţat că o asemenea exterioritate este de neconceput. 
Adevărul nu poate nici să se definească doar ca un ansamblu 
de condiţii a priori, pentru că acest ansamblu (sau subiect 
transcendental în perspectiva kantiană) nu poate spune Eu, 
nu este radical, nu este decît un moment obiectiv al subiec¬ 
tivităţii. Adevărul nu poate fi definii decît ca experienţă trăită 
a adevărului: aceasta este evidenţa. Dar această trăire nu este 
un sentiment, deoarece este clar că sentimentul nu garantează 
nimic împotriva erorii; evidenţa este modul originar al inten¬ 
ţionalităţii, adică momentul conştiinţei în care lucrul însuşi 
despre care vorbim se oferă în carne şi oase, în persoană, 
conştiinţei, în care intuiţia este „împlinită 11 . Pentru a putea 
răspunde la întrebarea „peretele este galben?“, fie că intru în 
cameră şi privesc peretele (la nivel perceptiv, aceasta este o 
evidenţă originară pe care Husserl o numeşte adeseori „expe- 
rienţă“), fie că încerc să mi-l amintesc, fie că-mi întreb seme¬ 
nul în această privinţă; în ultimele două cazuri, resimt dacă 
există în mine sau în semenul meu o „experienţă 11 , încă pre¬ 
zentă, a culorii peretelui. Orice justificare posibilă a judecăţii 
va trebui să treacă prin această „experienţă prezentă 11 a 
lucrului însuşi; astfel evidenţa este sensul oricărei justificări 
sau al oricărei raţionalizări. Bineînţeles, experienţa nu are ca 
scop doar obiectul perceptiv, ea poate avea ca scop o valoare 
(frumuseţe), pe scurt oricare dintre modurile intenţionale 
enumerate mai sus (p. 29). Totuşi, această evidenţă sau 
această trăire a adevărului nu prezintă o garanţie totală îm¬ 
potriva erorii: fără îndoială, există cazuri în care nu avem 
„experienţa 11 a ceva despre care vorbim, şi o resimţim noi 
înşine o dată cu evidenţa; dar eroarea se poate insera în 
evidenţa însăşi. îmi dau seama la lumina zilei că acest perete 

pulberi era gri. Există atunci două evidenţe succesive şi 
contradictorii. Prima conţinea o eroare. La aceasta Husserl 
lAspunde în Logică formală şi logică transcendentală, § 8: 
„C'liiar şi o evidenţă care se oferă ca fiind apodictică se poate 
dezvălui ca iluzie, ceea ce presupune totuşi o evidenţă de 
Hielaşi gen, în care ea «izbucneşte ».“ Cu alte cuvinte, în¬ 
totdeauna şi exclusiv în experienţa actuală îmi apare ca fiind 
Iluzorie experienţa anterioară. Astfel nu există o „experienţă 
Adevărată" spre care ar trebui să ne întoarcem ca spre indica¬ 
torul adevărului şi al erorii, adevărul se resimte întotdeauna 
li exclusiv într-o experienţă actuală, fluxul trăirilor nu se 
Întoarce în timp, putem spune doar că, dacă o anume trăire 
mi se oferă actualmente ca o evidenţă trecută şi eronată, 
iiceastă actualitate însăşi constituie o nouă „experienţă" care 
exprimă, în prezentul viu, totodată eroarea trecută şi adevă¬ 
rul prezent ca o corectare a acestei erori. Prin urmare, nu 
există un adevăr absolut, postulat comun al dogmatismului 
şi al scepticismului, adevărul se defineşte în devenire ca 
revizuire, corectare şi depăşire ale lui însuşi, această opera¬ 
ţie dialectică făcîndu-se întotdeauna în mijlocul prezentului 
vin (lebendige Gegenwart ); astfel, contrar a ceea ce se pro¬ 
duce într-o teză dogmatică, eroarea este comprehensibilă, 
deoarece este implicată în sensul însuşi al evidenţei prin care 
conştiinţa constituie adevărul. Aşadar, pentru a răspunde 
corect la întrebarea despre adevăr, adică pentru a descrie 
corect experienţa adevărului, trebuie să insistăm cu energie 
nsupra devenirii genetice a ego-ului: adevărul nu este un 
obiect, este o mişcare, şi nu există decît dacă această mişcare 
cslc făcută efectiv de mine. 

în consecinţă, pentru a verifica o judecată, adică pentru a 
desprinde din ea sensul adevărului, trebuie să efectuăm o 
analiză regresivă ce tinde spre o „experienţă" pre-categorială 
(ante-predicativă), care constituie o presupunere fundamen- 
lală a logicii în general (Aron Gurwitsch 1 ). Această presupo- 


1 „Presuppositions philosophiques de la logique", XLVI, 1951. 

ziţie nu este o axiomă logică. Ea este condiţie filozofică a 
posibilităţii, constituie solul ( Boden ) în care orice predicaţie 
îşi înfige rădăcina. înaintea oricărei ştiinţe, acel lucru despre 
care este vorba ne este pre-dat într-o „credinţă 11 pasivă, iar 
„pre-datul universal pasiv al oricărei activităţi de judecare" 
este numit „lume", „substrat absolut, independent, în sen¬ 
sul tare al independenţei absolute" (Experienţă şi judecată, 
pp. 26 şi 157). Temeiul radical al adevărului se dezvăluie la 
sfîrşitul unei întoarceri prin analiza intenţională a conceptului 
de Lebenswelt, lume în mijlocul căreia subiectul constituant 
„primeşte lucrurile" ca sinteze pasive anterioare oricărei 
cunoaşteri exacte. „Această receptivitate trebuie să fie văzută 
ca etapă inferioară a activităţii" (ibid., p. 83), ceea ce în¬ 
seamnă că ego -ul transcendental ce constituie sensul acestor 
obiecte se referă implicit la o sesizare pasivă a obiectului, 
la o complicitate primordială în care se află cu obiectul. 
Această aluzie prea scurtă ne permite să precizăm în încheiere 
că „lumea" despre care e vorba aici nu este, evident, lumea 
ştiinţei naturale, ci este ansamblul sau ideeaîn sens kantian 
a tot ceea ce are sau ar putea avea conştiinţă. 

Astfel, după reducţia care înlăturase lumea sub forma ei 
constituită, pentru a-i reda ego-ului constituant autenticitatea 
sa de dătător de sens, demersul husserlian ce explorează sen¬ 
sul însuşi al acestui Sinngebung (acordare de sens) subiectiv 
regăseşte lumea ca realitatea însăşi a constituantului. Evident, 
nu este vorba despre aceeaşi lume: lumea naturală este o 
lume fetişizată în care omul se abandonează ca existent na¬ 
tural şi în care „obiectivează" cu naivitate semnificaţia obiec¬ 
telor. Reducţia caută să şteargă această alienare, iar lumea 
primordială pe care o descoperă prelungindu-se este solul 
unor experienţe trăite pe care se înalţă adevărul cunoaşterii 
teoretice. Adevărul ştiinţei nu se mai întemeiază nici pe 
Dumnezeu, ca la Descartes, nici pe condiţiile a priori de 
posibilitate, ca la Kant, ci el se bazează pe trăirea imediată 
a unei evidenţe prin care omul şi lumea se întîmplă să fie 
originar de acord. 

Notă asupra lui Husserl şi Hegel 


Termenul de fenomenologie a primit accepţia deplină şi singu¬ 
lară de la Hegel o dată cu publicarea, în 3 807, a lucrării Die Phăno- 
menologie des Geistes. Fenomenologia este „ştiinţă a conştiinţei", 
„în timp ce conştiinţa este în general ştiinţa despre un obiect, fie 
exterior, fie interior". Hegel scrie în prefaţa la Fenomenologie: 
„Existenţa nemijlocită a spiritului, conştiinţa, are cele două mo¬ 
mente: al cunoaşterii şi al obiectivităţii negative faţă de cunoaştere. 
Întrucît spiritul se dezvoltă în acest element şi îşi desfăşoară mo¬ 
mentele sale, această opoziţie revine acestora, şi ele apar toate ca 
configurări ale conştiinţei. Ştiinţa acestui drum este ştiinţă a 
experienţei pe care o face conştiinţa [...].“* Aşadar, nu există 
răspuns la întrebarea dacăîn filozofie trebuie să plecăm de la obiect 
(realism), sau dacă trebuie să plecăm de la eu (idealism). Noţiunea 
însăşi de fenomenologie anulează această întrebare: conştiinţa este 
întotdeauna conştiinţă a ceva, şi nu există obiect care să nu fie 
obiect pentru. Nu există imanenţă a obiectului faţă de conştiinţă 
decît dacă nu atribuim, corelativ obiectului, un sens raţional, fără 
de care obiectul n-ar fi un obiect pentru. Conceptul, sau sensul, nu 
este exterior fiinţei, fiinţa este imediat concept în sine, iar conceptul 
este fiinţă pentru sine. Gîndirea fiinţei este fiinţa care se gîndeşte 
pe sine şi, prin urmare, „metoda" pe care o foloseşte această gîn- 
dire, filozofia însăşi, nu este constituită dintr-un ansamblu de cate¬ 
gorii independente de ceea ce gîndeşte, de conţinutul său. Forma 
gîndirii nu se deosebeşte de conţinutul său decît formal, ea este în 
mod concret conţinutul însuşi care e sesizat, în-sinele care devine 
pentru-sine. „Trebuie să considerăm formele gîndirii în sine şi 
pentru sine; căci ele sînt obiectul şi activitatea obiectului" ( Enciclo¬ 
pedia ştiinţelor filozofice). Astfel eroarea kantiană — dar era vorba 
de o eroare pozitivă ca moment în devenirea întru adevăr a Spiri¬ 
tului — consta în descoperirea formelor şi a categoriilor ca temei 
absolut al gîndirii obiectului şi al obiectului pentru gîndire: eroarea 
era de a admite transcendentalul ca originar. 

Conform identificării dialectice dintre fiinţă şi concept, proble¬ 
ma originarităţii este într-adevăr „încălcată": nu există început 


* Hegel, Fenomenologia spiritului , traducere de Virgil Bogdan, Editura 
Academiei, Bucureşti, 1965, p. 26 (n. t.). 

imediat şi absolut, adică un ceva fără conştiinţă sau o conştiinţă 
fără ceva, măcar pentru că conceptul de început sau de imediat 
conţine ca negaţie a sa dialectică perspectiva unei progresii ulteri¬ 
oare, a unei medieri. „înaintarea nu este inutilă; ea ar fi astfel dacă 
începutul ar fi deja cu adevărat absolut" ( Ştiinţa logicii). Nimic nu 
este absolut imediat, totul este derivat, în cel mai rău caz singura 
realitate „non-derivată" este ansamblul sistemului derivărilor, adică 
Ideea absolută a Logicii şi Cunoaşterea absolută a Fenomenologiei: 
rezultatul medierii dialectice îşi apare sieşi ca singurul imediat ab¬ 
solut. Cunoaşterea absolută, scrie Hyppolite, „nu pleacă de la o ori¬ 
gine, ci de la mişcarea însăşi de plecare, de la minimum raţionale care 
este triada Fiinţă-N eant-Devenire, adică pleacă de la Absolut ca 
mediere, sub forma sa încă imediată, aceea a devenirii" (Logică şi 
existenţă , p. 85). 

Această dublă afirmaţie hegeliană: fiinţa este deja sens sau con¬ 
cept, nu există un originar care să întemeieze cunoaşterea, permite 
să-l delimităm destul de clar pe Husserl de Hegel, pornind de la 
critica lor comună a kantianismului. Asupra primei părţi a acestei 
afirmaţii, fenomenologia husserliană îşi dă într-adevăr acordul: 
obiectul este „constituit" prin sedimentarea de semnificaţii care nu 
sînt condiţiile a priori ale oricărei experienţe în sens kantian, de¬ 
oarece înţelegerea care stabileşte aceste condiţii ca întemeietoare 
ale experienţei în general este ea însăşi deja bazată pe experienţă. 
Nu există o anterioritate logică a categoriilor, nici chiar a formelor 
prin care un subiect transcendental şi-ar da obiecte, ci dimpotrivă, 
aşa cum o arată Erfahrung und Urteil (Experienţă şi judecată ), jude¬ 
căţile şi categoriile pe care le folosesc acestea sînt cele care presupun 
o certitudine primă, aceea că există fiinţă, şi anume credinţa într-o 
realitate. Husserl o numeşte Glaube, credinţă, convingere, pentru 
a sublinia că este vorba de o pre-ştiinţă. înaintea oricărei activităţi 
predicative, şi chiar înaintea oricărei acordări de sens, chiar dacă 
este vorba de perceperea lucrului sensibil, există în mijlocul „pre¬ 
zentării pasive" „o credinţă exersată şi ineluctabilă în existenţa unui 
real oarecare. [...] Izvor al oricărei cunoaşteri, şi exercitată în ea, 
(această credinţă) nu este pe de-a întregul recuperabilă într-o cunoaş¬ 
tere propriu-zisă şi explicită" (Waelhens, Fenomenologie şi adevăr, 
pp. 52 şi 50). 

Dacă, prin urmare, recuperarea totalităţii realului (în sens hegeli¬ 
an) se dovedeşte imposibilă, aceasta este tocmai pentru că există 
un real originar, imediat, absolut, care întemeiază orice recuperare 

posibilă. Oare trebuie să spunem că el este inefabil, dacă este 
adevărat că orice logos, orice discurs raţional, orice dialectică a 
gîndirii presupune la rîndul său credinţa originară? Aşadar, există 
oare anteraţional ? înţelegem că această întrebare este de-ajuns 
pentru a-1 distinge net pe Hegel de fenomenologia husserliană şi 
posthusserliană. „Nu există pentru Hegel, scrie Hyppolite, un ine¬ 
fabil care ar fi dincoace sau dincolo de cunoaştere, nu există o 
singularitate imediată sau o transcendenţă; nu există o ştiinţă onto¬ 
logică, dar discursul dialectic este o cucerire progresivă a sensului. 
Aceasta nu înseamnă că acest sens ar fi de drept anterior discursului 
care-1 descoperă şi-l creează [...], dar acest sens se dezvoltă în 
discursul însuşi" ( Logică şi existenţă, pp. 25-26). Hegel, în articolul 
„Glauben und Wissen", se ocupa deja de transcendenţa în-sinelui 
kantian ca produs al unei filozofii a înţelegerii, pentru care prezenţa 
obiectului rămîne simplă aparenţă a unei realităţi ascunse. Or, nu 
este vorba oare de o altă şi aceeaşi transcendenţă pe care o reintro¬ 
duce Husserl, în Experienţă şi judecată, sub formă antepredicativă 
de Lebensweltl Atîta timp cît această lume originară a vieţii este 
antepredicativă, orice predicaţie, orice discurs o implică, desigur, 
dar îi şi scapă, iar la drept vorbind nu putem spune nimic despre 
aceasta. Şi aici, deşi în cu totul alt sens, Glauben (credinţa) în¬ 
locuieşte pe Wissen (ştiinţa), iar liniştea credinţei pune capăt dia¬ 
logului dintre oameni asupra fiinţei. Ca urmare, adevărul lui Husserl 
s-ar găsi la Heidegger, pentru care „dualitatea dintre eu şi fiinţă este 
insurmontabilă" (Waelhens), şi pentru care pretinsa cunoaştere 
absolută nu face decît să traducă acel caracter „metafizic", specula¬ 
tiv, neautentic al sistemului care-1 presupune. Imediatul, originarul 
lui Husserl este pentru Hegel un mediat care se ignoră ca moment 
în devenirea totală a fiinţei şi a Logosului; dar absolutul lui Hegel, 
adică devenirea luată ca totalitatea închisă asupra sieşi şi pentru 
ea însăşi în persoana înţeleptului, este pentru Husserl întemeiat şi 
nu originar, speculativ şi nu „teren" al oricărui adevăr posibil. 

Prin urmare, atunci cînd Kojeve arată, în Introducerea la lectura 
lui Hegel, că metoda Fenomenologiei spiritului este chiar aceea a 
lui Husserl, „pur descriptivă şi non-dialectică“ (p. 467), fără în¬ 
doială că are dreptate; totuşi, trebuie să adăugăm că Fenomenologia 
hegeliană închide sistemul, ea este reluarea totală a realităţii totale 
în cunoaşterea absolută, în timp ce descrierea husserliană inaugu¬ 
rează observarea „lucrului însuşi" dincoace de orice predicaţie, şi 
de aceea ea nu a încetat nicicînd să o ia de la capăt, să se suprime, 

deoarece este o luptă a limbajului cu el însuşi pentru a ajunge la 
originar (putem nota în această privinţă remarcabilele similitudini 
dintre „stilul" lui Merleau-Ponty şi cel al lui Bergson). In această 
luptă, înfrîngerea filozofului, a logosului, este sigură, de vreme ce 
originarul, descris, nu mai este originar ca descris. La Hegel, dim¬ 
potrivă, fiinţa imediată, pretinsul „originar", este deja logos, sens, 
nu este punct final al analizei regresive, început absolut al exis¬ 
tenţei, nu putem „considera începutul ca un imediat, ci ca mediat 
şi derivat, deoarece este el însuşi determinat faţă de determinarea 
rezultatului" ( Ştiinţa logicii). „Nici un obiect, atîta timp cît se pre¬ 
zintă ca fiind ceva extern, ca îndepărtat de raţiune, ca independent 
de ea, nu îi poate rezista, nu poate, în faţa ei, să fie de o natură 
particulară, nu poate să nu fie pătruns de ea" ( ibid .). 

Deci, aparent, conflictul dintre raţionalismul hegelian şi Husserl 
este total. Dacă totuşi considerăm că demersul fenomenologic este 
fundamental contradictoriu ca desemnare prin limbaj a unui semni¬ 
ficat pre-logic în fiinţă, el este pentru totdeauna neîncheiat, fiind 
retrimis dialectic de la fiinţă la sens prin intermediul analizei in¬ 
tenţionale; atunci adevărul este devenire, şi nu doar „evidenţă actu¬ 
ală", el este reluare şi corectare a evidenţelor succesive, dialectică 
a evidenţelor; „adevărul, scrie Merleau-Ponty, este un alt nume al 
sedimentării, care ca însăşi este prezenţa tuturor prezenturilor în 
al nostru" („Despre fenomenologia limbajului", în Probleme actu¬ 
ale ale fenomenologiei, p. 107); adevărul este Sinngenesis, geneză 
a sensului. Ca urmare, dacă pe de o parte admitem că „Fenome¬ 
nologia spiritului este filozof ia militantă, nu încă triumfătoare" (Mer¬ 
leau-Ponty), dacă înţelegem raţionalismul hegelian ca deschis, 
sistemul ca etapă, poate că Husserl şi Hegel se îndreaptă în cele 
din urmă spre afirmaţia „vrem să vedem adevărul sub formă de 
rezultat" din Filozofia dreptului — dar cu condiţia ca acest rezultat 
să fie şi moment. 



PARTEA A DOUA 



FENOMENOLOGIA SI ŞTIINŢELE 
UMANISTE ’ 


CAPITOLUL I 

PROBLEMA RAPORTULUI 


1) Am putut vedea că problema ştiinţelor umaniste nu este 
o anexă în gîndirea fenomenologică. Dimpotrivă, putem 
spune că într-un sens este centrul acesteia. într-adevăr, ple- 
cînd de la criza psihologismului, a sociologismului, a istoricis- 
mului, Husserl vrea să încerce a restitui ştiinţei în general, 
precum şi ştiinţelor umaniste, validitatea lor. Psihologia pre¬ 
tinde că reduce condiţiile cunoaşterii corecte la condiţiile 
efective ale psihismului, astfel îneît principiile logice care ga¬ 
rantează această cunoaştere să nu fie ele însele garantate decît 
de legi de fapt stabilite de psiholog. Sociologismul caută să 
arate că orice ştiinţă poate fi dedusă, la rigoare, din elemen¬ 
tele mediului social în care este elaborată, iar istoricismul, 
subliniind relativitatea acestui mediu faţă de devenirea isto¬ 
rică, este ultimul care pune umărul la această degradare a 
cunoaşterii: în ultimă analiză, fiecare civilizaţie, şi în interi¬ 
orul fiecărei civilizaţii fiecare moment istoric, şi în interiorul 
fiecărui moment cutare conştiinţă individuală — produc o 
arhitectură de mituri, elaborează o Weltanschauung: în filo¬ 
zofie, în religie, în artă se exprimă cel mai bine această „vizi¬ 
une asupra lumii", dar, în cele din urmă, ştiinţa este şi ea o 
„viziune asupra lumii". Filozoful german Dilthey, a cărui 
influenţă asupra lui Husserl a fost considerabilă, este în 
centrul acestei filozofii relativiste. 

Relativismul se născuse din ştiinţele umaniste (pozitivis¬ 
mul lui Comte, umanismul lui Schiller, pragmatismul lui 
James). El avea drept consecinţă dispariţia lor ca ştiinţe. Căci, 
dacă ruinăm validitatea cunoaşterii subordonînd principiile 

şi categoriile logice care o întemeiază (de exemplu, cauzali¬ 
tatea) unor procese psihice stabilite de psiholog, rămîne de aflat 
care este validitatea principiilor şi categoriilor utilizate de 
psiholog pentru stabilirea acestor procese. A face din psiho¬ 
logie ştiinţa-cheie înseamnă a o distruge ca ştiinţă, deoarece 
este inaptă de a se legitima pe sine. Cu alte cuvinte, relativis¬ 
mul nu atacă doar ştiinţele naturii, ci şi ştiinţele umaniste şi, 
pe deasupra, infrastructura logică pe care se întemeiază cor¬ 
pul ştiinţelor. Prin apărarea acestei infrastructuri, Husserl îşi 
începea cu luciditate opera. 

2) Din această perspectivă, fenomenologia este o logică: 
de la Cercetările logice la Experienţă şi judecată, am putut vedea 
constanţa gîndirii husserliene. Dar această logică nu este for¬ 
mală, nici metafizică: ea nu se mulţumeşte cu un ansamblu 
de operaţii şi de condiţii operatorii ce definesc domeniul 
raţionamentului corect; dar ea nu vrea nici să întemeieze 
operatoriul pe transcendent, nici să afirme că 2 plus 3 fac 5 
pentru că aşa vrea Dumnezeu sau pentru că Dumnezeu, care 
a inserat în noi această egalitate, nu ne poate înşela. Logica, 
care este fenomenologia, este o logică fundamentală care cer¬ 
cetează cum există în fapt adevăr pentru noi: experienţa în 
sensul husserlian exprimă acest fapt. Nu poate fi vorba de¬ 
spre un empirism pur şi simplu, a cărui contradicţie profundă 
a fost criticată în repetate rînduri de Husserl. In realitate, este 
vorba despre extragerea a ceea ce este drept din fapt. Oare 
aceasta să însemne recăderea în relativismul sceptic? Nu, de 
vreme ce relativismul, de exemplu psihologismul, nu reuşeşte 
să extragă valoarea din realitate: el reduce necesarul la con¬ 
tingent, reduce adevărul logic al judecăţii la certitudinea psiho¬ 
logică resimţită de cel care judecă. Ceea ce vrea să facă 
filozofia este, dimpotrivă, ca plecînd de la o judecată corectă 
să coboare din nou la ceea ce este efectiv trăit de cel care ju¬ 
decă. Or, pentru a surprinde ceea ce este efectiv trăit, trebuie 
să ne mulţumim cu o descriere ce îşi însuşeşte cu stricteţe 
modificările conştiinţei: conceptul de certitudine, propus de 
Mill pentru a descrie adevărul ca trăire a conştiinţei, nu dă 
seamă absolut deloc de ceea ce este trăit cu adevărat. Vedem 

(Hunei că apare necesitatea unei descrieri a conştiinţei extrem 
de fină şi de suplă, a cărei ipoteză de lucru este reducţia feno¬ 
menologică: într-adevăr, aceasta surprinde din nou subiectul 
in subiectivitatea lui, extrăgîndu-1 din alienarea din mijlocul 
lumii naturale, şi garantează că descrierea are ca obiect con- 
şliinţa efectiv reală şi nu un substitut mai mult sau mai puţin 
obiectivat al acesteia. Pentru psiholog nu există judecată co¬ 
rectă şi judecată falsă: sînt judecăţi de descris. Adevărul despre 
ceea ce judecă subiectul pe care-1 observă nu este pentru psiho¬ 
log decît un eveniment în sine cîtuşi de puţin privilegiat; 
ncest subiect care judecă este determinat, înlănţuit în serii de 
motivaţii care poartă responsabilitatea judecăţii sale. Prin 
imnare, nu putem ajunge la trăirea adevărului pe care trebuie 
s.i 1 descriem decît dacă anulăm mai întîi subiectivitatea 
trăitului. 

1) Astfel, filozofia subiectului transcendental necesita in¬ 
eluctabil o psihologie a subiectului empiric. Am insistat înde¬ 
lung asupra identităţii dintre cele două subiecte, care nu sînt 
decît unul singur; din perspectiva ştiinţelor umaniste, această 
identitate înseamnă că „psihologia intenţională poartă deja 
(mnscendentalul în ea însăşi" ( Meditaţii carteziene), sau că 
o descriere psihologică bine făcută nu poate să nu restituie 
In cele din urmă intenţionalitatea constituantă a eului trans- 
trndental. Aşadar, fenomenologia era inevitabil determinată 
sfi înscrie psihologia în programul ei, nu doar pentru că pune 
probleme metodologice deosebite, ci mai ales pentru că feno¬ 
menologia este o filozofie a lui cogito. 

Legătura care o uneşte cu sociologia nu este mai puţin 
mrînsă: am semnalat foarte rapid, referitor la a V-a meditaţie 
carteziană şi la Ideen II, cum solipsismul transcendental tinde 
efilre problema semenului. Se pare că Husserl n-a ajuns la 
0 versiune definitivă a acestei probleme; totuşi, cînd scrie 
Cfi „subiectivitatea transcendentală înseamnă intersubiectivi- 
lâte“, sau că lumea spiritului posedă o prioritate ontologică 
absolută asupra lumii naturale, el dă de înţeles că Einfiihlung 
(empatia) sau coexistenţa cu semenul, care este o compre¬ 
hensiune a semenului, inovează o relaţie de reciprocitate în 


47 



care subiectul transcendental concret se surprinde pe sine ca 
pe un altul în timp ce este „un altul" pentru aproapele lui, 
şi introduce în problematica acestui subiect un element abso¬ 
lut original: socialul. Şi în acest caz fenomenologia era inevi¬ 
tabil determinată, prin însuşi faptul că nu este o metafizică, 
ci o filozofie a concretului, să pună stăpînire pe datele socio¬ 
logice pentru a se lămuri pe sine, şi, de asemenea, să readucă 
în discuţie procedeele prin care sociologii obţin aceste date, 
pentru a lămuri sociologia. 

In fine, fenomenologia se interoga asupra istoriei, iar între¬ 
barea era însăşi întrebarea istoriei cu privire la fenomeno¬ 
logie şi la orice filozofie care conduce la istorie, dar era şi 
descoperirea, în mijlocul subiectului transcendental concret, 
a problemei timpului, care este de asemenea, ţinînd cont de 
„paralelismul" psiho-fenomenologic, problema istoriei indivi¬ 
duale: cum poate exista istorie pentru conştiinţă? Această 
întrebare este destul de înrudită cu aceea a fenomenologiei: 
cum poate exista semenul pentru conştiinţa mea ? Intr-adevăr, 
prin istoric, eu sînt acela ce devine altul rămînînd acelaşi; 
prin semen, un altul se oferă ca eu. în particular, dacă defi¬ 
nim adevărul ca trăire a adevărului, şi dacă admitem că trăirile 
se succedă într-un flux infinit, problema timpului interior şi 
a istoriei individuale este eminamente susceptibilă de a face 
caducă orice pretenţie de adevăr: nu ne scăldăm niciodată 
de două ori în aceeaşi apă; şi lotuşi, se pare că adevărul ne¬ 
cesită atemporalitatea. Dacă, în sfîrşit, subiectivitatea trans¬ 
cendentală este definită ca intersubiectivitate, aceeaşi problemă 
nu se mai pune la nivel individual, ci la acela al istoriei 
colective. 

4) Fenomenologia constituie o introducere „logică" în 
ştiinţele umaniste, deoarece se străduieşte să le definească 
obiectul în mod eidetic, anterior oricărei experimentări, şi, 
totodată, o „reluare" filozofică a rezultatelor experimentării, 
în măsura în care ea se străduieşte să-i surprindă din nou 
semnificaţia fundamentală, procedînd mai ales la analiza cri¬ 
tică a utilajului mental folosit. într-un prim sens, fenomeno¬ 
logia este ştiinţa eidetică ce corespunde ştiinţelor umaniste 

empirice (îndeosebi psihologiei); într-un al doilea sens, ea 
ir instalează în inima acestor ştiinţe, în inima faptului, reali¬ 
stul astfel adevărul filozofiei, care este acela de a elibera esenţa 
f/i concretul însuşi: ea este atunci „revelatorul 11 ştiinţelor uma¬ 
niste. Aceste două sensuri corespund celor două etape ale gîn- 
dirii husserliene. Ele se confundă în gîndirea fenomenologică 
tu luală, dar vom vedea că le putem izola încă, şi că definiţia 
eidetică (prin variaţie imaginară) capătă o folosinţă dificilă, 
ca să nu spunem arbitrară. 



CAPITOLUL II 


FENOMENOLOGIE ŞI PSIHOLOGIE 


1. Introspecţia. — Psihologul obiectivist, principal inter¬ 
locutor al fenomenologului, afirmă că psihologia trebuie să 
renunţe la privilegierea eului în cunoaşterea sinelui. Intro¬ 
specţia ca metodă gemerală a psihologiei admitea în primul 
rînd axioma: trăirea conştiinţei constituie prin ea însăşi o 
ştiinţă a conştiinţei. Sîint înfricoşat, prin urmare ştiu ce este 
frica, deoarece eu sînt frica. Această axiomă presupunea la 
rîndul ei o transparenţă totală a evenimentului de conştiinţă 
faţă de conştiinţă, şi cai toate faptele de conştiinţă sînt fapte 
conştiente. Cu alte cuvdnte, trăirea se oferă imediat cu sen¬ 
sul său, atunci cînd conştiinţa se întoarce spre ea. In al doilea 
rînd, această trăire era concepută de psihologia introspectivă 
ca interioritate: trebuie ,să deosebim în mod categoric exteri- 
orul şi interiorul, ceea cce aparţine ştiinţelor naturii, sau obiec¬ 
tivul, de subiectiv, la caire nu accedem decît prin introspecţie. 
La drept vorbind, aceasilă disociere s-a dovedit rapid a avea 
o folosinţă delicată, maii ales în cazul progreselor fiziologice, 
deoarece se punea problema de a şti pe unde trecea linia de 
demarcare; de aici ipotezele paraleliste, epifenomeniste etc., 
ca să înţelegem în sfîrşit, iar fenomenologia joacă un rol 
important în această maituraţie a problemei, că o frontieră nu 
poate separa decît regiunii de acelaşi fel: or, psihicul nu există 
Ia fel ca organicul. In al' treilea rînd, trăirea conştiinţei avea 
un caracter strict individual, în sensul dublu că este trăirea 
unui individ situat şi daitat, şi că este ea însăşi o trăire care 
nu s-ar putea reproduce.. Acest ultim caracter era invocat de 
aceşti „psihologi" într-uin mod determinant pentru apărarea 

metodei introspective: trăirea trebuie observată imediat, altfel 
IrAirea asupra căreia reflectăm apoi este o nouă trăire, iar 
legătura dintre una şi cealaltă nu reprezintă nici o garanţie 
tic lidelitate. Eterogenitatea „stărilor de conştiinţă 11 condamnă 
orice formă de observare diferită de introspecţie. Individuali- 
ţHlca şi chiar unicitatea trăirii surprinse prin introspecţie pune 
evident problema dublă a universalităţii şi a transmisibilităţii 
Sule: filozofia tradiţională şi psihologia introspectivă o re- 
*olvă în general avansînd mai întâi ipoteza unei „naturi uma¬ 
ne", a unei „condiţii umane" ce ar autoriza universalizarea 
rezultatelor particulare, preferind apoi, în locul instrumen¬ 
tului de comunicare care este limbajul cotidian sau limbajul 
ştiinţific, un limbaj de exprimare prin care interioritatea să 
fie cît mai puţin trădată. De aici preferinţa acestei psihologii 
pentru formele literare. Vom recunoaşte pe parcurs una din 
problemele esenţiale ale bergsonismului, care pînă la urmă 
n a fost niciodată abordată direct de Bergson, deşi constituia 
cheia tuturor celorlalte. în sfîrşit, eterogenitatea trăirilor în 
fluxul conştiinţei traducea o contingenţă care interzicea în 
ultimă instanţă ca psihologul să elaboreze legi referitoare la 
psihic: legea presupune determinismul. 

2. Reflecţia. — Se întîmplă ca fenomenologia să fie de 
acord cu obiectivismul pentru criticarea anumitor teze intro- 
spccţioniste. însuşi demersul psihologic interzice ca sensul 
unui conţinut al conştiinţei să fie imediat evident şi sesizabil 
ca atare: dacă simţim nevoia unei ştiinţe psihologice este 
tocmai pentru că ştim că nu ştim ce este psihismul. Este ade¬ 
vărat că, fiind înfricoşat, eu sînt frica, dar nu ştiu prin aceasta 
crea ce este frica, „ştiu 11 doar că mi-e frică: vom măsura dis¬ 
tanţa dintre aceste două ştiinţe. în realitate, „cunoaşterea de 
sine prin sine este indirectă, este o construcţie, trebuie ca eu 
să înţeleg conduita mea aşa cum o înţeleg pe aceea a celui¬ 
lalt 11 (Merleau-Ponty, Ştiinţele omului şi fenomenologia). Fe¬ 
nomenologia opune astfel reflecţia introspecţiei. Pentru ca 
reflecţia să fie valabilă, trebuie evident ca trăirea asupra căreia 
reflectăm să nu fie antrenată imediat de fluxul conştiinţei, 

trebuie, aşadar, să rămînă într-un fel identică sieşi de-a lungul 
acestei deveniri. înţelegem de ce Husserl, încă de la IdeenI, 
căuta să întemeieze validitatea reflecţiei pe „retenţie“ (func¬ 
ţie care nu trebuie să fie confundată cu memoria, deoarece 
este, dimpotrivă, condiţia acesteia: prin retenţie, trăirea con¬ 
tinuă să-mi fie „dată“ ea însăşi şi în persoană, afectată de un 
stil diferii), adică pe modul lui „nu mai“. Furia care m-a apucat 
ieri există încă pentru mine implicit, deoarece pot din memorie 
să o observ din nou, să o datez, să o localizez, să-i găsesc 
motivaţii, scuze; şi, într-adevăr, aceeaşi furie este „reţinută" 
astfel în mijlocul „prezentului meu viu", deoarece, chiar dacă 
afirm în conformitate cu legile experimentale ale degradării 
amintirii că trăirea furiei prezente este modificată, această 
afirmaţie implică în profunzime că „eu am" încă într-un fel 
furia nemodificată, pentru a o putea „compara" cu furia tre¬ 
cută despre care memoria mă informează în prezent. „Obiec¬ 
tul" {Gegenstand) furiei este acelaşi de a lungul evocărilor 
succesive pe care le pot reitera în legătură cu ea, deoarece 
eu vorbesc întotdeauna despre aceeaşi furie. Astfel, orice 
reflecţie este posibilă, îndeosebi reflecţia fenomenologică, 
care tinde tocmai să restituie trăirea despre care este vorba 
(furia), descriind-o cît mai adecvat cu putinţă: această re¬ 
flecţie este o reluare descriptivă a trăirii înseşi, surprinsă ca 
Gegenstand pentru conştiinţa actuală a celui care descrie. în 
definitiv, trebuie să-l conturăm fidel pe acela pe care-1 gîn- 
desc atunci cînd îmi gîndesc furia trecută: dar trebuie să 
gîndesc efectiv această furie trecută, şi nicidecum cutare re¬ 
construcţie a furiei mele, nu trebuie să maschez fenomenul 
realmente trăit printr-o interpretare prealabilă a acestui feno¬ 
men. Astfel, reflecţia fenomenologică se deosebeşte de reflec¬ 
ţia filozofiilor tradiţionale, care constă în reducerea experienţei 
trăite la condiţiile sale a priori, şi astfel regăsim, la baza 
reflecţiei pe care fenomenologia o opune psihologiei intro¬ 
spective, preocuparea husserliană pentru lucrul în sine, pre¬ 
ocuparea naivă, tocmai preocuparea ce motivează reducţia, 
garanţie împotriva inserţiei prejudecăţilor şi a dezvoltării alie¬ 
nărilor din descrierea reflexivă pe care o am de făcut cu 

privire la furie. Prin urmare, trăirea furiei, anterioară oricărei 
raţionalizări, oricărei tematizări, trebuie mai întîi desprinsă prin 
Bnnliza reflexivă pentru a-i putea reconstitui apoi semnificaţia. 

3. Intenţionalitate şi comportament. — Fenomenologia, 
deocamdată în paralel cu obiectivismul, era astfel neapărat 
delerminată să respingă distincţia clasică dintre interior şi 
txlcrior. Intr-un sens putem spune că toată problema husserli- 
Ină este de a defini cum există pentru eu „obiectele", şi de 
aceea putem spune într-adevăr că intenţionalitatea este în 
centrul gîndirii fenomenologice. Intenţionalitatea, luată în 
lens psihologic, exprimă tocmai insuficienţa funciară a rup¬ 
turii dintre interioritate şi exterioritate. A spune că conştiinţa 
este conştiinţă a ceva înseamnă a spune că nu există noeză 
fără noemă, cogito fără cogitatum, dar nici amo fără amatum 
ele., pe scurt că mă întrepătrund cu lumea. Şi ne amintim că 
reducţia nu înseamnă cîtuşi de puţin întreruperea acestei 
întrepătrunderi, ci numai scoaterea din circuit a alienării prin 
care mă observ mundan şi non-transcendental. In cel mai rău 
caz, eul pur, izolat de corelaţiile sale, nu este nimic. Astfel, 
cnl psihologic (care este acelaşi cu eul pur) este în mod con¬ 
stant şi prin definiţie aruncat în lume, angajat în situaţii. 
Ajungem atunci la o nouă localizare a „psihismului" care nu 
mai este interioritate, ci intenţionalitate, altfel spus raport 
dintre subiect şi situaţie, fiind bineînţeles că acest raport nu 
uneşte doi poli izolabili la rigoare, ci, dimpotrivă, că eul, ca 

Î i situaţia, nu poate fi definit decît în şi prin acest raport, 
mpotriva Sfîntului Augustin, care evoca întoarcerea la ade¬ 
vărul interior, Merleau-Ponly scrie: „Lumea nu este un obiect 
a cărui lege de constituire se află în posesia mea, ea este me¬ 
diul natural şi domeniul tuturor gîndurilor şi al tuturor per¬ 
cepţiilor mele explicite. Adevărul nu «locuieşte » doar în 
« omul interior », sau mai degrabă nu există om interior, 
imiul este în lume şi în lume se cunoaşte pe sine" ( Fenomeno¬ 
logia percepţiei). Astfel, lumea este negată ca exterioritate şi 
afirmată ca „anturaj", eul este negat ca interioritate şi afirmat 
ca „existent". 


53 



Or, aceeaşi deplasare a noţiunii centrale a oricărei psiho¬ 
logii, şi anume psihismul însuşi, se observa paralel în cerce¬ 
tările empirice. Conceptul de comportament, aşa cum este 
definit, de exemplu, de către Watson în 1914, răspunde ace¬ 
leiaşi intenţii: comportamentul este conceput „periferic", 
adică poate fi studiat fără a apela la fiziologie, ca un raport 
constant mobil între un ansamblu de stimuli, proveniţi din 
mediul natural şi cultural, şi un ansamblu de răspunsuri la 
aceşti stimuli, îndreptînd subiectul spre acest mediu. Ipoteza 
unei conştiinţe închise în interioritatea ei şi conducînd com¬ 
portamentul, precum un pilot nava lui, trebuie eliminată: ea 
este contrară singurului postulat coerent al unei psihologii 
obiective, determinismul. în plus, o asemenea definiţie autori¬ 
zează cercetările experimentale şi favorizează elaborarea 
unor constante. Fenomenologia nu trebuia să se pronunţe 
asupra acestui ultim aspect, dar oricum nu putea decît să 
aprobe formarea unei psihologii empirice ale cărei axiome 
erau conforme cu propriile-i definiţii eidetice. Nu este cîtuşi 
de puţin de mirare că ea s-a desolidarizat de behaviorismul 
reflexologic spre care aluneca Watson, deoarece vedea în el 
o recădere în aporiile introspecţionismului: în loc să rămînă 
la nivelul periferic, conform primelor sale definiţii, Watson 
ajungea să caute cauza răspunsului la un stimul dat în con- 
ducţiile nervoase aferente, centrale şi eferente prin care circulă 
influxul; el încerca chiar, în ultimă instanţă, să reducă toate 
conducţiile la schema reflexă, integrînd astfel fără precauţie 
rezultatele celebrei reflexologii a lui Pavlov şi Behterev, şi 
izolînd din nou corpul. Reflexul devenea conceptul de bază 
al explicaţiei behavioriste: fenomenologilor nu le este greu 
să demonstreze că Watson nu mai descrie atunci comporta¬ 
mentul efectiv trăit, ci un înlocuitor tematizat al acestui com¬ 
portament, un „model" fiziologic abstract, a cărui valoare 
este de altfel contestabilă. 

4. Psihologia formei. — înainte de a examina modul în 
care fenomenologia utilizează fiziologia pentru criticarea 
mecanismului watsonian, să ne oprim la Gestalttheorie, care 

dintre toate şcolile psihologice s-a apropiat cel mai mult de 
tf/.r.lc fenomenologice: psihologii formei sînt discipoli ai lui 
Husserl. 

(’onceptul de comportament este reluat şi precizat în cel 
Nl formei. 1 Eroarea lui Watson, aşa cum arată Koffka ( Prin- 
ciplcs of Gestalt Psychology), este de a fi admis implicit obiec¬ 
tivitatea comportamentului. Faptul că o conduită e observabilă 
nu înseamnă că ea e un obiect a cărui origine trebuie căutată 
fnir-o conexiune ea însăşi obiectivă, asemenea celei care o 
leagă de organizarea nervoasă. In realitate, stimulii percep- 
livi, de exemplu cei care condiţionează activitatea noastră, 
iw sînt ei înşişi percepuţi. Dacă reluăm experienţa elementară 

>-< 

< - > 

a lui Mtiller-Lyer, în care segmentele egale prin construcţie 
sini percepute ca inegale, avem un exemplu semnificativ al 
diferenţei ce trebuie făcută între ceea ce este „obiectiv" şi 
ceea ce este „dat". Confuzia watsoniană provine din faptul 
că datul este tocmai un dat „obiectiv", deoarece esenţa per¬ 
cepţiei este cea care trebuie să ne furnizeze obiectivul. Atunci 
cînd afirmăm că această experienţă furnizează o „iluzie", nu 
înţelegem că, dimpotrivă, pentru orice subiect care percepe, 
cele două segmente sînt efectiv inegale şi că există iluzia nu¬ 
mai în raport cu sistemul de referinţă al experimentatorului 
care a construit figura. Tocmai lumea matematică sau măsu¬ 
rabilă în care a fost construită figura nu este lumea percep- 
livă, şi trebuie să disociem, prin urmare, mediul perceptiv de 
mediul pe care Koffka îl numeşte „geografic", ca şi ceea ce 
este dat imediat de ceea ce este construit prin mediere con¬ 
ceptuală şi instrumentală (concepi de egalitate, dublu deci¬ 
metru). Chestiunea nu este .le a. şti care dintre aceste medii 
este cel mai adevărat: cînd voibim de iluzie optică, privile- 


1 Vezi cartea clasică a lui P. Guillaume, La psyclwlogie de la /urme, 
Hainmarion, 1937. 

giem pe nedrept mediul ştiinţific şi construit. în fapt, nu este 
vorba de a şti dacă percepem realul aşa cum este (aici, de 
exemplu, egalitatea celor două segmente), deoarece tocmai 
realul este ceea ce percepem', este evident îndeosebi că utilajul 
mental şi instrumental al ştiinţei dobîndeşte el însuşi efica¬ 
citate în raportul imediat al subiectului care-1 foloseşte cu 
lumea, iar aceasta nu este nimic altceva decît ceea ce voia 
să spună Husserl atunci cînd arăta că adevărul ştiinţific însuşi 
nu se întemeiază în ultimă analiză decît pe „experienţa* 1 ante- 
predicativă a subiectului ştiinţei. Cînd ne punem problema 
de a şti dacă subiectul empiric percepe bine realul însuşi, ne 
instalăm întrucîtva deasupra acestui raport, filozoful contem¬ 
plă atunci, din înaltul unei pretinse cunoaşteri absolute, re¬ 
laţia pe care o întreţine conştiinţa cu obiectul, şi îi denunţă 
„iluziile". Aşa cum indica Republica, comprehensiunea fap¬ 
tului că sîntem în cavernă presupune că am ieşit de acolo. 
Fenomenologia, bazîndu-sc pe datele empirice ale cercetării 
psihologiei formei, denunţă această inversare de sens : putem 
înţelege lumea inteligibilă a lui Plalon ca ansamblul construc¬ 
ţiilor plccînd de la care ştiinţa explică lumea sensibilă; dar 
nu trebuie ca noi să plecăm tocmai de la construit: dim¬ 
potrivă, trebuie să înţelegem imediatul pornind de la care 
ştiinţa îşi elaborează sistemul. Oricum acest sistem nu trebuie 
să fie „realizat", el nu este, aşa cum spunea Husserl, decît un 
„veşmînt" al lumii perceptive. în consecinţă, ceea ce Koffka 
numeşte mediul de comportament ( Umwelt ) constituie univer¬ 
sul efectiv real, deoarece este efectiv trăit ca real; iar Lewin, 
continuîndu-şi analiza, arată că trebuie să lichidăm orice 
interpretare substanţialistă a mediului geografic, precum şi 
a mediului de comportament: doar atîta timp cît cele două 
„universuri" sînt „realizate" se pune problema raportului lor, 
şi îndeosebi a antecedenţei sau chiar a cauzalităţii lor. Dacă, 
în schimb, admitem că nu este vorba aici decît de concepte 
operatorii, problema cade. Termenul de „realitate" nu implică, 
aşadar, deloc o trimitere la o substanţă materială. L-am defini 
mai degrabă prin pre-existenţă. 

într-adevăr, o caracteristică esenţială a Umwelt-xAm. feno¬ 
menal, cum îl mai numeşte Koffka, e faptul că este întotdea¬ 
una deja acolo. într-un sens, toată cartea lui Merleau-Ponty 
despre percepţie constă în a scoate în evidenţă acest nucleu 
de deja, ceea ce el numeşte uneori „pre-istoria“, semnificînd 
pl in aceasta că orice tentativă experimentală obiectivă pentru 
ii face să reiasă felul raportului meu cu lumea trimite întot¬ 
deauna la un fel deja instituit, anterior oricărei reflecţii pre¬ 
dicative, şi pe care se stabileşte tocmai raportul explicit pe 
carc-l întreţin cu lumea. Să reluăm, de exemplu, experienţa 
lui Wertheimer 1 : un subiect situat într-o cameră, astfel încît 
aceasta să nu fie văzută decît prin intermediul unei oglinzi 
înclinate la 45 0 în raport cu verticala, percepe mai întîi aceas¬ 
ta cameră ca fiind oblică. Orice deplasare ce se produce acolo 

i sc pare stranie: un om care merge pare înclinat, un corp 
care cade pare a cădea oblic etc. După cîteva minute (dacă 
subiectul nu se străduieşte, bineînţeles, să perceapă camera 
nltfel decît în oglindă), pereţii, omul care se deplasează, că¬ 
derea corpului apar ,,drepte", verticale, impresia de oblicitate 

ii dispărut. Aici este vorba de o „redistribuire instantanee a 
sosului şi a josului". Putem spune în termeni obiectivişti că 
verticala a „pivotat"; dar o asemenea expresie este eronată 
tocmai fiindcă, pentiu subiect, aşa ceva nu s-a întîmplat. Aşa¬ 
dar, ce s-a întîmplat? Imaginea camerei în oglindă i se pare, 
la început, un spectacol bizar: bizareria însăşi garantează că 
într-adevăr este vorba de un spectacol, adică subiectul „nu 
este în contact cu ustensilele din cameră, nu locuieşte în ea, 
nu coabitează cu omul pe care-1 vede venind şi plecînd". 
După cîteva clipe, acelaşi subiect se simte apt să trăiască în 
această cameră, „în locul picioarelor şi al braţelor sale veri¬ 
tabile, îşi simte picioarele şi braţele pe care ar trebui să le 
aibă pentru a merge şi a acţiona în camera reflectată, el face 
parte din spectacol" (ibid ., p. 289). Aceasta înseamnă între 
altele că direcţia sus-jos, care deţine un rol foarte important 


1 „Experimentelle Studien liber das Sehen von Bewegung", citat de Mer- 
Irau-Ponty în Pkenomenologie de la perception, p. 287. 

în raportul nostru cu lumea, nu poate fi definită pornind de 
la axa de simetrie a corpului nostru, conceput ca organism 
fiziologic şi sistem de reacţii obiective; dovada o constituie 
faptul că corpul nostru se poate deplasa în raport cu susul şi 
cu josul, care rămîn astfel pentru mine independente de po¬ 
ziţia sa. Să însemne oare aceasta că verticalitatea există în 
şinei N-ar fi mai puţin eronat, deoarece experienţa lui Wert- 
heimer, sau aceea a lui Stratton despre vederea cu inversarea 
imaginii retiniene 1 , arată dimpotrivă că putem într-adevăr 
vorbi despre direcţii spaţiale obiective, dar nu absolute, iar 
această imposibilitate este inevitabilă în măsura în care ne 
situăm în interiorul percepţiei, la fel cum nu puteam critica 
mai înainte percepţia inegalităţii segmentelor decît ieşind din 
percepţia însăşi. Dar noua direcţie spaţială nu apare ca o 
modificare a celei vechi; totodată, în experienţa lui Stratton, 
subiectul dotat cu ochelari care răstoarnă imaginea ajunge să 
se instaleze înlr-o direcţie sus-jos în acelaşi timp vizuală şi 
tactilă, care nu mai este observată ca inversul verticalei 
„obişnuite". Dimpotrivă, verticalitatea „nouă" este trăită ca 
verticalitate pur şi simplu, adică tocmai ca direcţie obiectivă 
a spaţiului. 

Găsim aici caracteristica însăşi a Gestalt-u\ui\ ea nu este 
în sine, adică nu există independent de subiectul care inse¬ 
rează în ea legătura cu lumea, nu este nici măcar construită 
de eu, în sensul simplist în care Condillac pretindea că tran¬ 
dafirul este construit prin legătura dintre datele diverselor 
cîmpuri senzoriale. Nu este absolută, deoarece experimen¬ 
tarea dovedeşte că o putem face să varieze: este cazul, de 
exemplu, al experienţei clasice referitoare la oscilaţiile aten¬ 
ţiei (crucea de Malta neagră înscrisă într-un cerc al cărui 
„fond" este alb); nu se referă doar la eu, pentru că ne dă un 
Umwelt obiectiv. Ceea ce nu se înţelegea în asociaţionism era 
tocmai felul cum acest trandafir, alcătuit la nivel cortical şi 
în mod imanent, poate fi sesizat, aşa cum este efectiv, ca 
transcendent. Astfel, Unwelt- ul în care ne-am instalat prin 


1 Descrise şi comentate de Merleau-Ponty, ibicl., pp. 282 ş. urni. 

percepţie este într-adevăr obiectiv, transcendent, însă nu este 
absolut, deoarece, într-un anume sens, putem spune pe bună 
dreptate că această obiectivitate noi i-o conferim deja-, dar 
l o conferim la un nivel mai profund decît cel în care ni se 
înfăţişează, la un nivel primordial pe care se bazează legătura 
noastră cu lumea. 

Prin uirnare, putem conchide că teoria formei s-a străduit 
sil dezvăluie un Lebenswelt fundamental, dincoace de uni¬ 
versul explicit şi limpede în care deopotrivă atitudinea natu¬ 
rală şi atitudinea ştiinţei naturale ne fac să trăim. Aceasta 
na ambiţia însăşi a lui Husserl, în ultimii ani, iar Mer- 
leau-Ponty ni se pare că urmează linia cea mai riguroasă a 
gîndirii fenomenologice cînd reia rezultatele teoriei Gestalt-xAui 
şi le interpretează în sensul pe care l-am arătat. însuşi faptul 
de a ne ocupa de problema percepţiei este un simptom: căci 
percepţia este ceva prin care sîntem pe lume, sau ceva prin 
care „avem" o lume, după cum dorim, şi constituie prin aceas- 
In nucleul oricărei comprehensiuni filozofice şi psihologice 
a omului. Or, teoria formei este şi ea axată în principal pe 
percepţie, iar gîndirea lui Husserl, la rîndul său, revenea 
constant, după cum se ştie, la problema constituirii lucrului. 
Această convergenţă nu este întîmplătoare: ea se explică prin 
preocuparea pentru radicalitate care, dincoace de comporta¬ 
mentul însuşi luat ca relaţie dintre subiect şi Umwelt-ul său, 
caută să întemeieze această posibilitate pe un raport şi mai 
originar: este esenţial faptul că această originaritate a fost 
cercetată atît de psihologii formei cît şi de fenomenologi, nu 
pornind de la organismul fiziologic, ci în mijlocul raportului 
fiiMtşi. Nu este necesar să căutăm explicaţia unuia dintre polii 
lelaţiei, deoarece în egală măsură relaţia însăşi le conferă 
sens celor doi poli pe care-i uneşte. Regăsim astfel, inerentă 
conceptului de Gestalt, noţiunea centrală a fenomenologiei: 
inienţionalitatea. Dar, evident, nu este vorba de intenţionalitatea 
unei conştiinţe transcendentale: este vorba mai degrabă de 
o „ Leben‘\ cum spunea Husserl, intenţionalitatea unui subiect 
refugiat în lumea primordială, şi de aceea Merleau-Ponty îi 
cercetează sursa în corpul însuşi. 

5. Problema corpului. — Oare întoarcerea la fiziologism 
nu înseamnă identificarea subiectului transcendental cu 
corpul, şi oare nu urmăm astfel dnimul lui Watson? Nu, dar 
nu este mai puţin adevărat că anumiţi psihologi ai formei 
s-au simţit tentaţi de fiziologism şi nu l-au evitat decît re- 
trăgîndu-se pe poziţia vecină a „fizicismului“. Koffka, ocu- 
pîndu-se de raporturile dintre cîmpul fenomenal şi cîmpul 
geografic, arată că şi unul şi celălalt se întemeiază pe lumea 
fizică şi că ştiinţa fizică revelează în această lume fenomene 
de formă (de exemplu, distribuirea curentului electric într-un 
conductor). Or, dacă ne străduim să interpretăm cauzele Ges- 
talt -urilor psihologice, adică să explicăm de ce nu este per¬ 
ceput cîmpul geografic, ci cîmpul fenomenal, trebuie într-adevăr 
să ne referim în ultimă analiză la Gest alt -uri fiziologice în 
care rezidă secretul acestei „deformări". Din pricina structu¬ 
rilor la care este supusă organizarea noastră nervoasă, lucru¬ 
rile percepute au anumite constante: interpunerea acestor 
constante, sau Gestalten, între lume şi eu traduce transfor¬ 
marea pe care sistemul meu fiziologic le-o aplică datelor 
fizice. Astfel, fizicii informaţiilor vizuale îi corespunde o 
fiziologie a captării lor, iar acesteia totodată o psihologie a 
traducerii lor. Prin urmare, este necesar să stabilim ca ipoteză 
de lucru principiul unui izomorfism ce deschide calea unor 
cercetări explicative : simpla descriere comprehensivă a expe¬ 
rienţei trăite trebuie să se prelungească în interpretarea ei 
cauzală. Bineînţeles, nu este vorba de un paralelism desuet, 
ştim actualmente, chiar după spusele fiziologilor, că nu este 
posibil ca unei localizări corticale să facem să-i corespundă 
o „reprezentare", şi nici măcar o „funcţie", bine izolată, dar 
ştim în schimb că zonele corticale sînt interesate de influx 
conform anumitor structuri şi că, la fel ca la nivelul psiho¬ 
logic, mult mai puţin importantă este incitarea moleculară 
decît distribuirea globală a influxului, adică raportul dintre 
zone, precum şi echilibrul sau dezechilibrul sarcinii de influx. 
Neuronii nu funcţionează ca nişte unităţi, ci ca părţile unui 
întreg, şi nu este posibil să explicăm comportamentul fizio¬ 
logic al întregului pornind de la „elementele" sale. Aceste 
structuri regulatoare ce pot fi înţelese ele însele după modelul 

regularităţilor fizice (noţiunea cîmpului de forţă, de exemplu) 
clarifică structurile ce reglează nivelul periferic, adică psihic. 
Koffka şi, după el, Guillaume se apropiau astfel de un 
behaviorism structuralist, şi nu din întîmplare vocabularul 
celor două şcoli ajungea să fuzioneze. 

fenomenologii nu puteau fi satisfăcuţi cu o asemenea 
fuziune, iar tocmai în această privinţă ia sfirşit acordul pe 
caic îl dădeau psihologilor obiectivişti. Intr-adevăr, dacă 
trecem de la comprehensiunea structurilor la explicarea struc¬ 
turilor, abandonăm tot ceea ce era interesant referitor la con¬ 
ceptul de Gestalt, şi anume că implică într-un anume fel o 
Intenţionalitate şi că nu poate fi disociat de un sens. Atunci 
dud Koffka se orientează către explicarea structurilor psihice 
prin morfologia nervoasă, el inversează din nou adevărata 
problemă psihologică: deoarece este clar că explicaţia chiar 
subtilă a fenomenelor fizico-chimice care „însoţesc" vederea 
nu poate da seamă de faptul însuşi de a vedea. Dacă, în ca¬ 
litate de fiziolog, urmez pas cu pas traseul „excitaţiei" pro¬ 
vocate pe retină pînă la „centrul" vizual prin complexitatea 
releelor, apoi emisia de influx către zonele ce permit acomo¬ 
darea etc., în zadar va fi schema mea cît mai adecvată fap¬ 
telor, ea nu va putea niciodată să dea seamă de acest fapt 
fundamental, şi anume că eu văd. „Am considerat un ochi 
mort în mijlocul lumii vizibile pentru a da seamă de vizibili¬ 
tatea acestei lumi. Atunci cum să ne mai mirăm că conştiinţa, 
caic este inferioritate absolută, refuză să stabilească o core¬ 
laţie cu acest obiect?" (Sartre, Fiinţa şi neantul, p. 367). Cu 
Rite cuvinte, nu există legătură posibilă între corpul obiectiv, 
lludiat de fiziolog, şi conştiinţa mea-, la acest nivel, orice în¬ 
toarcere la fiziologie, aşa cum s-a spus în legătură cu Watson, 
reintroduce contradicţiile insurmontabile ale problemei cla- 
liec a legăturii dintre suflet şi trup. Dacă psihologia trebuie 
ifi fie la persoana întîi, ea nu poate însărcina fiziologia, ştiinţă 
la persoana a treia, cu soluţionarea problemelor sale. 

Trebuie să recunoaştem totuşi că „interioritatea absolută" 
prin care Sartre compară conştiinţa cu corpul obiectiv nu face 
pane deloc din tradiţia fenomenologică: interioritatea ne re- 



aduce la introspecţie şi ne lasă pradă dilemei cam învechite 
a unei subiectivităţi netransmisibile şi a unui obiectivism că¬ 
ruia îi lipseşte scopul. în orice caz, există în poziţia sartriană 
referitoare la această problemă, pe care o considerăm cheia 
tezei fenomenologice în psihologie, o tendinţă sigură de a di¬ 
socia cu putere datele fiziologice de analiza intenţională însăşi: 
astfel, în Imaginarul, Sartre consacră o primă parte descrierii 
eidetice pure a conştiinţei imaginative şi, mărturisind că „de¬ 
scrierea reflexivă nu ne lămureşte direct asupra materiei repre¬ 
zentative a imaginii mentale“, trece, într-o a doua parte, la 
examinarea datelor experimentale: or, se întîmplă ca acestea 
să necesite o revizuire a descrierii fenomenologice. Totodată, 
în Schiţa unei teorii a emoţiilor, tentativele lui Dembo, psiholog 
al formei, de interpretare a furiei, de exemplu, în funcţie de 
mediu înconjurător, de cîmp fenomenal de forţe şi de echi¬ 
libru al structurilor, sînt respinse de Sartre pentru că nu îndepli¬ 
nesc intenţionalitatea conştiinţei constituante. în sfîrşit, în 
Fiinţa şi neantul corpul propriu este depăşit ca organism fizio¬ 
logic şi observai ca facticitate trăită, ca obiect pentru celălalt, 
dar şi ca ceva prin care „interiorul meu cel mai intim" se ex¬ 
teriorizează sub privirea celuilalt: „corpul meu este aici nu 
doar ca punctul de vedere că sînt, ci şi ca un punct de vedere 
asupra căruia există în acest moment puncte de vedere pe care 
nu le-aş putea adopta niciodată; el îmi scapă din toate părţile" 
{Fiinţa şi neantul, p. 419); dacă îmi scapă, înseamnă că există 
un eu care nu este el. Astfel, disocierea dintre analiza inten¬ 
ţională şi datele fiziologice pare să presupună o disociere, şi 
mai gravă, pentru că este o opţiune filozofică şi nu doar o 
eroare metodologică, între conştiinţă şi corp, sau mai degrabă 
între subiect şi obiect. Integrarea corpului în subiectivitate 
sau a subiectivităţii în corp nu reuşeşte să se facă în pro¬ 
funzime la Sartre, care aderă mai mult la opiniile transcen¬ 
dentalistului Husserl decît la cele ale lui Husserl din a treia 
perioadă: este vorba de acelaşi Husserl care respingea tezele 
psihologiei Gesfa/t-ului, deşi aceasta se revendica de la el, 
pentru că, în opinia lui, noţiunea obiectivă de structură nu 
putea servi în nici un caz la descrierea subiectivităţii trans- 

cendentale. Este evident că noţiunea de „sinteză pasivă“ este 
complet absentă din psihologia şi filozofia sartriene, care i-ar 
reproşa fără îndoială că „pune spiritul în lucruri 11 , aşa cum 
Sartre o impută de altfel marxismului. 

6. Fenomenologie şi fiziologie. — In schimb, psihologia 
fenomenologică a lui Merleau-Ponty acceptă dezvoltarea la 
nivelul fiziologic însuşi, aşa cum putem vedea încă de la 
Structura comportamentului. Noţiuneaînsăşi de semnificaţie 
este secundară şi are nevoie să fie întemeiată pe un contact 
mai originar cu lumea: „ceea ce diferenţiază Gestalt- ul cer¬ 
cului de semnificaţia cercului e că a doua este recunoscută 
de o înţelegere care o generează ca loc al punctelor echidis¬ 
tante faţă de un centru, prima de un subiect familiar cu lumea 
sa şi capabil să o observe, ca o modulaţie a acestei lumi, ca 
o fizionomie circulară" ( Fenomenologia percepţiei, p. 491). 
Astfel, semnificaţia nu constituie referinţa psihologică ultimă, 
este ea însăşi constituită, iar rolul psihologiei percepţiei, de 
exemplu, e acela de a şti cum este constituit lucrul ca sem¬ 
nificaţie. E clar că lucrul este flux de. Abschattungen (umbre), 
cum spunea Husserl, dar acest flux este unificat în unitatea 
unei percepţii, adăuga el. Or, de unde vine această unitate, 
adică sensul care este acest lucru pentru mine? Dintr-o con¬ 
ştiinţă constituantă? „Dar atunci cînd înţeleg un lucru, de 
exemplu un tablou, eu nu operez actualmente sinteza, o în- 
tîmpin cu cîmpurile mele senzoriale, cîmpul meu perceptiv 
şi, în cele din urmă, cu un tipic al întregii fiinţe posibile, un 
montaj universal privitor la lume [...]. Subiectul nu mai 
[trebuie] să fie înţeles ca activitate sintetică, ci ca ek-staz, iar 
orice operare activă de semnificaţie, sau de Sinngebung, apare 
ca derivată şi secundară în raport cu această pregnanţă a sem¬ 
nificaţiei din semnele ce ar putea defini lumea" ( Fenomeno¬ 
logia percepţiei, p. 490). Fenomenologia percepţiei este o 
descriere subtilă şi serioasă a acestui „montaj universal 
privitor la lume". Metoda utilizată este foarte diferită de cea 
a lui Sartre: ea este o reluare punct cu punct a datelor experi¬ 
mentale, şi mai ales a datelor clinice ale patologiei nervoase 

şi mentale. După propria mărturie a autorului, această metodă 
nu face altceva decît să o prelungească pe aceea pe care o 
foloseşte Goldstein în Structura organismului. 

Să luăm cazul afaziei Ea este definită în mod clasic prin 
carenţa totală sau parţială a unei funcţii a limbajului: carenţă 
a receptării limbajului vorbit sau scris (surzenia sau cecitatea 
verbală), carenţă a acţiunii de a vorbi sau de a scrie, această 
carenţă nefiind efectul vreunei tulburări receptoare sau mo¬ 
torii periferice. S-a încercat corelarea acestor patru funcţii cu 
centri corticali şi explicarea acestui comportament psihopato¬ 
logic pe baza psihologiei nervoase centrale. Goldstein arată 
că aceste încercări sînt negreşit zadarnice, deoarece admit 
fără critică cvadripartiţia limbajului ca ipoteză de lucru: or, 
aceste categorii (vorbirea, scrierea etc.) sînt cele de uz curent 
şi nu au nici o valoare intrinsecă. Medicul, cînd studiază 
sindromul din perspectiva acestor categorii, nu se lasă ghidat 
At fenomenele înseşi, ci se opreşte la simptomele unei anato¬ 
mii preconcepute şi calchiate pe anatomia psihologică pe care 
simţul comun o strecoară sub comportament. El potriveşte 
fiziologia în funcţie de o concepţie psihologică, iar aceasta 
nu este nici măcar elaborată în mod serios. în realitate, dacă 
continuăm examinarea simptomelor afaziei, constatăm că 
afazicul nu este un afazic pur şi simplu. El ştie de exemplu 
să numească culoarea roşie prin intermediul unei căpşune, cu 
toate că nu ştie să numească culorile în general. Pe scurt, el 
ştie să se folosească de un limbaj constituit, cel care ne face 
să trecem fără mediere şi fără meditaţie de la o „idee“ la alta, 
dar atunci cînd, pentru a vorbi, trebuie să utilizeze categorii 
intermediare, afazicul este într-adevăr afazic, Prin urmare, 
nu complexul sonor pe care-1 constituie cuvîntul lipseşte în 
afazie, ci folosirea nivelului categorial; astfel o putem defini 
ca degradare a limbajului şi cădere la un nivel automat. Tot 
astfel, bolnavul nu înţelege şi nici nu reţine o povestire, oricît 


1 Goldstein, „Analyse de l’apphasie et essence du langage", Journal de 
psychologie, 1933. Pentru legăturile dintre psihopatologie şi fenomenologie, 
vezi lucrările lui Binswanger, Jaspers şi Minkowski, citate în Fenomenologia 
percepţiei, bibliografie. 

de scurtă; el nu observă decît situaţia sa actuală, şi orice situ¬ 
aţie imaginară îi este dată fără semnificaţie. Astfel, Mer- 
leau-Ponty, reluînd analizele lui Gelb şi Goldstein, distinge 
în cele din urmă un cuvînt vorbitor şi un cuvînt vorbit: afazi¬ 
cului îi lipseşte productivitatea limbajului. 

Nu căutăm aici o definiţie a limbajului, ci expresia unei 
noi metode: lui Stein, care afirma că o fiziologie serioasă 
trebuie să se facă în termeni obiectivi, prin măsuri de cro- 
uaxie etc., Goldstein îi răspundea că această investigaţie fi- 
zico-chimică nu este mai puţin teoretică decît apropierea 
psihologică, care îi aparţine; oricum, trebuie să reconstituim 
„dinamica comportamentului“ şi, întrucît există oricum o 
reconstituire, şi nu pur şi simplu o coincidenţă cu comporta¬ 
mentul studiat, trebuie utilizate toate abordările convergente. 
Aşadar, nu găsim aici o condamnare a metodelor cauzale, 
trebuie „să urmărim în dezvoltarea sa ştiinţifică explicaţia 
cauzală pentru a-i preciza sensul şi a o aşeza la locul cuvenit 
în ansamblul adevărului. De aceea nu vom găsi aici nici o 
respingere, ci un efort de înţelegere a dificultăţilor proprii 
gîndirii cauzale 11 {Fenomenologiapercepţiei, p. 13, notă). Atacu¬ 
rile împotriva obiectivismului pe care le găsim de exemplu 
în cartea lui Jeanson {Fenomenologia, Tequi, 1951) şi reduce¬ 
rea fenomenologiei la o „metodă de subiectivare 11 {ibid., 
p. 113) ni se par dezminţite de întreaga gîndire fenomeno¬ 
logică, începînd cu aceea a lui Husserl, care vizează depăşirea 
alternativei obiectiv-subiectiv: în psihologie, această depăşire 
se obţine ca metodă prin reluarea descriptivă şi compre¬ 
hensivă a datelor cauzale, şi ca „doctrină" prin conceptul de 
pre-obiectiv (Lebenswelt) 1 . Vom observa de asemenea abando¬ 
narea procedeelor inductive aşa cum sînt stabilite în mod 
Iradiţional de logica empiristă: vom reveni asupra acestei 
probleme esenţiale referitoare la sociologie; dar aici metoda 
preconizată şi utilizată de Goldstein îndeplineşte în totalitate 
cerinţele fenomenologiei. 


' Folosirea simultană a datelor experimentale şi a analizei intenţionale nu 
înseamnă, prin urmare, eclectism şi, cu atît mai puţin, comoditate de metodă. 

7. Fenomenologie şi psihanaliză. — Raporturile dintre feno¬ 
menologie şi psihanaliză sînt ambigue. Sartre, în paginile din 
Fiinţa şi neantul în care îşi defineşte psihanaliza existenţială 
(pp. 655-663), face esenţialmente două critici psihanalizei 
freudiene: ea este obiectivistă şi cauzalistă, utilizează conceptul 
incomprehensibil de inconştient. Obiectivist, Freud postulează, 
pe baza evenimentului traumatic şi, prin urmare, a întregii 
istorii a nevroticilor, o „natură“, libido- ul; cauzalist, el admite 
o acţiune mecanică a mediului social asupra subiectului, por¬ 
nind de la care elaborează, de exemplu, o simbolică generală 
permiţînd decelarea sensului latent al unui vis în sensul său 
manifest, şi aceasta independent de subiect (de „ansamblul 
semnificant", spune Sartre). In sfârşit, dacă este inconştient, 
cum poate fi recunoscut sensul unei nevroze în momentul în 
care bolnavul ajutat de analist înţelege de ce este bolnav ? în 
mod şi mai radical, cum ar putea avea un sens ceva inconşti¬ 
ent, de vreme ce sursa oricărui sens este conştiinţa? în realitate, 
există o conştiinţă a tendinţelor profunde, „mai bine zis, aceste 
tendinţe nu se deosebesc de conştiinţă" (p. 662). Noţiunile 
psihanalitice de rezistenţă, de refulare etc. implică faptul că 
şinele nu este cu adevărat un lucru, o natură (libido), ci subiec¬ 
tul însuşi în totalitatea sa. Conştiinţa discerne tendinţa de 
refulat din tendinţa neutră, prin urmare, nu vrea să fie con¬ 
ştiinţă a acesteia, este rea-crodinţă: o „artă de formare a con¬ 
ceptelor contradictorii, adică cele care unesc în ele o idee şi 
negarea acestei idei" (p. 95). 

Dacă Merleau-Ponty nu reia această ultimă critică în Feno¬ 
menologia percepţiei (corpul ca fiinţă sexuată, pp. 180-198) 
nu este întîmplător. Vom fi remarcat că descrierea sartriană 
a relei-credinţe face să intervină o ştiinţă conceptuală: cu 
Sartre, rămînem întotdeauna la nivelul unei conştiinţe trans¬ 
cendentale pure. Dimpotrivă, Merleau-Ponty se străduieşte 
să deceleze sintezele pasive din care conştiinţa îşi ia semnifi¬ 
caţiile. „Psihanaliza existenţială, scrie el, nu trebuie să ser¬ 
vească drept pretext al restaurării spiritualismului." Şi reia 
mai departe (p. 436): „Ideea unei conştiinţe care să fie trans¬ 
parentă pentru sine şi a cărei existenţă s-ar reduce la conştiinţa 

pe care o are de a exista nu este atît de diferită de noţiunea 
de inconştient: de ambele părţi este vorba de aceeaşi iluzie 
retrospectivă, introducem în eu cu titlul de obiect explicit tot 
ceea ce voi putea învăţa în continuare despre mine însumi." 

Dilema dintre „sine" şi conştiinţa clară este, aşadar, o falsă 
dilemă. Nu există inconştient, deoarece conştiinţa este în¬ 
totdeauna prezentă celui de care este conştientă; visul nu este 
ansamblul de imagini al unui „sine" care şi-ar dezvolta, în 
favoarea somnului conştiinţei mele, propria dramă travestită. 
Este într-adevăr acelaşi eu care visează şi care îşi aminteşte 
că a visat. Atunci visul este oare o licenţă pe care o acord 
impulsurilor mele, cu rea-credinţă, dacă ştiu ce visez? Nici¬ 
decum. Cînd visez, mă instalez în sexualitate, „sexualitatea 
este atmosfera generală a visului", astfel încît semnificaţia 
sexuală a visului nu poate fi „tematizată" în lipsa referinţei 
nesexuale cu care pot stabili o corelaţie: simbolismul visului 
nu este simbolism decît pentru omul treaz, acesta observă 
incoerenţa din povestirea visului şi se străduieşte să-i confere 
simbolul unui sens latent; dar cînd visa, situaţia onirică de¬ 
venea imediat semnificativă, non-incoerentă, dar nu mai mult 
identificată ca situaţie sexuală. A spune împreună cu Freud 
că „logica" visului se supune principiului plăcerii înseamnă 
a spune că, dezancorată din real, conştiinţa trăieşte sexualul 
fără a-1 situa, fără a-1 putea ţine la distanţă sau a-1 identifica 
— astfel încît „pentru îndrăgostitul care o trăieşte, iubirea nu 
are nume, nu este un lucru pe care să-l putem desemna, nu 
este aceeaşi iubire despre care vorbesc cărţile şi ziarele, este 
o semnificaţie existenţială" (p. 437). Ceea ce Freud numea 
inconştient este în definitiv o conştiinţă care nu reuşeşte să 
se observe pe sine ca fiind specificată, sînt „amăgit" într-o 
situaţie şi nu mă înţeleg ca atare decît în măsura în care ies 
din ea, în măsura în care sînt într-o altă situaţie. Această 
Iransplantare a conştiinţei este singura care permite în parti¬ 
cular înţelegerea curei psihanalitice, deoarece, bazîndu-mă 
|>c situaţia prezentă, şi îndeosebi pe legătura mea trăită cu 
analistul (transfer), pot să identific situaţia traumatică trecută, 
să-i dau un nume şi, în cele din urmă, să mă eliberez de ea. 

Această revizuire a noţiunii de inconştient presupune 
evident să abandonăm o concepţie deterministă a comporta¬ 
mentului şi, în particular, a sexualului. Este imposibil să izo¬ 
lăm în mijlocul subiectului impulsuri sexuale care ar locui 
acolo şi i-ar determina conduitele ca fiind cauze. Freud însuşi, 
generalizînd sexualul cu mult dincolo de genital, ştia că nu 
este posibil să ţină seama, într-un comportament dat, de 
motivaţiile „sexuale 11 şi de motivaţiile „nesexuale“. Sexualul 
nu există în sine, el este un sens pe care eu îl dau vieţii mele, 
iar „dacă istoria sexuală a unui om reprezintă cheia vieţii 
sale, aceasta se datorează faptului că în sexualitatea omului 
se proiectează felul său de a fi faţă de lume, adică faţă de 
timp şi faţă de ceilalţi oameni" (p. 185). Nu există, prin 
urmare, o cauzare a comportamentului de către sexual, ci o 
„osmoză" între sexualitate şi existenţă, deoarece sexualitatea 
este în mod constant prezentăm viaţa umană ca o „atmosferă 
ambiguă" (p. 197)'. 


1 în Prefaţa pe care Merleau-Ponty a scris-o pentru lucrarea doctorului 
Hesnard, L’ceuvre de Freud, Payot, 1960, vom găsi o nouă tematizare a „con¬ 
sonanţei" între psihanaliză şi fenomenologie: ideea conducătoare este că 
fenomenologia nu este o „fdozofie a conştiinţei" clară, ci actualizarea continuă 
şi imposibilă a unei „Fiinţe onirice, prin definiţie ascunsă"; în timp ce, în ceea 
ce o priveşte, psihanaliza încetează, datorită în special cercetărilor doctorului 
Lacan, de a mai fi neînţeleasă în calitate de psihologie a inconştientului: ea 
încearcă să articuleze „acest atemporal, acest indestructibil din noi care este, 
spune Freud, inconştientul însuşi". 


68 



CAPITOLUL III 


FENOMENOLOGIE ŞI SOCIOLOGIE 


1. Explicaţia. — înainte de a aborda problemele specific 
sociologice, din remarcile precedente putem trage deja o 
concluzie esenţială asupra metodei din ştiinţele umaniste. în 
general, ştiinţa experimentală caută să stabilească relaţii 
constante între fenomene. Pentru a stabili că relaţia vizată 
este constantă, e indispensabil să multiplicăm observaţiile şi 
experimentele în care termenii pe care-i corelăm apar sau pot 
apărea. Astfel se justifică procedeele tradiţionale descrise de 
Claude Bernard şi Mill. Atunci cînd corelaţia dintre cei doi 
termeni este atestată de o frecvenţă satisfăcătoare, admitem 
că cei doi termeni sînt legaţi în mod constant ceteris paribus, 
adică, dacă sînt reunite anumite condiţii; cercetarea se extinde, 
prin urmare, la o constelaţie de factori în mijlocul căreia 
constanta poate fi verificată. Epistemologia este astfel călă¬ 
uzită spre abandonarea categoriei de cauză şi a ideii corespun¬ 
zătoare de înlănţuire unilineară; ea le înlocuieşte cu conceptul 
mai flexibil de ansamblu de condiţii sau de condiţionare şi 
cu ideea unui determinism în reţea. Dar această evoluţie nu 
alterează obiectivul ştiinţei experimentale: explicaţia. Legea, 
sau relaţia constantă dintre un ansamblu de condiţii şi un 
efect, nu este prin ea însăşi explicativă, deoarece nu răspunde 
decît la întrebarea cum şi nu la întrebarea de ce; teoria, ela¬ 
borată conform infrastructurii unui ansamblu de legi referitor 
la acelaşi sector al naturii, năzuieşte să desprindă de aici 
raţiunea comună. Numai atunci spiritul poate fi satisfăcut, 
pentru că deţine explicaţia tuturor fenomenelor subsumate 
în teorie prin intermediul legilor. Demersul explicativ ar trece, 

aşadar, neapărat printr-o inducţie: aceasta, dacă ar fi să ne 
luăm după metodologia empiristă, ar consta în a ajunge de 
la observaţia faptelor la o relaţie constantă de succesiune sau 
de simultaneitate între unele dintre ele. Constanta referitoare 
la observaţie ar fi apoi universalizată în constantă absolută, 
pînă cînd observaţia o dezminte eventual. 

Aplicată în cazul ştiinţelor umaniste, această metodă de 
cercetare a condiţiilor nu prezintă la prima vedere nici o 
dificultate deosebită. Putem chiar spune că oferă garanţii de 
obiectivitate. Astfel, Durkheim, propunînd tratarea faptelor 
sociale ca lucruri, încerca să elaboreze o metodă explicativă 
în sociologie: în Regulile metodei sociologice era vorba în 
mod explicit de stabilirea unor relaţii constante între „insti¬ 
tuţia" studiată şi „mediul social intern", el însuşi definit în 
termenii fizicii (densitate, volum). Durkheim se dovedea astfel 
fidel programului comtian al „fizicii sociale" şi îndruma 
sociologia spre folosirea predominantă a statisticii comparate, 
într-adevăr, era vorba de a corela o instituţie dată cu diferite 
sectoare ale aceluiaşi mediu social sau cu diferite medii 
sociale şi de a extrage, din studiul detaliat al corelaţiilor astfel 
stabilite, constante pentru condiţionarea acestei instituţii. Ge- 
neralizînd pînă la o nouă ordine, putem scrie atunci legi de 
structură socială. Fără îndoială că nu-1 putem reduce pe 
Durkheim la această sociologie statică; el însuşi a făcut uz 
de explicaţia genetică sau istorică în studiul său despre fami¬ 
lie, de exemplu, iar în Revista de metafizică şi de morală din 
1937, făcea o precizare prin care deosebea problema genezei 
instituţiilor („care sînt cauzele care le-au suscitat") de pro¬ 
blema funcţionării lor („care sînt scopurile utile pe care le 
îndeplinesc, modul în care funcţionează în societate, adică 
modul în care sînt aplicate de indivizi"). Sociologia între¬ 
prinde această dublă cercetare, ajutîndu-se, pentru al doilea 
punct, de statistică, iar pentru primul, de istoria şi de etno¬ 
grafia comparată. 1 Nu este mai puţin adevărat că misiunea 


1 VeziG. Davy, „L’explication sociologique et le recours ă l’histoire d’apres 
Comte, Mill et Durkheim", 1949. 

sociologică rămîne exclusiv explicativă, atît din punct de 
vedere longitudinal (geneza), cît şi transversal (mediul). De¬ 
terminismul este în reţea, dar întotdeauna e vorba de deter¬ 
minism. 

Am găsi o atitudine metodologică sensibil paralelă în psiho¬ 
logie la obiectivişti. 1 

2. Comprehensiunea. — împotriva acestei descrieri a 
ştiinţei, Husserl invoca, în acelaşi sens cu unii raţionalişti ca 
Brunschvicg, insuficienţa esenţială a inducţiei. în realitate, 
ipoteza de constanţă pe care empirismul crede că o găseşte 
la sfîrşitul observaţiilor este construită de spirit, eventual pe 
baza unei singure observaţii. Dintr-un mare număr - de „cazuri" 
nu putem induce o lege; aceasta este o „ficţiune idealizantă" 
fabricată de fizician şi care îşi extrage puterea explicativă nu 
din numărul faptelor pe care a fost construită, ci din claritatea 
pe care o conferă faptelor. Bineînţeles, această ficţiune va fi 
apoi supusă încercării experimentării, dar rămîne adevărat 
faptul că inducţia şi tratarea statistică nu pot, ele singure, să 
rezume tot procesul ştiinţific: acesta exprimă o muncă cre¬ 
atoare a spiritului. în Krisis, Husserl sublinia că Galilei sta¬ 
bilise deja o eidetică a obiectului fizicii şi că nu putem obţine 
legea căderii corpurilor inducînd universalul plecînd de la 
diversitatea experienţei, ci numai prin „privirea" ce constituie 
esenţa de corp material ( Wesenschau ). Nu există ştiinţă care 
să nu înceapă prin stabilirea unei reţele de esenţe obţinute 
prin variaţii imaginare şi confirmate de variaţii reale (experi¬ 
mentare). După ce s-a opus inducţiei ştiinţelor empirice, 
Husserl ajungea să facă din fenomenologia eidetică un mo¬ 
ment al cunoaşterii naturale. Prin urmare, este vorba de o 
falsificare a metodei fizice, şi nu de această metodă însăşi, 
pe care obiectiviştii, care sînt în realitate scientişti, încercau 
să o strecoare în rîndul ştiinţelor umaniste. Trebuie să disoci¬ 
em o anumită logică a ştiinţei, aşezată la loc de cinste de 
empirism şi pozitivism, de practica ştiinţifică efectiv trăită, 


1 Vezi de ex. Guillaume, Introduction â U psychologie , Vrin, 1946. 

pe care se cuvine mai întîi să o descriem în mod riguros. 
Atitudinea durkheimiană, de exemplu, este pătrunsă de pre¬ 
judecăţi comtiene: căci, dacă vrem să studiem existenţa unei 
instituţii într-un grup dat, geneza sa istorică şi funcţia sa ac¬ 
tuală în cadrul mediului, ele singure, nu o explică. Este indis¬ 
pensabil să definim ceea ce este această instituţie. De exemplu, 
în Formele elementare ale vieţii religioase, Durkheim asimi¬ 
lează viaţa religioasă şi experienţa sacrului; el arată că sacrul 
însuşi îşi are originea în totemism, şi că totemismul este o 
sublimare a socialului. Dar experienţa sacrului constituie oare 
esenţa vieţii religioase? Oare nu putem concepe (prin variaţii 
imaginare) o religie care să nu se întemeieze pe această 
practică a sacrului? Şi, în sfîrşit, ce semnifică sacrul însuşi? 
Constituirea esenţei trebuie să corecteze în mod constant 
observaţia, fără de care rezultatele acesteia sînt lipsite de 
judecată şi de valoare ştiinţifică. 

Pe de altă parte, preocuparea obiectivistă din ştiinţele uma¬ 
niste ascunde inevitabil vederii savantului natura a ceea ce 
studiază el; în fond, este vorba de o prejudecată, şi nu întîm- 
plător Merleau-Ponty, în Cursul deja citat, denunţă, în con¬ 
cluzie, la Guillaume existenţa unor presupuneri „filozofice' 1 . 
Trebuie să mergem „la lucrurile înseşi 11 , să le descriem corect 
şi să elaborăm pe baza acestei descrieri o interpretare a sen¬ 
sului lor; aceasta este singura obiectivitate veritabilă. A-l trata 
pe om ca pe un lucru, fie în psihologie, fie în sociologie, în¬ 
seamnă a afirma a priori că aşa-zisa metodă naturală este 
valabilă în acelaşi fel atît pentru fenomenele fizice cît şi pen¬ 
tru fenomenele umane. Or, noi nu putem presupune aceasta. 
Dacă, aşa cum ne îndemna adineauri Husserl, căutăm să 
descriem procedeele ştiinţelor umaniste, descoperim chiar în 
miezul întrebării că psihologul sau sociologul lansează spre 
psihic sau social teza unei modalităţi absolut originale: sem¬ 
nificaţia comportamentului studiat, individual sau colectiv. 
Această postulare a sensului este de obicei omisă în descrie¬ 
rea metodelor, mai ales dacă e vorba de metode obiectiviste: 
ea constă în a admite imediat că acest comportament înseam¬ 
nă ceva sau că exprimă totuşi o intenţionalitate. Ceea ce de- 

osebeşte de exemplu obiectul natural de obiectul cultural (o 
pietricică de un stilou) este că într-unul este cristalizată o 
intenţie utilitară, pe cînd celălalt nu exprimă nimic. Bineînţe¬ 
les, cazul obiectului cultural este relativ privilegiat, deoarece 
este tocmai o configuraţie materială destinată în mod expli¬ 
cit să satisfacă o nevoie: el este rezultatul muncii, adică al 
impunerii unei forme premeditate unei materii. Dar cînd ne 
aflăm în faţa unui silex din epoca pietrei cioplite, sau în faţa 
unui altar fenician, nu înţelegem dintr-o dată destinaţia aces¬ 
tor obiecte, ne întrebăm în legătură cu această destinaţie; 
continuăm totuşi să presupunem că există o destinaţie, că 
există un sens al acestor obiecte. înţelegem că există semni¬ 
ficaţie în fenomenele umane, chiar dacă, şi poate mai ales 
dacă, nu înţelegem imediat care este această semnificaţie. 
Ceea ce am spus despre afazie adineauri implica o astfel de 
teză: în fond, trebuia să arătăm, pornind de la observaţia 
descrisă corect, că comportamentul afazic este într-adevăr un 
comportament, conţine adică un sens; iar problema psiho¬ 
patologică nu mai era atunci doar stabilirea unor relaţii dintre 
condiţii caracterizînd sindromul afazic, ci perceperea ansam¬ 
blului acestor condiţii în unitatea comportamentului afazic, 
înţelegînd semnificaţia profundă şi, dacă ne putem exprima 
astfel, ante-conştienţială a acestui comportament. Nu abor¬ 
dăm niciodată un fenomen uman, adică un comportament, 
fără să-i lansăm întrebarea: ce semnificaţie are ? Iar verita¬ 
bila metodă a ştiinţelor umaniste nu este de a reduce acest 
comportament, cu sensul pe care-1 are, la condiţiile sale, şi 
de a-1 descompune acolo, ci de a răspunde în cele din urmă 
la această întrebare, utilizînd datele de condiţionare expli¬ 
citate de metodele obiective. A explica cu adevărat, în cadrul 
ştiinţelor umaniste, înseamnă a lămuri. 

Obiectivismul simulează că o percepţie pur „exterioară 11 
a comportamentului individual sau colectiv este nu doar 
posibilă, ci dezirabilă. Se cuvine, subliniază el, să nu avem 
încredere în interpretările spontane cu care învestim com¬ 
portamentul observat. Şi este evident că comprehensiunea 
imediată pe care o avem despre cutare tînără care stă retrasă, 

cum se spune, în colţul ei, la bal sau la joc, nu prezintă vreo 
garanţie de adevăr. Aceste tipuri de comprehensiune „evi- 
dentă“ şi spontană rezultă în realitate din sedimentările com¬ 
plexe ale istoriei noastre individuale şi ale istoriei culturii 
noastre; cu alte cuvinte, trebuie atunci să facem sociologia şi 
psihologia observatorului pentru a-i înţelege comprehensi¬ 
unea. Dar acesta nu este un motiv pentru a desfiinţa totodată 
orice comprehensiune, şi pentru a rivaliza cu revendicarea 
durkheimiană: el înlătură problema, dar nu o rezolvă. între 
subiectivismul simplist care echivalează cu distrugerea ori¬ 
cărei ştiinţe sociale sau psihologice şi obiectivismul brutal 
ale cărui legi nu îşi ating pînă la uimă scopul, există loc pen¬ 
tru o reluare a datelor explicative care să se străduiască să 
le exprime unitatea de semnificaţie latentă. Freud înţelesese 
aceasta. Nucleul de sens nu se atinge dintr-o dată şi tocmai 
aceasta subliniau fenomenologii cînd, de acord cu obiecti¬ 
vismul, criticau introspecţia. Dar, atunci cînd J. Monnerot, de 
exemplu, urmînd direcţia fenomenologiei, scrie că „compre¬ 
hensiunea este evidenţă imediată, explicaţia-justificare, ulteri¬ 
oară, a prezenţei unui fenomen prin existenţa presupusă a 
altor fenomene 1 ' (Faptele sociale nu sînt lucruri, p. 43), evident 
el compară două atitudini incomparabile, deoarece compre¬ 
hensiunea, ca percepţie evidentă şi imediată a sensului ges¬ 
tului prin care măcelarul îşi aruncă pe cîntar carnea, nu poate 
face nici un serviciu sociologiei: mai degrabă i-ar face un 
deserviciu, aşa cum sensul manifest al unui vis ascunde ana¬ 
listului tot atît cît traduce sensul său latent. O sociologie com¬ 
prehensivă nu poate face uz de această comprehensiune, iar 
toată cartea lui Monnerot este un vast nonsens referitor la 
cuvîntul „a înţelege 11 , aşa cum apare cînd trebuie precizat din 
ce este constituită această „sociologie comprehensivă 11 : îl 
atacăm pe Durkheim (nu fără naivitate, de altfel), dar cu ce 
îl înlocuim? Am avut deja ocazia să observăm că un anumit 
subiectivism este boala infantilă a fenomenologiei. Fără în¬ 
doială că din această maladie se poate face o sociologie. 

3. Socialul originar, baza comprehensiunii. — Această 
digresiune metodologică ne conduce la esenţa însăşi a pro- 

blemei sociologice propriu-zise, cel puţin aşa cum o pune 
fenomenologia. Această problemă, înainte de a fi o problemă 
de metodă, este o problemă de ontologie: numai o definiţie 
eidetică adecvată a socialului permite o abordare experimen¬ 
tală fecundă. Aceasta nu înseamnă, aşa cum am notat deja 
în alte privinţe, că este bine să elaborăm a priori o „teorie“ 
a socialului, nici să forţăm datele ştiinţifice pînă la expri¬ 
marea unor concluzii care concordă cu eidetica. In realitate, 
această eidetică indispensabilă trebuie să se edifice în decursul 
explorării faptelor înseşi, precum şi în continuarea ei. Ea este 
o critică, dar, cum spunea Husserl, orice critică îşi arată deja 
cealaltă faţă, pozitivitatea. 

Or, comprehensiunea despre care tocmai am vorbit, funci¬ 
ară oricărei ştiinţe antropologice, exprimă raportul meu fun¬ 
damental cu semenul. Cu alte cuvinte, orice antropolog 
proiectează existenţa unui sens a ceea ce studiază. Acest sens 
nu se reduce la o funcţie de utilitate, de exemplu, el nu poate 
fi identificat corect decît dacă este raportat la omul sau la 
oamenii studiaţi; există, prin urmare, în orice ştiinţă umanistă 
„postulatul" implicit al comprehensibilităţii omului de către 
om; în consecinţă, raportul de la observator la observat, în 
ştiinţele umaniste, este un caz al raportului de la om la om, 
de la mine la tine. Aşadar, orice antropologie, şi îndeosebi 
sociologia, conţine în ea însăşi o socialitate originară, dacă 
vrem să înţelegem prin aceasta raportul prin care subiectele 
sînt date unele altora. Această socialitate originară, ca teren 
al oricărei ştiinţe antropologice, necesită o explicaţie, ale cărei 
rezultate vor putea fi reluate după aceea pentru a lămuri şti¬ 
inţa socială însăşi. „Socialul este deja aici cînd îl cunoaştem 
sau îl judecăm... înaintea actului conştiinţei, socialul există 
în taină şi ca solicitare" (Fenomenologia percepţiei, p. 415). 
Să reamintim elaborarea teoretică a problemei semenului, 
deja schiţată în legătură cu Husserl 1 : cum se face că nu-mi per¬ 
cep semenul ca pe un obiect, ci ca pe un alter egol Ipoteza 
clasică a raţionamentului analogic presupune ceea ce trebuia 


1 Vezi mai sus, pp. 31 ş. urm. 

ea să explice, aşa cum o arată Scheler ( Esenţa şi forma simpa¬ 
tiei), discipolul lui Husserl. Căci proiectarea asupra conduite¬ 
lor semenului a trăirilor corespunzînd, pentru mine, aceloraşi 
conduite implică, pe de o parte, ca semenul să fie perceput 
ca ego, şi anume ca subiect capabil să resimtă trăiri pentru 
sine, şi, pe de altă parte, ca eu însumi să mă surprind ca văzut 
„din afară", şi anume ca un altul pentru un alter ego, deoarece 
aceste „conduite" pe care le asimilez celor ale semenului pe 
care-1 observ, eu nu pot, ca subiect, decît să le trăiesc, şi nu 
să le percep din exterior. Există deci o condiţie fundamentală 
pentru a fi posibilă comprehensiunea aproapelui: să nu fiu 
eu însumi pentru mine o pură transparenţă. Această problemă 
a fost stabilită în legătură cu corpul 1 . Dacă într-adevăr ne 
încăpăţînăm să situăm raportul cu semenul la nivelul con¬ 
ştiinţelor transcendentale, este clar că numai un joc de destitu¬ 
ire sau de degradare reciprocă se poate institui între aceste 
conştiinţe constituante. Analiza sartriană a noţiunii pentru-ce- 
lălalt ( pour-autrui ), care este făcută esenţialmente în termeni 
de conştiinţă, se opreşte inevitabil la ceea ce Merleau-Ponty 
numeşte „ridicolul de la un solipsism la mai multe". „Celă¬ 
lalt, scrie Sartre, ca privire nu este decît atît, transcendenţa 
mea transcendată" ( Fiinţa şi neantul, p. 321). Prezenţa celui¬ 
lalt se traduce prin ruşinea mea, teama mea, mîndria mea, 
iar raporturile mele cu semenul nu pot fi decît de tip des- 
titutiv: iubire, limbaj, masochism, indiferenţă, dorinţă, ură, 
sadism. Dar rectificarea pe care Merleau-Ponty o aduce aces¬ 
tei interpretări ne reorientează în problematica semenului: 
„în realitate, privirea semenului nu ne transformă în obiect 
decît dacă şi unul şi celălalt ne retragem în străfundurile 
naturii noastre gînditoare, dacă ne facem şi unul şi celălalt 
privirea inumană, dacă fiecare îşi simte acţiunile nu reluate 
şi înţelese, ci observate ca şi cele ale unei insecte" ( Feno¬ 
menologia percepţiei, p. 414). Trebuie să coborîm mai jos de 
gîndirea aproapelui şi să regăsim posibilitatea unui raport 
originar de comprehensiune, fără de care sentimentul de 


1 Vezi mai sus, pp. 60 ş. urm. 

solitudine şi conceptul de solipsism înseşi n-ar avea nici un 
sens pentru noi. In consecinţă, trebuie să descoperim anterior 
oricărei separări o coexistenţă dintre mine şi celălalt într-o 
„lume“ intersubiectivă, pe tărîmul căreia socialul însuşi ca¬ 
pătă sens. 

Este tocmai ceea ce ne învaţă psihologia copilului, care 
este deja o sociologie. Începînd cu vîrsta de şase luni, expe¬ 
rienţa corpului propriu al copilului se dezvoltă; Wallon no¬ 
tează în concluzia observaţiilor sale că este imposibil să 
deosebim la copil o cunoaştere interoceptivă (cenestezică) 
a corpului său de o cunoaştere „din afară" (de exemplu, prin 
imaginea dintr-o oglindă sau imaginea speculară); vizualul 
şi interoceptivul sînt confundate, există un „ tranzitiv ism“ 
prin care copilul se identifică cu imaginea din oglindă: copilul 
crede în acelaşi timp că este acolo unde se simte şi acolo unde 
se vede. Totodată, cînd este vorba de corpul celuilalt, copilul 
se identifică cu celălalt: ego -ul şi alter -ul sînt confundate; 
Wallon caracterizează această perioadă prin sintagma „socia¬ 
bilitate incontinentă", iar Merleau-Ponty, reluînd-o şi pre¬ 
lungind-o 1 , prin aceea de sociabilitate sincretică. Această 
nediferenţiere, această experienţă a unei lumi intermediare 
în care nu există perspective egologice, se exprimă în limbajul 
însuşi, mult după ce a fost operată reducţia de la imaginea 
speculară la o „imagine" fără realitate. „Primele cuvinte-fraze 
ale copilului au în vedere conduite şi acţiuni aparţinînd atît 
semenului cît şi lui însuşi" ( ibid .). Perceperea propriei sale 
subiectivităţi ca perspectivă absolut originală nu vine decît 
mai tîrziu, şi în orice caz eul nu este folosit decît atunci cînd 
copilul a înţeles „că formulele tu şi tine pot fi adresate atît 
lui însuşi cît şi semenului", şi că fiecare poate spune eu 
(observaţia lui Guillaume). în timpul crizei de la trei ani, 
Wallon notează anumite comportamente caracterizînd depă¬ 
şirea „tranzitivismului": dorinţa de a acţiona „de unul singur", 
inhibiţia sub privirile celorlalţi, egocentrismul, duplicitatea, 


1 „Les relations avec autrui chez l’enfant", curs 1950-51, Bulletin de 
Psychologie , nov. 1964. 

atitudinile de tranzacţie (îndeosebi în cazul dăruirii şi al fur¬ 
tului jucăriilor). Wallon demonstrează că tranzitivismul nu 
este totuşi suprimat, el se prelungeşte dincolo de distanţarea 
de semen, şi de aceea Merleau-Ponty se opune tezei lui Piaget 
conform căreia pe la doisprezece ani copilul ar efectua cogito- ul 
„şi ar ajunge la adevărurile raţionalismului„Trebuie ca, 
într-un fel, copiii să aibă dreptate în faţa adulţilor sau a lui 
Piaget, şi ca gîndurile barbare ale primei vîrste să rămînă ca 
o cucerire indispensabilă sub cele ale vîrstei adulte, dacă tre¬ 
buie să existe pentru adult o lume unică şi intersubiectivă“ 
(Fenomenologia percepţiei, p, 488). 

Merleau-Ponty arată că într-adevăr iubirea, de exemplu, 
constituie o expresie a acestei stări de indiviziune cu celălalt, 
şi că tranzitivismul nu este abolit la adult, cel puţin în ordinea 
sentimentelor. Remarcăm diferenţa faţă de concluziile sartri- 
ene. „Esenţa raporturilor dintre conştiinţe nu este Mitsein- ul, 
este conflictul", scria autorul lucrării Fiinţa şi neantul (p. 502). 
O analiză fenomenologică pare să arate că, dimpotrivă, pe 
baza ştiinţelor umaniste, ambiguitatea raportului cu celălalt, 
aşa cum am ridicat-o ca problemă teoretică, îşi capătă sensul 
într-o geneză a aproapelui pentru mine: sensurile aproapelui 
pentru mine sînt sedimentate într-o istorie care nu este în pri¬ 
mul rînd a mea, ci o istorie a mai multora, o tranzitivitate, 
şi în care punctul meu de vedere se desprinde încet (prin con¬ 
flict, bineînţeles) din lumea intermediară originară. Dacă 
pentru mine există social este pentru că eu fac parte la ori¬ 
gine din social, iar semnificaţiile pe care le proiectez inevitabil 
asupra conduitelor celuilalt, dacă ştiu că le înţeleg sau că 
trebuie să le înţeleg, înseamnă că celălalt şi cu mine am fost 
şi rămînem cuprinşi într-o reţea unică de conduite şi într-un 
flux comun de intenţionalităţi 1 . 


1 Este clar că ancheta la nivelul psihologiei copilului şi reluarea de către 
Merleau-Ponty a rezultatelor sale merg în acelaşi sens cu reflecţia heideg- 
geriană asupra Mitsein-\A\Â, criticată de Sartre (Fiinţa şi neantul, pp. 303 ş. urm.). 
Dar ne putem însuşi critica prin care Sartre consideră drept o afirmaţie fără 
fundament teza heideggeriană, adăugind că „ar trebui să explicăm tocmai 
această coexistenţă' 1 . Prin reluarea datelor experimentale, Mitsein-ul este dacă 

4. Fenomenologie şi sociologie. — Prin urmare, nu s-ar 
putea pune problema definirii socialului ca obiect. „Este tot 
atît de fals să ne situăm în societate ca un obiect în mijlocul 
altor obiecte, precum şi să situăm societatea în noi ca obiect 
de gîndire, iar de ambele părţi greşeala constă în tratarea so¬ 
cialului ca obiect" (ibid., p. 415). Monnerot anunţă cu mare 
zarvă că „nu există societate; este adevărat, în măsura în care 
ea nu are o realitate vizibilă în acelaşi fel ca individul, iar 
ideea de a lua totul ca atare nu este nouă; dar de aici la des¬ 
compunerea faptelor sociale în comportamentele individuale, 
şi la încorporarea sociologismului durkheimian în „psiho¬ 
logia socială" pur şi simplu, nu este decît un pas, pe care îl 
fac mulţi sociologi moderni, aparent prea puţin conştienţi de 
gravitatea lui; căci socialul nu mai este atunci redus decît la 
o reprezentare individuală, el este un social pentru mine şi 
după mine, iar ancheta sociologică nu mai are ca obiect mo¬ 
dalităţile reale ale Mitsein- ului, ci ceea ce gîndesc despre 
aceste modalităţi individualităţile investigate. Am putea găsi 
mii de exemple ale acestei alunecări în sociologia contem¬ 
porană; să-l reţinem pe acela al anchetelor lui Warner sau 
Centers asupra claselor sociale 1 . Astfel problemele socio¬ 
logice sînt escamotate; în acest sens înclină remarcile lui 
Monnerot, a căror soliditate teoretică nu poate fi pusă la în¬ 
doială. Ce sociologie propune deci fenomenologia? 

încă o dată, ea nu propune o sociologie 2 . Ea propune o 
reluare, o reinterpretare critică şi constructivă a cercetărilor 


nu explicat, ceea ce de altfel nu poate fi conceput în antropologie, măcar 
explicitat, dezvăluit şi dezvoltat în sensul său originar. Vom remarca faptul că 
această originaritate era în acelaşi timp genetică şi ontică. 

1 Vezi un valoros studiu critic al lui A. Touraine, „Classe sociale et statut 
socio-economique", Cahiers internalionaux de sociologie, XI, 1951. 

2 Evident, putem vorbi despre o „şcoală fenomenologică" în sociologie; 
Scheler, Vierkandt, Litt, Schtitz, Geiger ar fi reprezentanţii ei. (Cf. de exemplu 
Cuvillier, Manuel de sociologie, I, pp. 49 ş. urm., 162 ş. urm., şi bibliografiile.) In 
realitate, toate atacurile lansate asupra acestor tentative, mai mult „Filozofice" 
decît sociologice, sînt justificate în fond. Atunci cînd Mauss pretindea ca socio¬ 
logia generală să nu intervină decît în concluzia cercetărilor concrete, mergea 
în sensul fenomenologiei contemporane, aşa cum vom vedea în curînd. In orice 
caz, cercetarea unei socialităţi originare nu are drept consecinţă faptul că 
definiţia societăţii este anterioară examinării formelor sale concrete. 

sociologice. Nu există o sociologie fenomenologică, există 
o filozofie care „nu vorbeşte, ca sociologia, decît despre lume, 
oameni şi spirit (Merleau-Ponty, „Filozoful şi sociologia 41 , 
Semne, p. 138); dar această filozofie se deosebeşte de orice 
sociologie pentru că nu îşi obiectivează obiectul, ci pentru 
că tinde să-l înţeleagă la nivelul tranzitivismului revelat de 
ştiinţa copilului. Fără îndoială, atunci cînd este vorba de socie¬ 
tăţi arhaice, această operaţie nu este uşoară: analiza intenţio¬ 
nală nu ne mai revelează ceva ca lumea noastră, ci o lume 
ale cărei structuri profunde ne scapă. Totuşi, n-am putea să 
le afirmăm incomprehensibilitatea, iar Levy-Bruhl însuşi, 
care o făcuse la început, renunţa în Carnetele sale postume. Cît 
despre Husserl, încă din 1935 el scria aceluiaşi Levy-Bruhl 
în legătură cu Mitologia primitivă: „Este o misiune posibilă 
şi de mare importanţă, este o misiune nobilă să ne proiectăm 
într-o umanitate închisă în socialitatea ei vie şi tradiţională, 
şi să o înţelegem cum, în viaţa ei socială totală şi pornind de 
la ea, această umanitate stăpîneşte lumea, care nu este pentru 
ea o « reprezentare a lumii », ci lumea care pentru ea este 
reală 11 (citat de Merleau-Ponty, ibid., p. 135). Totodată, trebuie 
să urmăm direcţia interpretării pe care Claude Lefort 1 o dă 
celebrului studiu al lui Mauss despre Aptitudine 2 , împotriva 
lecturii structuraliste pe care înţelege să o dea Levi-Strauss 
în Introducerea sa: căci este sigur că Mauss mergea mai mult 
în sensul unei comprehensiuni a aptitudinii decît în acela al 
unei sistematizări formale a tensiunilor sociale sau interperso- 
nale inerente aptitudinii. Comentariul lui Lefort, care încearcă 
să lămurească aptitudinea în lumina dialecticii hegeliene a 
conştiinţelor aflate în conflict, are o tendinţă fenomenologică. 
Pentru fenomenolog, socialul nu este obiect în nici un fel; 
el este perceput ca trăire şi, în acest caz, ca şi adineauri în 
psihologie, trebuie să descriem în mod adecvat această trăire 
pentru a-i reconstitui sensul: dar, la rîndul ei, această descriere 


1 „L’echange et la lutte des hommes“ (1951), Les formes de l’histoire, 
Gallimard, 1978. 

2 în Sociologie et anthropologie, P.U.F., 1950. 

nu se poate face decît pe baza unor date sociologice, ele 
însele rezultate ale unei obiectivări prealabile a socialului. 

5. Individ şi societate. Problema etnologică. — Remar¬ 
cile anterioare cu privire la socialul originar, considerat ca 
dimensiune de existenţă, şi care ne-au condus la psihologia 
copilului, au părut, poate, să militeze în favoarea unei de¬ 
gradări a socialului în individual. Anumite fragmente din 
Fenomenologia percepţiei de Merleau-Ponty pot sugera de 
asemenea acest lucru. în realitate, fenomenologia, corelată 
cu cercetările sociologice şi etnologice concrete, năzuieşte, 
pornind de la ele, la depăşirea antinomiei tradiţionale dintre 
individ şi societate. Bineînţeles, nu este vorba de suprimarea 
specificităţii ştiinţelor sociologice şi psihologice: fenomeno¬ 
logia se aliniază, în ce priveşte această problemă, la poziţia 
definită de Mauss în articolul său „Raportul dintre psihologie 
şi sociologie" 1 , şi care preconizează o simbioză a celor două 
discipline fără fixarea unei frontiere rigide. 

Or, aici ca şi în psihologie, rezultatele elaborării teoretice 
converg cu cercetările independente: astfel, şcoala cultura- 
listă americană ajunge în fapt să abandoneze categoriile soli¬ 
dificate şi contrare de individ şi societate. Atunci cînd Kardiner 
reia şi extinde cercetările Corei du Bois despre cultura insu¬ 
lelor Alor în lumina categoriei de „basic personality", el schi¬ 
ţează simultan o metodă de abordare, ce evită inconsecvenţele 
gîndirii cauzale şi reductive, şi o teorie a infrastructurii neutre 
pe care se edifică atît psihicul cît şi socialul. Această bază 
neutră corespunde destul de bine exigenţelor unei „existenţe 
anonime" care ar fi o coexistenţă anonimă, impusă de reflec¬ 
ţia fenomenologică asupra Mitsein -ului şi raportului dintre 
pentru sine şi pentru celălalt. Kardiner se consacră (în virtu¬ 
tea unui postulat psihanalitic şi chiar psihologist asupra căruia 
vom reveni) descrierii experienţei totale a copilului în mediul 
său cultural, apoi stabilirii unor corelaţii între această ex- 


1 Ibidem, nota 2, p. 80. 

perienţă şi instituţiile acestui mediu, în sfîrşit concluziei că 
ultimele funcţionează ca proiecţii ale acesteia. 

Femeile din Alor fac munca de producţie (agrară); la pai¬ 
sprezece zile de la naştere, copilul este de obicei lăsat pe 
mîna celui aflat în preajmă (frate mai mare, rude îndepărtate, 
vecini); hrănit în mod neregulat, el suferă de foame şi nu 
poate corela suprimarea eventuală a acesteia cu imaginea 
mamei sale; primii săi paşi nu sînt îndrumaţi, nici măcar 
încurajaţi; dimpotrivă, cei din jur îl ridiculizează, îi provoa¬ 
că eşecurile, îl descurajează; sistemul pedepselor şi recom¬ 
penselor este fluctuant, imprevizibil, şi interzice orice stabilizare 
a conduitelor; controlul sexualităţii este inexistent. Putem 
schiţa astfel caracteristicile personalităţii fundamentale: „sen¬ 
timent de nesiguranţă, lipsă de încredere în sine, neîncredere 
faţă de celălalt şi incapacitatea unui ataşament afectiv solid, 
inhibiţia bărbatului în faţa femeii, lipsa unui ideal, incapaci¬ 
tatea de a face o treabă pînă la capăt 11 '. In corelaţia cu această 
personalitate, anumite instituţii sînt aparent derivate din aceste 
frustrări familiale: caracterul vag şi slaba intensitate a religiei 
ca dogmă şi ca practică se explică prin slăbiciunea supra- 
eului; credinţa în personaje, în spirite benefice se bazează 
pe experienţa părăsirii trăită în copilărie; neglijenţa şi absenţa 
iniţiativei în tehnicile artistice sau chiar de construcţie expri¬ 
mă slăbiciunea personalităţii; instabilitatea căsniciei şi frecven¬ 
ţa divorţurilor, anxietatea masculină în faţa femeii, iniţiativa 
exclusiv feminină în relaţiile sexuale, impoitanţa tranzacţiilor 
financiare monopolizate de bărbaţi şi care le provoacă deseori 
acestora inhibiţii sexuale — traduc ostilitatea bărbaţilor faţă 
de femei, înrădăcinată în istoria copilăriei, precum şi agresivi¬ 
tatea, anxietatea şi neîncrederea cu care este înconjurată şi 
impregnată creşterea copilului. Kardiner a făcut, prin inter¬ 
mediul unor psihologi care nu-i cunoşteau concluziile, teste 


1 Lefort, „La melhode de Kardiner", C.I.S., X, p. 118. Vom nota caracterul 
negativ al fiecărui factor. Oare nu în mod implicit este definită personalitatea 
fundamentală referitor la cea a culturii noastre şi în contrast cu ea? Această rela¬ 
tivitate este inevitabilă la nivelul comprehensiunii, ea îi creează posibilitatea. 

Rorschach asupra locuitorilor din Alor: rezultatele merg în 
acelaşi sens cu interpretarea sa; de altfel, examinarea unor 
întîmplări de viaţă confirmă încă o dată, dacă mai era nevoie, 
corelaţia stabilită între experienţa copilăriei şi integrarea în 
cultură. 

Am folosit în repetate rînduri termenul de corelaţie pentru 
a unifica datele istoriei individuale cu cele ale culturii colec¬ 
tive. Trebuie să precizăm acest termen care rămîne ambiguu. 
Kardinerîl foloseşte atunci cînd face deosebirea dintre insti¬ 
tuţii primare şi instituţii secundare; primele ,,sînt cele care pun 
problemele de adaptare fundamentale şi inevitabile. Instituţiile 
secundare rezultă din efectul instituţiilor primare asupra struc¬ 
turii personalităţii de „bază" 1 . Astfel, pentru a ne rezuma la 
instituţia „religie", la Alor, unde domneşte „abandonarea" 
copilului, ego -ul rămîne amorf şi se dovedeşte incapabil să 
alcătuiască imaginea zeilor; în timp ceîn Insulele Marchize, 
unde educaţia este suplă şi neglijentă, elaborarea şi practica 
religioase sînt secundare, cu toate că gelozia motivată de in¬ 
diferenţa maternă se proiectează în basmele în care Muma 
Pădurii deţine un rol important; la Tanala, în schimb, educa¬ 
ţia patriarhală riguroasă şi controlul sever al sexualităţii se 
exprimă printr-o religie în care ideea de destin este foarte con- 
strîngătoare. Vedem cum Kardiner corelează instituţiile se¬ 
cundare, de exemplu religia, cu personalitatea de bază, nu 
într-un mod pur mecanic, ci ca un psihanalist, utilizînd con¬ 
ceptele de proiecţie şi de motivaţie. Cît despre personalitatea 
de bază, structura ei este comună tuturor membrilor unei cul¬ 
turi date: ea este pînă la urmă cel mai bun mijloc de a înţe¬ 
lege această cultură. 

Evident, în formulările lui Kardiner există şi ambiguităţi: 
este clar îndeosebi, iar această critică deja clasică este esen¬ 
ţială, că educaţia nu e o instituţie primară decît pentru copil, 
nu şi pentru personalitatea de bază în general. Primar şi se¬ 
cundar par să desemneze o ordine de succesiune temporală, 
dar acest timp nu poate fi cel al culturii înseşi, ale cărei 


1 Citat de Lefort, ibicl., p. 121. 

structuri instituţionale pretindem că le izolăm, ci este cel al 
individului psihologic. în realitate, educaţia în Alor depinde 
cu stricteţe de nivelul de trai al femeilor, acesta larîndul lui 
trimite, dacă vrem să înţelegem, la societatea globală, inclu- 
zînd instituţiile sale „secundare". Aşadar, personalitatea de 
bază nu poate fi înţeleasă ca intermediară între primar şi se¬ 
cundar, chiar dacă este vorba de o interrelaţie de motivaţii 
şi nu de o cauzalitate lineară: căci în zadar continuăm la maxi¬ 
mum detectarea reţelei complexe a motivaţiilor din care este 
făcută o cultură, nu ajungem niciodată la date primare care 
să constituie o infrastructură răspunzătoare de stilul culturii 
examinate. Putem doar să spunem împreună cu Lefort că în 
cadrul personalităţii de bază capătă un sens instituţiile înseşi, 
şi că numai perceperea adecvată a acesteia de către etnolog 
permite înţelegerea culturii pe care o caracterizează. Această 
personalitate este o totalitate integrată, şi dacă o anume insti¬ 
tuţie se modifică, întreaga structură a personalităţii se pune 
în mişcare: de exemplu, la cei din Tanala, trecerea de la cul¬ 
tura uscată la cultura umedă a orezului modifică nu doar re¬ 
gimul proprietăţii, ci şi structura familială, practica sexuală 
etc. Aceste modificări nu sînt de înţeles decît plecînd de la 
sensul pe care cei din Tanala îl proiectează asupra culturii 
orezului, iar acest sens nu începe să se contureze decît ple¬ 
cînd de la sursa oricărui sens care este personalitatea de bază. 
Prin urmare, aceasta constituie într-adevăr „socialitatea vie" 
din care Husserl făcea obiectivul sociologului, ea este ceva 
prin care oamenii coexistă efectiv „în" societate, este, dincolo 
de instituţii, „cultura culturantă" (Lefort). Astfel individul 
nu există ca entitate specifică, de vreme ce el semnifică so¬ 
cialul, aşa cum o arată întîmplările de viaţă, iar societatea, cu 
atît mai puţin, nu există în calitate de în-sine coercitiv, din 
moment ce ea simbolizează istoria individuală. 

Cercetările obiective, dacă sînt „reluate", ne pot restitui, aşa¬ 
dar, adevărul socialului, aşa cum pot demasca adevărul psihi¬ 
cului. Acest adevăr, aceste adevăruri sînt inepuizabile deoarece 
aparţin oamenilor concreţi: Mauss o ştia; dar el mai ştia că 
sînt uşor de înţeles datorită categoriilor de semnificaţie. Cul- 

turalismul rămîne în ceea ce îl priveşte prea supus catego¬ 
riilor cauzale ale psihanalizei, corectate deja de Merleau-Ponty 
în legătură cu sexualitatea. Adevărul omului nu poate fi des¬ 
compus, nici măcar în sexualitate şi societate, şi de aceea orice 
abordare obiectivă nu trebuie să fie respinsă, ci redresată. 
Mai mult decît oricare alta, istoria, ştiinţă totală, va confir¬ 
ma aceste rezultate. 1 


1 în Ambiguites de l’anthropologie culturelle: introducere în opera lui Kardi- 
ner, care constituie Introducerea la ediţia franceză a lucrării L’lndividu dans 
sa sociere, Gallimard, 1969, şi care este reluată în Les Formes de l'Histoire, 
Gallimard, 1978, Claude Lefort se arată foarte sever faţă de pozitivismul lui 
Kardiner, atît în abordarea faptului social cît şi în folosirea noţiunilor freudiene. 


85 



CAPITOLUL IV 


FENOMENOLOGIE ŞI ISTORIE 


1. Istoricul. — In primul rînd, există o ambiguitate a ter¬ 
menului istoric care desemnează atît realitatea istorică cît şi 
ştiinţa istorică. Această ambiguitate exprimă un echivoc exis¬ 
tenţial, şi anume că subiectul ştiinţei istorice este de asemenea 
o fiinţă istorică. Vom înţelege de îndată că întrebarea „cum 
este posibilă o ştiinţă istorică?", de care ne ocupăm aici, este 
strîns legată de întrebarea „oare fiinţa istorică trebuie şi îşi 
poate transcende natura de fiinţă istorică pentru a percepe 
realitatea istorică în calitate de obiect de ştiinţă?" Dacă nu¬ 
mim această natură istoricitate, a doua întrebare devine: oare 
istoricitatea istoricului este compatibilă cu o percepere a is¬ 
toriei satisfăcînd condiţiile ştiinţelor? 

Mai întîi, trebuie să ne întrebăm despre însăşi conştiinţa 
istoriei; cum ajunge la conştiinţă obiectul Istorie? Nu poate 
fi o experienţă naturală asupra desfăşurării timpului, nu pentru 
că „se află în istorie" este temporal subiectul, ci, „dacă nu 
există şi nu poate exista dccît istoric, c pentru că este tempo¬ 
ral în adîncul fiinţei sale" 1 . Ce ar însemna de fapt o istorie în 
care s-ar afla subiectul, un obiect istoric în sine ? Să împrumu¬ 
tăm de la Hcidcgger exemplul unei mobile vechi, lucru istoric. 
Mobila este lucru istoric nu doar pentru că este obiect even¬ 
tual al ştiinţei istorice, ci în sine. Dar ce anume, în sine, îl face 
istoric? Faptul că este totuşi întrucîtva ceea ce era? Nici 
măcar atît, de vreme ce s-a transformat, s-a degradat etc. Prin 
urmare, faptul că este „vechi", ieşit din uz? Dar poate să nu 


1 Heidegger, Sein und Zeit. 

fie aşa, deşi esle mobilă veche. Atunci ce este trecut în această 
mobilă? „Lumea“ din care făcea parte, răspunde Heidegger; 
astfel acest lucru supravieţuieşte şi astăzi, şi prin aceasta este 
el prezent şi nu poate fi decît prezent; dar ca obiect aparţi- 
nînd unei lumi trecute, acest obiect prezent este trecut. în con¬ 
secinţă, obiectul este într-adevăr istoric în sine, dar în mod 
secundar; el este istoric numai pentru că provenienţa sa se 
datorează unei umanităţi, unei subiectivităţi care a fost pre¬ 
zentă. Dar atunci această subiectivitate, la rîndul ei, ce sem¬ 
nifică pentru ea faptul că a fost prezentă? 

Iată-ne, aşadar, trimişi înapoi de la istoricul secundar la un 
istoric primar, sau mai bine zis originar. Dacă condiţia istori¬ 
cului mobilei nu rezidă în mobilă, ci în istoricul umanităţii 
în care această mobilă îşi avea locul, ce condiţii ne garan¬ 
tează că acest istoric este originar? A spune că conştiinţa este 
istorică nu înseamnă doar a spune că există ceva ca un fel 
de timp pentru ea, ci şi că ea este timp. Or, conştiinţa este în¬ 
totdeauna conştiinţă a ceva, iar o elucidare alît psihologică 
cît şi fenomenologică a conştiinţei va actualiza o serie de 
intenţionalităţi, adică de conştiinţe ale (consciences de). în 
acest sens conştiinţa este flux de trăiri ( Erlebnisse ), care sînt 
toate în prezent. Dinspre partea obiectivă nu există nici o 
garanţie de continuitate istorică; dar, către polul subiectiv, 
care este condiţia de posibilitate a acestui flux unitar de trăiri ? 
Cum putem trece de la trăiri multiple la eu, din moment ce 
în eu nu există nimic altceva decît aceste trăiri? „Deşi se 
împleteşte în acest mod particular cu toate trăirile sale, eul 
care le trăieşte nu esle totuşi deloc ceva care să poată fi con¬ 
siderat pentru sine şi tratat ca un obiect propriu de studiu. 
Dacă facem abstracţie de modalităţile sale de a se raporta şi 
de modalităţile sale de a se comporta [...], el nu are nici un 
conţinut pe care să-l putem explicita: el este în sine şi pentru 
sine indestructibil: eu pur şi nimic mai mult“ (Husserl, IdeenI, 
p. 271). Problema la care duce elaborarea problemei ştiinţei 
istorice este aşadar: de vreme ce Istoria nu poate fi dată su¬ 
biectului de către obiect, înseamnă că subiectul este istoric 
el însuşi, nu din întîmplare, ci la origine. Ca urmare, cum este 

compatibilă istoricitatea subiectului cu unitatea şi totalitatea 
sa? Această întrebare despre unitatea unei succesiuni este 
valabilă şi în cazul istoriei universale. 

O formulă celebră a lui Hume poate lămuri mai mult această 
problemă: „Subiectul nu este nimic altceva decît o serie de 
stări care se gîndeşte pe ea însăşi. “ Regăsim aici seria de Er- 
lebnisse. Unitatea acestei serii ar fi dată de un act de gîndire 
imanentă acestei serii; dar acest act, aşa cum notează Husserl, 
se adaugă seriei ca un Evlebniss suplimentar, pentru care tre¬ 
buie o nouă percepere sintetică a seriei, adică o nouă trăire: 
atunci ne vom afla în primul rînd în faţa unei serii netermi¬ 
nate şi, mai ales, a cărei unitate va fi mereu în discuţie. Or, 
unitatea eului nu este în discuţie. „Nu cîştigăm nimic trans- 
portînd timpul lucrurilor în noi, dacă reînnoim « în conşti¬ 
inţă » eroarea de a-1 defini ca o succesiune de prezenturi“ 
(Merleau-Ponty, Fenomenologia percepţiei, p. 472), prin aceas¬ 
ta se străduieşte fenomenologia să se detaşeze de bergsonism. 
Este clar că trecutul este ca noeză un „acum“ în acelaşi timp 
cu un „nu mai“ ca noemă, viitorul un „acum“ în acelaşi timp 
cu un „nu încă“, şi, prin urmare, nu trebuie să spunem că tim¬ 
pul se scurge în conştiinţă, dimpotrivă, conştiinţa este cea 
care, plecînd de la prezentul ei, desfăşoară sau constituie tim¬ 
pul. Am putea spune că conştiinţa intenţionalizează acum 
ceva -ul a cărui conştiinţă este după modul nu mai, după mo¬ 
dul nu încă sau, în sfîrşit, după modul prezenţei. 

Dar atunci conştiinţa ar fi contemporană cu toate timpu¬ 
rile, dacă desfăşoară timpul plecînd de la prezentul ei: o 
conştiinţă constitutivă a timpului ar fi atemporală. Pentru a 
evita imanenţa nesatisfăcătoare a conştiinţei faţă de timp, 
ajungem la o imanenţă a timpului faţă de conştiinţă, adică 
la o transcendenţă a conştiinţei faţă de timpul care lasă ne¬ 
explicată temporalitatea acestei conştiinţe. Intr-un sens, n-am 
făcut nici un pas de la punerea iniţială a problemei; conşti¬ 
inţa, şi mai ales conştiinţa istorică, învăluie timpul şi, totodată, 
este învăluită de timp. Dar, într-un alt sens, am elaborat pro¬ 
blema fără a-i prevedea soluţia, preocupaţi să o formulăm 
corect: timpul, şi în consecinţă istoria, nu poate fi perceput 

în sine, trebuie să fie trimis la conştiinţa pe care o are despre 
istorie; relaţia imanentă a acestei conştiinţe faţă de istoria ei 
nu poate fi înţeleasă nici orizontal, ca serie care se dezvoltă, 
căci dintr-o multiplicitate nu se poate extrage o unitate, nici 
vertical, ca conştiinţă transcendentală formulînd istoria, căci 
dintr-o unitate atemporală nu obţinem o unitate temporală. 

2. Istoricitatea. — Ce este, prin urmare, temporalitatea con¬ 
ştiinţei ? Să ne întoarcem la descrierea „lucrurilor înseşi 1 ', 
adică la conştiinţa timpului. Mă aflu într-un cîmp de prezenţe 
(această hîrtie, această masă, această dimineaţă); acest cîmp 
se prelungeşte ca orizont de retenţii (ţin încă „în mînă" în¬ 
ceputul acestei dimineţi) şi se proiectează ca orizont de pre¬ 
tenţii (această dimineaţă se termină cu o masă). Or, aceste 
orizonturi sînt mobile : acest moment care era prezent, şi în 
consecinţă care nu era formulat ca atare, începe să se profi¬ 
leze la orizontul cîmpului meu de prezenţe, îl percep ca trecut 
apropiat, nu sînt despărţit de el întrucît îl recunosc. Apoi el 
se îndepărtează şi mai mult, eu nu îl mai percep imediat, 
pentru a pune din nou stăpînire pe el trebuie să străbat o nouă 
distanţă. Merleau-Ponty {Fenomenologiapercepţiei, p. 477) 
împrumută de la Husserl {Zeitbewusstsein, § 10) esenţialul 
schemei de mai jos, în care linia orizontală exprimă seria de 
prezenturi, liniile oblice schiţele aceloraşi prezenturi văzute 
dintr-un prezent ulterior, liniile verticale schiţele succesive 
ale unui acelaşi prezent. „Timpul nu este o linie, ci o reţea 
de intenţionalităţi." Cînd din A alunec în B, îl ţin pe A în mînă 
prin A’ şi aşa mai departe. Vom spune că problema este nu¬ 
mai amînată: trebuia să explicăm unitatea fluxului trăirilor, 
aşadar trebuie să stabilim unitatea verticală dintre A’ şi A, 
apoi dintre A” şi A’ şi A etc. înlocuim problema unităţii 
dintre B şi A cu cea a unităţii dintre A’ şi A. Aici Mer¬ 
leau-Ponty, după Husserl şi Heidegger, stabileşte o distincţie 
fundamentală pentru problema conştiinţei istorice: în amin¬ 
tirea intenţionată şi evocarea voluntară a unui trecut îndepăr¬ 
tat există într-adevăr loc pentru sinteze de identificare ce îmi 
permit, de exemplu, să corelez această bucurie cu momentul 
provenienţei sale, adică să o localizez. 

Dar această operaţie intelectuală însăşi, care este proprie 
istoricului, presupune o unitate naturală şi primordială prin 
care pe A însuşi îl ating în A’. Vom spune că A este modi¬ 
ficat de A’ şi că memoria transformă ceva a cărui memorie 
este, afirmaţie banală în psihologie. La care Husscrl răspunde 
că acest scepticism, care se află la baza istoricismului, se 
neagă pe sine ca scepticism, de vreme ce sensul modificării 
implică să ştim în ce fel s-a modificat acel ceva, adică A în 
persoană 1 . Există, prin urmare, un fel de sinteză pasivă a lui 
A cu schiţele sale, subînţelegîndu-se că acest termen nu ex¬ 
plică unitatea temporală, ci permite să se formuleze corect 
problema acesteia. 

Trebuie să notăm totuşi că atunci cînd B devine C, B de¬ 
vine şi B’, şi că simultan A, deja căzut în A’, cade în A”. 
Altfel spus, întregul meu timp se mişcă. Acel ceva următor, 
pe care nu-1 puteam percepe decît prin intermediul unor 
schiţe opace, ajunge să mi se întîmplc în persoană, C 2 „cade“ 
în C,, apoi se transmite în C în cîmpul meu de prezenţă, iar, 


1 Aceasta trimite la descrierea reflecţiei şi la apărarea valorii sale. Cf. mai 
sus, pp. 51 ş. urm. 

întrucît meditez asupra acestei prezenţe, deja C se schiţează 
pentru mine ca „nu mai“ în timp ce prezenţa mea este deja 
în D. Or, dacă totalitatea este oferită dintr-o dată, înseamnă 
că nu există o problemă veritabilă de unificare după aceea a 
seriei de trăiri. Heidegger arată că această modalitate de a 
pune problema (sinteză a posteriori a unei multiplicităţi de 
stări) caracterizează existenţa neautentică, cea care este exis¬ 
tenţa „pierdută în Noi“. Realitatea umană ( Dasein ), spune el, 
„nu se pierde pentru a se aduna cumva după aceea, în afara 
distracţiei, nici pentru a inventa în întregime o unitate care 
dă coerenţă şi adună" (Sein undZeit, loc. cit., p. 198). „Tempo- 
ralitatea, scrie el mai departe, se temporalizează ca viitor care 
se duce în trecut venind în prezent" (citat de Merleau-Ponty, 
p. 481). Prin urmare, nu trebuie să explicăm unitatea timpului 
interior; fiecare acum reia prezenţa unui „nu mai" pe care-1 
duce în trecut, şi anticipează prezenţa unui „nu încă" ce-1 va 
alunga de-acolo; prezentul nu este închis, el se transcende 
spre un viitor şi spre un trecut, acum-ul meu nu este nici¬ 
odată, cum spune Heidegger, o in-sistenţă, o fiinţă cuprinsă 
într-o lume, ci o existenţă sau măcar un ek-staz, iar, în cele 
din urmă, eu sînt o temporalitate 1 pentru că sînt o inten¬ 
ţionalitate deschisă. 

înainte de a trece la problema ştiinţei istorice, o remarcă 
asupra acestei afirmaţii se impune: oare înseamnă ea că timpul 
este subiectiv şi că nu există timp obiectiv ? La această între¬ 
bare putem răspunde în acelaşi timp şi da şi nu: da, timpul 
este subiectiv, pentru că timpul are un sens, şi dacă are unul, 
este pentru că noi sîntem timp, aşa cum lumea nu are sens 
pentru noi decît pentru că sîntem lume prin corpul nostru etc., 
iar aceasta este una din principalele lecţii ale fenomenologiei. 
Dar, totodată, timpul este obiectiv, deoarece nu-1 constituim 
prin actul unei gîndiri care ar fi ea însăşi scutită de aceasta; 


1 Teoria husserliană a „Prezentului Viu“, aşa cum se desprinde din lucrări 
inedite, este expusă de Tran-Duc-Thao, op. cit., pp. 139 ş. urm. Vezi de ase¬ 
menea excelenta Introducere a lui J. Derrida la L' origine de la geometrie, trad. 
Derrida, P.U.F., 1962. 


91 



timpul, ca şi lumea, este întotdeauna un deja pentru conşti¬ 
inţă, şi de aceea timpul, nu mai mult decît lumea, nu ne este 
transparent; întrucît trebuie să o explorăm pe aceasta, trebuie 
să „parcurgem" timp, adică să ne dezvoltăm temporalitatea 
dezvoltîndu-ne pe noi înşine: nu sîntem subiectivităţi închise 
în ele însele, a căror esenţă ar fi definită sau definibilă a 
priori, pe scurt nişte monade pentru care devenirea ar fi un 
accident monstruos şi inexplicabil, ci devenim ceea ce sîntem 
şi sîntem ceea ce devenim, nu avem o semnificaţie care poate 
fi determinată cu precizie o dală pentru totdeauna, ci o 
semnificaţie în curs, şi de aceea viitorul nostru este relativ 
nedeterminat, de aceea comportamentul nostru este relativ 
imprevizibil pentru psiholog, de aceea sîntem liberi. 

3. Filozofia istoriei. — Ştim actualmente cum există istorie 
pentru conştiinţă: prin faptul că este ea însăşi istorie. Orice 
reflecţie serioasă asupra ştiinţei istorice trebuie să înceapă cu 
acest început; R. Aron ( Introduction ă la philosophie de 
l’histoire*, Gallimard, 1938), consacrînd astfel un capitol 
studiului cunoaşterii de sine, ajunge la acelaşi rezultat: 
„sîntem conştienţi de identitatea noastră peste timp. Ne 
simţim întotdeauna aceeaşi fiinţă indescifrabilă şi evidentă, 
al cărei singur spectator vom fi pe veşnicie. Dar impresiile 
care asigură stabilitatea acestui sentiment ne este imposibil 
să le traducem, chiar să le sugerăm" (p. 59). Există un eşec 
al psihologului obiectivist care vrea să-mi definească 
istoria, care este esenţialmente neterminată, adică nu poate 
fi definită; eu nu sînt obiect, ci un proiect; eu nu sînt doar 
ceea ce sînt, ci şi ceea ce voi fi, precum şi ceea ce vreau să 
fi fost şi să devin. Dar această istorie care există pentru 
conştiinţă nu se epuizează în conştiinţa istoriei sale; istoria 
este şi „istoria universală", nemaireferindu-se la Dasein, ci 
la Mitsein, este istoria oamenilor. 

Nu reluăm întrebarea: cum există un alterego pentru egol 
Ea este implicată, aşa cum am văzut, în toate ştiinţele uma- 


* Versiunea în Ib. română a acestei cărţi a apărut recent, la Editura Humani- 
tas, în traducerea lui Horia Gănescu («. ed ). 

nişte. Ne vom interesa doar de modul specific în care obiec¬ 
tul istorie se prezintă istoricului. 

El se prezintă prin semne, rămăşiţe, monumente, povestiri, 
un material posibil. Mobila despre care vorbea Heidegger 
trimite deja prin ea însăşi la lumea din care provine. Există 
o cale deschisă spre trecut, anterioară studiului ştiinţei isto¬ 
rice : semnele însele ne deschid această cale, noi alunecăm 
imediat de la aceste semne la sensul lor, ceea ce nu înseamnă 
că ştim dintr-o erudiţie explicită sensul acestor semne şi că 
tematizarea ştiinţifică nu adaugă nimic înţelegerii noastre; 
însă această tematizare, această construcţie a trecutului este, 
cum se spune, o reconstrucţie, trebuie ca semnele de la care 
porneşte tematizarea să conţină deja în ele însele sensul unui 
trecut, altfel cum să deosebim discursul istoricului de o fabu¬ 
laţie? Regăsim aici rezultatele elucidării sensului; prin istorie, 
noi mergem în întîmpinarea unei lumi culturale, pe care va tre¬ 
bui desigur să o reconstituim şi să o restituim printr-o muncă 
de reflecţie (Aron), dar şi această lume culturală merge în 
întîmpinarea noastră ca lume culturală; rămăşiţa, monumentul, 
povestirea îl trimit pe istoric, pe fiecare după felul său, la un 
orizont cultural în care se schiţează universul colectiv despre 
care mărturiseşte, iar această percepere a fiinţei istorice a 
semnelor nu este posibilă decît pentru că există o istoricitate 
a istoricului. „Nici gruparea, nici selecţionarea, nici garan¬ 
tarea materialelor nu pun în mişcare întoarcerea spre « trecut», 
dar toate acestea presupun deja [...] istoricitatea existenţei 
istoricului. Această istoricitate întemeiază în mod existenţial 
istoria ca ştiinţă, pînă în dispunerile cel mai puţin evidente, 
pînă în aranjamentele care sînt « lucruri de meserie »“ (Sein 
undZeit, loc. cit., p. 204). Iar R. Aron: „Toate analizele care 
urmează sînt dominate de afirmaţia că omul nu este doar în 
istorie, ci că poartă în el istoria pe care o explorează" (loc. cit., 
p. 11). în consecinţă, semnele se prezintă istoricului învestite 
imediat cu un sens de trecut, dar acest sens nu este transpa¬ 
rent şi, din această cauză, o elaborare conceptuală în istorie 
este necesară. „Istoria nu aparţine ordinului vieţii, ci al spiri¬ 
tului" (Aron, ibid., p. 86). Prin urmare, istoricul, pe baza acestei 
puneri în mişcare, nu trebuie să dezvăluie legi sau eveni- 

mente individuale, ci „posibilitatea care a fost efectiv exis¬ 
tentă în trecut" (Heidegger, loc. cit., p. 205). Dar pentru a 
ajunge aici, indiferent ce crede Heidegger în această privinţă, 
istoricul trebuie să reconstruiască folosind concepte. „Or, 
spune Aron, avem întotdeauna de ales între sisteme multiple, 
deoarece ideea este în acelaşi timp imanentă şi transcendentă 
vieţii", să înţelegem prin aceasta că există „în interiorul" 
unei deveniri istorice date o semnificaţie a acestei deveniri 
(o „logică" economică, sau spirituală, sau juridică etc.), dar 
că această semnificaţie sau această „logică" trebuie să fie 
revelată printr-un act al istoricului care echivalează cu o 
alegere a acestei deveniri. Această alegere este explicită sau 
nu, dar nu există ştiinţă istorică să nu se sprijine pe o filozofie 
a istoriei. Nu putem reproduce aici analizele minuţioase ale 
lui Raymond Aron. 

S-ar spune că necesitatea ca istoricul să elaboreze în mod 
conceptual devenirea nu angajează o filozofie, ci o metodolo¬ 
gie ştiinţifică. Nu, răspunde Aron, pentru că realitatea istorică 
nu este esenţialmente constituită, cum este realitatea fizică, 
ci esenţialmente deschisă şi neterminată; există un discurs 
coerent al fizicii deoarece există un univers fizic coerent, 
chiar şi pentru fizician; dar universul istoric, chiar dacă e 
coerent, pentru istoric această coerenţă este întotdeauna ne¬ 
determinată, deoarece acest univers nu este închis. Fără îndo¬ 
ială că Waterloo a trecut, iar istoria Primul Imperiu s-a încheiat; 
dar dacă abordăm ca atare acest moment al devenirii, îl scă¬ 
păm tocmai deoarece pentru actori, a căror lume încercăm să 
o restituim (această „posibilitate care a fost efectiv existentă 
în trecut"), acest moment se profila pe un orizont echivoc 
de contingente posibile. Ulterior declarăm căderea Imperiului 
necesară, dar înseamnă să recunoaştem că facem atunci isto¬ 
ria acestei Istorii plecînd de la un observator, care este el însuşi 
istoric, deoarece spunem „ulterior": în consecinţă, istoria pe 
care o facem nu este o ştiinţă transcendentală. Ce este atunci? 
„Ştiinţa istorică este o formă a conştiinţei pe care o comuni¬ 
tate o capătă despre ea însăşi" (Aron, op. cit., p. 88), insepa¬ 
rabilă ca atare de situaţia istorică în cadrul căreia se elaborează 
şi de voinţa savantului însuşi. Interpretările date unui acelaşi 

moment al devenirii sînt variabile în funcţie de momentul 
devenirii în care sînt date. Evul Mediu nu era acelaşi pentru 
secolele al XVII-lea şi al XlX-lea. Dar este oare imposibil să 
examinăm, ca prim postulat al efortului istoricului, o inter¬ 
pretare care ar fi adecvată realului interpretat? Nu, răspunde 
din nou R. Aron, deoarece sau această interpretare definitivă 
ar fi după modelul cauzal al ştiinţelor naturii (economism 
simplist, de exemplu), iar o asemenea interpretare nu poate 
să surprindă ansamblul realului istoric, să se aplice unei deve¬ 
niri totale, să ţină, în cele din urmă, de un demers liber care 
întrece cutare „factor 11 ; sau ar fi, după modelul „comprehen¬ 
siunii 11 , apropierea trecutului prin surprinderea sensului său, 
dar tocmai acest sens nu ne este dat într-un mod imediat 
transparent. Cauzalitatea şi comprehensiunea îşi au fiecare 
propriile limite. Pentru depăşirea acestor limite trebuie să 
emitem o ipoteză asupra devenirii totale, care nu numai că 
reia trecutul, dar şi percepe prezentul istoricului ca trecut, 
adică profilul asupra unui viitor; trebuie să creăm o filozofie 
a istoriei. Dar folosirea acestei filozofii este condiţionată de 
o istorie a filozofiei, care exprimă la rîndul său ceva imanent 
timpului unei gîndiri care s-ar vrea atemporală. Prin urmare, 
marxismul, de exemplu, nu apare atunci ca o ştiinţă, ci ca o 
ideologie, nu ca o cunoaştere obiectivă, ci ca o ipoteză despre 
viitor emisă de oameni politici. Atunci cădem oare în istori- 
cism, adică în acceptarea unei deveniri fără semnificaţie, care 
atrage după sine şi scepticism, şi fatalism, şi indiferenţă? Nici 
măcar, de vreme ce istoricul însuşi este istoriceşte legat de 
criza pozitivismului, iar tezele sale, negative, nu pot fi 
considerate mai mult decît altele absolut adevărate: ca orice 
scepticism, el se neagă pe sine. 

4. Ştiinţă istorică şi istoricitate. — Ne dăm seama în care 
direcţie se angaja R. Aron; el reprezenta destul de bine ceea 
ce am numi aripa dreaptă a fenomenologiei şi, cu toate că 
studiul său nu a avut nimic comun cu cartea lui Monnerot 
deja citată, exercita asupra istoriei o reducţie comparabilă, 
prin intelectualismul care o inspira, cu aceea pe care această 
lucrare o aplica sociologiei. Este evident că o interpretare 

mecanicistă a Istoriei trebuie respinsă; dar nu este mai puţin 
adevărat că o metodă comprehensivă nu se prelungeşte ne¬ 
apărat într-un sistem filozofic. 

Desigur, absenţa oamenilor care erau animaţi de acest 
Mit sein, spre care se întoarce istoricul, face ca misiunea lui 
să fie mai complexă decît aceea a etnologului; dar nu este 
mai puţin adevărat că acest sincronism care a fost „epoca" 
istorică examinată conţine un sens ce trebuie înţeles, fără de 
care n-ar face parte din istoria umană. Trebuie ca într-un fel 
acest sens să ne solicite, să existe, aşadar, de la această epocă 
la a noastră şi la noi înşine o comunicare originară, o compli¬ 
citate ; iar aceasta garantează în principiu posibilitatea unei 
înţelegeri a acestui trecui. în definitiv, R. Aron insista, după 
Dilthey, asupra discontinuităţii devenirii, astfel încît la sfîrşit, 
din cînd în cînd, pasajul gîndirii comprehensive se astupa, 
şi trebuia ca istoricul să facă uz de un ansamblu de concepte 
pe care-1 proiecta orbeşte asupra trecutului, aşteptând reacţia 
ca un chimist empiric; dar această discontinuitate nu există, 
deoarece există o istorie, adică tocmai o reluare neîncetată 
a trecutului lor de către oameni şi o propensiune spre viitor; 
suprimarea continuităţii istorice înseamnă negarea existenţei 
sensului în devenire; or, trebuie să existe sens în devenire, 
nu pentru că oamenii gîndesc acest sens, sau născocesc sis¬ 
teme ale sensului istoriei, ci pentru că oamenii trăind, şi trăind 
împreună, secretă sens. 

Acest sens este ambiguu, în măsura în care este tocmai în 
devenire. Aşa cum nu există o semnificaţie căreia să-i putem 
califica fără recurs o subiectivitate, deoarece aceasta este lan¬ 
sată spre un viitor în care posibilităţile de a o defini sînt 
deschise ceva mai mult, tot aşa sensul (direcţia) unei con¬ 
juncturi istorice totale nu poate fi determinat cu precizie o 
dată pentru totdeauna, deoarece societatea globală care este 
afectată din această cauză nu poate fi considerată ca un lucru 
ce evoluează conform legilor mecanicii, iar unei etape din 
acest sistem complex nu-i succedă o etapă, ci un evantai de 
eventualităţi. Posibilităţile nu sînt nenumărate, şi de aceea 
există sens în istorie, dar ele sînt mai multe, şi de aceea acest 
sens nu se descifrează fără dificultate. în sfîrşit, acest viitor 

deschis aparţine ca deschidere conjuncturii prezente înseşi, 
el nu îi este adăugat, ea se prelungeşte în el ca şi în propria-i 
esenţă, o grevă generală nu este doar ceea ce este, ea este de 
asemenea, şi nu mai puţin, ceea ce o să devină; dacă se sol¬ 
dează cu eşecul şi reculul clasei muncitoare, va fi înţeleasă 
ca o tresărire reprimată, ca o luptă de ariergardă, sau ca un 
avertisment, în funcţie de natura etapei următoare, sau dacă 
se transformă în grevă politică, ea capătă un sens explicit re¬ 
voluţionar; în toate cazurile sensul ei definitiv se redefineşte 
din aproape în aproape în decursul desfăşurării istorice, şi de 
aceea nu are la drept vorbind un sens definitiv, deoarece această 
desfăşurare nu se încheie. 

Eroarea lui R. Aron provine din faptul că el situează sensul 
istoriei la nivelul gîndirii acestui sens, şi nu la nivelul acestui 
sens trăit, aşa cum ni-1 dezvăluia adineauri sociologia. 1 Tot 
astfel, dificultăţile întîlnite de istoric pentru restituirea nucle¬ 
ului semnificant al unei perioade, această „cultură culturantă“ 
pornind de la care „logica“ devenirii oamenilor transpare 
limpede în timpul evenimentelor şi le organizează într-o miş¬ 
care, oare aceste dificultăţi nu sînt acelea ale etnologului? 
Bineînţeles, în măsura în care istoricul se leagă de societăţi 
„istorice", lui îi revine sarcina de a revela mai mult raţiunea 
mişcării, de a dezvălui evoluţia unei culturi, de a-i rezuma 
posibilele deschideri în fiecare etapă a sa. Aşa cum trebuia 
printr-o „transpunere imaginară să înţelegem cum societatea 
primitivă îşi închide viitorul, devine fără să fie conştientă de 
transformare şi, întrucîtva, se constituie în funcţie de stagna¬ 
rea ei“, tot astfel trebuie „să ne situăm în desfăşurarea socie¬ 
tăţii progresive pentru a percepe evoluţia sensului, mulţimea 
posibilităţilor, dezbaterea încă deschisă" (Lefort, art. cit., 
Temps Modernes, feb. 1951). 

Deci nu pentru că istoricul este cuprins el însuşi în istorie, 
iar gîndirea lui este, la rîndul ei, un eveniment, istoria pe care 


1 Regăsim aceeaşi atitudine în L’Opium des intellectuels (Calmann-L6vy, 
1955), în care R. Aron se referă în termenii următori la discutarea senttulul 
istoriei: „Istoria are, în ultimă analiză, sensul pe care i-1 atribuie flloiSflI 
noastră" (p. 171). 



o construieşte el nu este validată, şi nici această gîndire nu 
poate fi adevărată şi trebuie să se mulţumească cu exprimarea 
unei Weltanschauung tranzitorie. Atunci cînd Husserl protes¬ 
tează împotriva doctrinei istoriciste şi cere filozofiei să fie o 
ştiinţă riguroasă, el nu se străduieşte să definească un adevăr 
exterior istoriei, ci, dimpotrivă, rămîne în centrul înţelegerii 
sale a adevărului 1 : acesta nu este un obiect atemporal şi trans¬ 
cendent, el este trăit în fluxul devenirii, va fi corectat la ne- 
sfîrşit de alte trăiri, este, prin urmare „omnitemporal", în curs 
de realizare, şi putem spune despre cl ceea ce afirma Hegel: 
este un rezultat — totuşi cu nuanţa că ştim istoria fără sfîrşit. 
Istoricitatea istoricului şi angrenarea lui într-o coexistenţă 
socială nu interzic ca ştiinta istorică să fie făcută, ci, dim¬ 
potrivă, constituie condiţiile posibilităţii sale. Iar atunci cînd 
R. Aron conchide că „posibilitatea unei filozofii a istoriei se 
confundă în cele din urmă cu posibilitatea unei filozofii în 
pofida istoriei" (op. cit., pp. 320-321), el admite implicit o 
definiţie dogmatică a adevărului atemporal şi imuabil. Acesta 
se află într-adevăr în centrul întregii sale gîndiri, angajează 
un întreg sistem filozofic latent şi se dovedeşte radical con¬ 
tradictoriu faţă de perceperea adevărului în mişcare, pe care 
Husserl o exprima cu putere în ultima sa perioadă. 

Fenomenologia nu propune, aşadar, o filozofie a istoriei, 
însă răspunde afirmativ la întrebarea pe care o puneam la în¬ 
ceputul acestui capitol, dacă cel puţin nu vrem să restrîngem 
sensul cuvîntului ştiinţă la mecanism, şi dacă ţinem cont de 
revizuirea metodologică ce a fost schiţată în legătură cu so¬ 
ciologia. Ea propune o reluare reflexivă a datelor ştiinţei 
istorice, o analiză intenţională a culturii şi a perioadei definite 
de această ştiinţă, şi reconstituirea Lebenswelt- ului istoric 
concret, datorită căreia transpare sensul acestei culturi şi al 
acestei perioade. Acest sens nu poate fi în nici un caz pre¬ 
supus, iar istoria nu se interpretează prin intermediul unui 
asemenea „factor", fie că este politic, economic sau rasial; 
sensul este latent deoarece este originar, trebuie recîştigat fără 


1 Cf. mai sus, p. 36. 

vreo presupunere, dacă ne lăsăm îndrumaţi de „lucrurile în¬ 
sele". Această posibilitate de a percepe din nou semnificaţia 
unei culturi şi a devenirii sale se bazează în principiu pe 
istoricitatea istoricului. Faptul că fenomenologia s-a situat 
ea însăşi în istorie, şi că o dată cu Husserl 1 s-a identificat ca 
şansă de a salva raţiunea ce defineşte omul, că a încercat să 
se introducă nu doar printr-o meditaţie logică pură, ci şi 
printr-o reflecţie asupra istoriei prezente, arată că nu s-a în¬ 
ţeles pe sine ca o filozofie exterioară timpului sau ca o ştiinţă 
absolută ce rezumă o istorie încheiată. Ea se înfăţişează ca 
un moment în devenirea unei culturi şi nu îşi vede adevărul 
contrazis de istoricitatea sa, deoarece ea face din însăşi aceas¬ 
tă istoricitate o poartă închisă asupra adevărului său. 

Această semnificaţie istorică pe care şi-o atribuie fenomeno¬ 
logia este contestată tocmai de marxism, care îi atribuie altă 
semnificaţie, foarte diferită. 

5. Fenomenologie şi marxism. — a ) A treia cale. — Se 
cuvine mai întîi să subliniem opoziţiile insurmontabile ce 
separă fenomenologia şi marxismul. Marxismul este un mate¬ 
rialism. El susţine că materia constituie singura realitate şi 
că conştiinţa este o formă materială particulară. Acest mate¬ 
rialism este dialectic: materia se dezvoltă conform unei mişcări 
a cărei cauză se află în suprimarea, păstrarea şi depăşirea 
etapei anterioare de către etapa următoare: conştiinţa este una 
dintre aceste etape. Din perspectiva care în acest caz este şi 
a noastră, aceasta înseamnă mai ales că orice formă materială 
conţine în ea însăşi un sens] acest sens există independent 
de orice conştiinţă „transcendentală". Hegel observase pre¬ 
zenţa acestui sens afirmînd că tot realul este raţional, dar îl 
imputa unui pretins Spirit a cărui realizare nu erau decît na¬ 
tura şi istoria. Dimpotrivă, marxismul refuză să separe, aşa 
cum fac toate formele de idealism, fiinţa şi sensul. 

Desigur, fenomenologia celei de-a treia perioade husserli- 
ene pare la rîndul ei să refuze această separare, de exemplu 


Cf. Krisis \ mai sus, pp. 33 ş. urm. 

atunci cînd Merleau-Ponty, care este reprezentantul său cel 
mai remarcabil, vorbeşte de „acea pregnanţă a semnificaţiei 
din semnele care ar putea defini lumea“. Dar toată problema 
este de a şti despre care „lume“ e vorba. Am avut grijă să 
notăm chiar aici că lumea la care ajunge în cele din urmă me¬ 
ditaţia husserliană asupra adevărului nu trebuie confundată 
cu lumea „materială", ca se defineşte mai degrabă, aşa cum 
am făcut-o, plecînd de la conştiinţă, sau cel puţin de la subiec¬ 
tul constituant. Husserl spunea că constituirea lumii, aşa cum 
se produce în devenirea subiectivităţii, sc bazează pe Lebens- 
welt, pe o lume originară cu care această subiectivitate se află 
„în legătură" pe calea unor sinteze pasive. Schiţă de empirism, 
conchide Jean Wahl în această privinţă ( R.M.M ., 1952). Noi 
nu credem aceasta, deoarece întotdeauna era vorba de o su¬ 
biectivitate redusă şi de o lume care nu mai era aceea a reali¬ 
tăţii naturale; deoarece Husserl nu voia să cadă la rîndul său 
în greşelile denunţate de atîtea ori de empirism. După cum 
susţine pe bună dreptate Thao. „realitatea naturală care se dez¬ 
văluie în profunzimile trăirii nu mai este aceea care se pre¬ 
zenta conştiinţei spontane înainte dc reducţie" (op. cit., p. 225). 
Realitatea despre care este vorba c cea pe care, după Mer¬ 
leau-Ponty, am numit-o existenţă, lume originară etc.; şi, o dată 
cu fenomenologia, am avut întotdeauna mare grijă să o elibe¬ 
răm de orice percepţie obiectivislă posibilă. Această reali¬ 
tate nu este deci obiectivă, nici subiectivă; ea este neutră sau 
măcar ambiguă. Realitatea lumii naturale anterioare reducţiei, 
adică în cele din urmă materia, este în sine lipsită de sens în 
ce priveşte fenomenologia (cf. Sartre); diferitele sfere ale fi¬ 
inţei sînt disociate, aşa cum notează din nou Thao, şi de exem¬ 
plu „materia prelucrată de om nu mai este materie, ci « obiect 
cultural »“ ( ibid., pp. 225-226). Această materie nu-şi va căpă¬ 
ta sensul decît din categoriile care o instituie ca realitate fizică, 
astfel îneît în cele din urmă fiinţa şi sensul sînt separate avînd 
în vedere separarea diferitelor regnuri ale fiinţei. Sensul tri¬ 
mite exclusiv la o subiectivitate constituantă. Dar, la rîndul 
ei, această subiectivitate trimite la o lume neutră, care este 
ea însăşi în devenire şi în care toate sensurile realităţii se con- 

stituie conform genezei lor ( Sinngenesis ). In consecinţă, con¬ 
chide Thao, contradicţia fenomenologiei pare intolerabilă. 
Căci este clar că această lume neutră care deţine sensul sedi¬ 
mentat al oricărei realităţi nu poate fi decît natura însăşi, sau 
mai degrabă materia în mişcarea sa dialectică. într-un sens, 
rămîne adevărat că lumea de dinaintea reducţiei nu este aceea 
pe care o regăsim după analiza subiectivităţii constituante: 
prima este într-adevăr un univers mistificat în care omul se 
alienează, dar nu este tocmai realitatea; realitatea este acest 
univers regăsit la sfîrşitul descrierii fenomenologice în care 
trăirea îşi fixează adevărul. Dar „trăirea nu este decît un 
aspect abstract al vieţii efectiv reale “, fenomenologia nu putea 
reuşi să surprindă în el „conţinutul material al acestei vieţi 
sensibile 11 . Pentru păstrarea şi depăşirea rezultatelor idealis¬ 
mului transcendental, trebuie să-l prelungim cu materialismul 
dialectic, care îl salvează de la ultima tentaţie: recăderea în 
„scepticismul total 11 pe care Thao îl vede transpărînd în ulti¬ 
mele scrieri ale lui Husserl şi care i se pare inevitabil dacă 
nu îi redăm subiectivităţii „predicatele sale de realitate 11 . 

Nu putem discuta aici remarcabilul text al lui Thao. El sta¬ 
bileşte cu claritate în orice caz ireductibilitatea celor două teze, 
deoarece, numai cu preţul unei identificări a subiectivităţii 
originare ca materie, marxismul îşi poate propune păstrarea 
fenomenologiei depăşind-o. Găsim la Lukăcs (Existentialisme 
ou marxisme, Nagel, 1948) o critică marxistă destul de diferită 
prin faptul că atacă fenomenologia nu reluîndu-şi gîndirea 
lăuntrică, ci studiind-o explicit ca „comportament 11 . Ea com¬ 
pletează întrucîtva critica precedentă, deoarece se străduieşte 
să demonstreze că fenomenologia, departe de a fi degradată 
de semnificaţia sa istorică, îşi găseşte aici adevărul. Vom 
nota de altfel că Lukăcs se ocupă mai cu seamă de a doua 
perioadă a lui Husserl. 

Husserl a luptat, în paralel cu Lenin, împotriva psihologis¬ 
mului lui Mach şi a tuturor formelor de relativism sceptic 
care s-au exprimat în gîndirea occidentală începînd cu sfîr¬ 
şitul secolului al XlX-lea; această poziţie fenomenologică se 
explică, după Lukăcs, prin necesitatea de lichidare a idealis- 

mului obiectiv, a cărui rezistenţă la progresul ştiinţific fusese 
în cele din urmă înfrîntă, îndeosebi în ceea ce priveşte noţi¬ 
unea de evoluţie; pe de altă parte, idealismul subiectiv ducea 
atunci în mod vizibil, pentru un gînditor onest ca Husserl, 
la concluzii periculos de obscurantiste, dar de altfel materialis¬ 
mul rămîne în ochii săi inacceptabil, în mod subiectiv pentru 
că se situează în linia carteziană, iar în mod obiectiv datorită 
ideologiei clasei sale; de aici tentativa ce caracterizează com¬ 
portamentul fenomenologic de „a înveşmînta categoriile 
idealismului subiectiv cu o pseudo-obiectivitate. [...] Iluzia 
(lui Husserl) constă tocmai în a crede că este de-ajuns să în¬ 
toarcem spatele metodelor pur psihologice pentru a ieşi din 
domeniul conştiinţei" (op. cit., pp. 260-262), în paralel, dacă 
Husserl luptă împotriva lui Mach şi a formaliştilor, o face pen¬ 
tru introducerea conceptului de „intuiţie" de la care ne aştep¬ 
tăm să reziste relativismului şi pentru reafirmarea validităţii 
filozofiei împotriva inevitabilei decăderi în care a adus-o prag¬ 
matismul. Or, aceste teme sînt „tot atîtea simptome ale crizei 
filozofiei". Care este această criză? Ea este strîns legată de 
prima criză importantă a imperialismului capitalist, care a iz¬ 
bucnit în 1914. Mai înainte, filozofia fusese scoasă din circuit 
şi înlocuită în examinarea problemelor cunoaşterii de către 
ştiinţele specializate: este vorba tocmai de stadiul pozitivis¬ 
mului, pragmatismului, formalismului, caracterizat de încre¬ 
derea intelectualilor înlr-un sistem social aparent etern. Dar 
cînd garanţiile acordate de acest sistem cu ocazia naşterii sale 
politice (libertăţile cetăţeanului, respectul faţă de persoana 
umană) încep să fie ameninţate de consecinţele însele ale sis¬ 
temului, putem constata apariţia simptomelor crizei gîndirii 
filozofice: iată contextul istoric al fenomenologiei considerate 
drept comportament. A-istorismul său, intuiţionismul, intenţia 
de radicalitate, fenomenismul, tot atîţia factori ideologici des¬ 
tinaţi disimulării sensului veritabil al crizei, evitării conclu¬ 
ziilor ineluctabile. „A treia cale", nici idealistă, nici materialistă 
(nici „obiectivistă", nici „psihologistă" spunea Husserl), este 
reflectarea acestei situaţii echivoce. „Filozofia ambiguităţii" 
traduce în felul său o ambiguitate a filozofiei în această etapă 

a istoriei burgheze, şi de aceea intelectualii îi acordă un sens 
de adevăr, în măsura în care ei trăiesc această ambiguitate 
şi în măsura în care această filozofie, ascunzîndu-şi adevărata 
semnificaţie, îşi îndeplineşte funcţia ideologică. 

b) Sensul istoriei. — Este, prin urmare, clar că nu putem 
încerca în mod serios nici o conciliere între aceste două filo¬ 
zofii şi trebuie să subliniem că într-adevăr marxiştii n-au vrut 
niciodată aşa ceva. Dar, dacă au trebuit s-o refuze este tocmai 
pentru că le-a fost oferită. Nu ne revine nouă sarcina să re¬ 
facem istoricul discuţiei; incontestabil, experienţa politică şi 
socială a Rezistenţei şi a Eliberării sînt motivaţiile sale esen¬ 
ţiale; ar trebui făcută analiza situaţiei intelectualităţii din 
această perioadă. Fapt este că fenomenologia a fost adusă în 
situaţia de a-şi confrunta tezele cu cele ale marxismului; de 
altfel, ajungea aici în mod spontan, după descentrarea pro¬ 
blematicii sale pornind de la eul transcendental în direcţia 
Lebenswelt- ului. 

Fenomenologia a învestit marxismul în mod esenţial cu 
două teze: sensul istoriei şi conştiinţa de clasă — care, la drept 
vorbind, reprezintă una singură, deoarece, pentru marxism, 
sensul istoriei nu poate fi descifrat decît prin etapele luptei 
de clasă; aceste etape sînt dialectic legate de conştiinţa pe 
care o capătă clasele despre ele însele în procesul istoric total. 
Clasa este definită în ultimă analiză de situarea în raporturile 
obiective de producţie (infrastructură), dar fluctuaţiile sale 
de volum şi de combativitate ce reflectă modificări neînce¬ 
tate ale acestei infrastructuri sînt încă legate dialectic de 
factori suprastructurali (politici, religioşi, juridici, ideologici 
propriu-zişi). Pentru ca dialectica luptei de clasă, motivul is¬ 
toriei, să fie posibilă, este necesar ca suprastructurile să intre 
în contradicţie cu infrastructura sau producţia vieţii materiale 
şi, în consecinţă, ca aceste suprastructuri să se bucure, aşa cum 
spune Thao 1 , de o „autonomie" în raport cu această producţie, 


1 Tran-Duc-Thao, „Marxisme et phenomenologie", Revue internaţionale, 2, 
pp. 176-178. Acest articol, anterior cu mult celei de-a doua părţi a cărţii deja 
citate, bate în retragere din punct de vedere marxist în raport cu tezele cărţii. 

şi să nu meargă automat pe urmele evoluţiei sale. „Autonomia 
suprastructurilor este în aceeaşi măsură esenţială înţelegerii 
istoriei ca mişcarea forţelor de producţie 11 (art. cit., p. 169). 
Ajungem, prin urmare, la teza, reluată de Merleau-Ponty 1 , 
conform căreia ideologia (în sensul general al cuvîntului) nu 
înseamnă iluzie, aparenţă, eroare, ci dimpotrivă realitate, aşa 
cum este infrastructura însăşi. „Primatul economicului, scrie 
Thao, nu suprimă adevărul suprastructurilor, ci îl trimite la 
adevărata sa origine, în existenţa trăită. Construcţiile ideo¬ 
logice se referă la modul de producţie, nu pentru că îl reflectă 
— ceea ce este o absurditate —, ci pur şi simplu pentru că îşi 
extrag tot sensul dintr-o experienţă corespunzătoare, în care 
valorile « spirituale » nu sînt reprezentate, ci trăite şi simţite 11 
(art. cit.). Thao atribuie fenomenologiei meritul de a fi „legi¬ 
timat valoarea tuturor semnificaţiilor existenţei umane 11 , adică 
într-un cuvînt de a fi ajutat filozofia să elibereze autonomia 
suprastructurilor. „Propunîndu-şi să înţeleagă, într-un spirit 
de supunere absolută faţă de dat, valoarea obiectelor « ide¬ 
ale », fenomenologia a ştiut să le raporteze la rădăcina lor 
temporală, fără să le deprecieze din această cauză 11 (ibid., 
p. 173); iar Thao arată că legătura cu economicul ne permite 
tocmai să întemeiem sensul şi adevărul „ideologiilor 11 — de 
exemplu ale fenomenologiei —, adică într-un cuvînt să în¬ 
ţelegem cu adevărat istoria, să înţelegem cum şi mai ales de 
ce efortul burgheziei din secolul al XVI-lea, de exemplu, 
pentru a se elibera de puterea papală, a căpătat forma ideo¬ 
logică a Reformei: a afirma că această formă nu este decît 
o reflectare iluzorie (ideologică) a unor interese materiale în¬ 
seamnă a refuza înţelegerea istoriei. Thao propune explicarea 
mişcării Reformei ca traducerea „raţionalizată 11 a experienţei 
realmente trăite a noilor condiţii de viaţă impuse de însăşi 
dezvoltarea burgheziei, condiţii caracterizate mai ales de 
siguranţa care nu mai obliga, aşa cum făcea nesiguranţa 


Găsim aici în mod explicit o intenţie de revizuire a marxismului. Vezi 
răspunsurile lui P. Naville din Les conditions de la liberte , Sagittaire. 

1 „Marxisme et philosophie", în Sens et non-sens, pp. 267 ş. urm. 

secolelor precedente, la închiderea spiritualităţii în mînăstire 
şi permitea în schimb slăvirea lui Dumnezeu în lume. Prin 
urmare, este cazul să adăugăm la analizele marxiste analize 
fenomenologice avînd ca obiect conştiinţa şi permiţînd toc¬ 
mai interpretarea raportului dialectic dintre această conştiinţă 
considerată ca sursă a suprastructurilor şi infrastructura eco¬ 
nomică în care este angajată în ultimă analiză (dar numai în 
ultimă analiză). Astfel se legitimează simultan posibilitatea 
unei dezvoltări dialectice a istoriei al cărei sens este în acelaşi 
timp obiectiv şi subiectiv, adică necesar şi contingent: oamenii 
nu sînt puşi în legătură directă cu economicul; ei sînt puşi 
în legătură directă cu existenţialul, sau mai degrabă econo¬ 
micul face parte deja din existenţial, iar libertatea lor de 
distribuire este resimţită de ei ca fiind reală. Problema revo¬ 
luţionară, după Thao, nu este, aşadar, numai organizarea şi 
întemeierea unei noi economii, ea rezidă în realizarea de 
către om a sensului însuşi al devenirii sale. în acest sens, 
după el, teoria lui Marx nu este o dogmă, ci o călăuză pentru 
acţiune. 

Merleau-Ponty abordează aceeaşi problemă, dar din aspec¬ 
tul concret politic. 1 A refuza istoriei un sens înseamnă şi a 
refuza politicii adevărul şi responsabilitatea, înseamnă a da 
de înţeles că Rezistentul nu are mai multă dreptate să omoare 
decît Colaboraţionistul, înseamnă a susţine că „scopul scuză 
mijloacele* 1 conform unei formule care şi-a avut succesul 
său, pentru că atunci drumul spre scop, stabilit arbitrar de un 
proiect subiectiv şi incontrolabil, poate trece prin orice cale, 
iar fericirea şi libertatea oamenilor prin nazism şi Auschwitz. 
Istoria demonstrează că nu este aşa. Nu trebuie să spunem 
doar că violenţa este inevitabilă deoarece viitorul este deschis 
şi „de realizat 11 , trebuie să mai spunem că o anumită violenţă 
este mai justificată decît alta; nu trebuie doar să consimţim 
că omul politic nu poate să nu fie un Machiavelli, ci să ară- 


1 Cf. mai ales Humanisme et terreur, Gallimard, 1946; şi două fragmente 
din Fenomenologia percepţiei , notă asupra materialismului istoric, pp. 195-202, 
libertate şi istorie, pp. 505-513. 

tăm şi că istoria îşi are şiretlicurile sale şi eventual îi machia- 
vellizează pe acei Machiavelli. Dacă istoria demonstrează, 
dacă istoria foloseşte şiretlicuri, înseamnă că năzuieşte spre 
un anume obiectiv şi are sens. Nu istoria însăşi, care nu este 
decît o abstracţie; dar există „o semnificaţie medie şi statis- 
tică“ a proiectelor oamenilor angajaţi într-o situaţie, care nu 
se defineşte pînă la urmă decît prin aceste proiecte şi rezul¬ 
tanta lor. Acest sens al unei situaţii este sensul pe care oamenii 
şi-l dau lor şi celorlalţi, într-un segment de durată pe care-1 
numim prezent; sensul unei situaţii istorice este o problemă 
de coexistenţă sau Mit sein ; există o istorie pentru că oamenii 
sînt împreună, nu ca nişte subiectivităţi moleculare şi închise 
care s-ar aduna, ci, dimpotrivă, ca nişte fiinţe proiectate spre 
celălalt ca şi spre instrumentul propriului adevăr. Prin urmare, 
există un sens al istoriei pe care oamenii în viaţă îl dau 
istoriei lor. Astfel se explică faptul că se pot grefa pe o bază 
obiectivă identică acte de conştiinţă variabile, ceea ce Sartre 
numea posibilitatea unei dezlipiri : „niciodată o poziţie obiec¬ 
tivă din circuitul producţiei nu ajunge să provoace dobîndirea 
conştiinţei de clasă" {Fenomenologia percepţiei, p. 505). Nu 
trecem automat de la infrastructură la suprastructură, şi există 
întotdeauna echivoc între una şi alta. 

Dar atunci, dacă este adevărat că oamenii dau istoriei lor 
sens, de unde deţin acest sens ? îl atribuie printr-o alegere 
transcendentă? Şi cînd imputăm Sinngebung- ul oamenilor 
înşişi, libertăţilor lor, oare nu punem din nou istoria „cu capul 
în jos", nu ne întoarcem la idealism? Există oare vreo posi¬ 
bilitate ideologică de a ieşi din dilema dintre „gîndirea obiec¬ 
tivă" şi idealism? Economismul nu poate explica istoria, nu 
poate explica cum o situaţie economică se „traduce" prin ra¬ 
sism, sau prin scepticism, sau prin social-democraţie, nici nu 
poate explica faptul că aceleiaşi poziţii din circuit pe care o 
descrie îi pot fi corelate nişte poziţii politice diferite, nici 
că există „trădători", nici măcar că este necesară o agitaţie 
politică; iar în acest sens istoria este contingenţă; dar idealis¬ 
mul, care o afirmă, nu poate nici el să explice istoria, nu poate 

explica faptul că „secolul luminilor 14 este al XVIII-lea, nici 
că grecii n-au întemeiat ştiinţa experimentală, nici că fascis¬ 
mul este o ameninţare a timpului nostru. Este deci necesar, 
dacă vrem să înţelegem istoria (şi nu există sarcină mai ade¬ 
vărată pentru filozof), să ieşim din acest dublu impas al unei 
libertăţi şi necesităţi în aceeaşi măsură totale. „Gloria rezis¬ 
tenţilor, ca şi josnicia colaboratorilor, presupune totodată 
contingenţa istoriei fără de care nu există vinovaţi în politică, 
şi raţionalitatea istoriei fără de care nu există decît nebuni 44 
(i Umanism şi teroare, p. 44). „Noi îi dăm sensul istoriei, dar 
nu fără ca ea să ni-1 propună 44 ( Fenomenologia percepţiei, 
p. 513). Aceasta nu înseamnă că istoria are un sens, unic, 
necesar şi astfel fatal, ale cărui jucării precum şi fraieri ar fi 
oamenii, aşa cum sînt pînă la urmă în filozofia hegeliană a 
istoriei, ci că are sens; această semnificaţie colectivă este 
rezultanta semnificaţiilor proiectate de subiectivităţi istorice 
în cadrul coexistenţei lor, şi faptul că acestor subiectivităţi 
le revine sarcina de a percepe într-un act de apropiere, care 
pune capăt alienării sau obiectivării acestui sens, precum şi 
istoriei, constituie în sine o modificare a acestui sens şi anunţă 
o transformare a istoriei. Nu există un obiectiv de o parte, iar 
de altă parte un subiectiv care să-i fie eterogen şi care să caute, 
în cel mai bun caz, să i se adapteze: astfel nu există niciodată 
o înţelegere totală a istoriei, căci şi atunci cînd înţelegerea 
este cît mai „adecvată 44 cu putinţă, ea angajează deja istoria 
pe o nouă cale şi îi deschide un viitor. Nu putem percepe 
istoria nici prin obiectivism, nici prin idealism, nici, cu atît 
mai puţin, printr-o unire problematică a celor două, ci printr-o 
aprofundare a unuia şi a celuilalt, care ne duce la existenţa 
însăşi a subiectelor istorice în „lumea 44 lor, plecînd de la care 
obiectivismul şi idealismul apar ca două posibilităţi, respectiv 
inadecvate, pentru înţelegerea subiectelor în istorie. Această 
comprehensiune existenţială nu este ea însăşi adecvată, de¬ 
oarece există întotdeauna un viitor pentru oameni, şi deoare¬ 
ce oamenii îşi creează viitorul creîndu-se pe ei înşişi. Istoria, 
întrucît nu este nicicînd încheiată, adică umană, nu este un 

obiect care poate fi determinat cu precizie; dar, întrucît este 
şi umană, istoria nu este fără sens. Astfel se justifică într-un 
mod nou teza husserliană a unei filozofii care n-a renunţat 
niciodată la problema unui „început radical 4 *. 1 


1 Constatăm aceasta şi în Lcs avcntures de la dialectique (Gallimard, 1955): 
„Astăzi, ca în urmă cu o sută de ani, şi ca în urmă cu treizeci şi opt de ani, 
este adevărat că nimeni nu e supus şi nu e liber singur, că libertăţile se contrazic 
şi se cheamă unele pe altele, că istoria este istoria disputei lor, că el se înscrie 
şi că este vizibil în instituţii, civilizaţii, în urma măreţelor acţiuni istorice, că 
există posibilitatea de a le înţelege, de a le situa, dacă nu într-un sistem conform 
unei ierarhii exacte şi definitive şi din perspectiva unei societăţi adevărate, 
omogene, trecute, măcar ca episoade diferite ale unei singure vieţi în care 
fiecare este o experienţă şi poate trece în ceilalţi..." (p. 276). Dar de această 
dată marxismul este atacat în teza sa fundamentală, care este posibilitatea însăşi 
a socialismului, societatea fără clase, suprimarea proletariatului ca clasă de 
către proletariatul la putere, şi sfîrşitul statului: „Iată deci întrebarea: revoluţia 
este un caz-limită al guvernării sau sfîrşitul guvernării?" La care Mer- 
leau-Ponty răspunde: „Ea este concepută în al doilea sens şi este practicată 
în primul.[...] Revoluţiile sînt adevărate ca mişcări şi false ca regimuri" 
(pp. 290 şi 279). Nu trebuie să pornim la descrierea critică a cărţii: să notăm 
numai că exprimă incompatibilitatea absolută între tezele fenomenologice şi 
concepţia marxistă despre istorie. In special respingerea de către Merleau-Ponty 
a posibilităţii efective de înfăptuire a socialismului nu poate surprinde dacă 
am ţinut cont că, refuzîndu-şi orice referire la obiectivitatea relaţiilor de 
producţie şi a modificărilor lor, trebuia ca fenomenologii să trateze încetul cu 
încetul istoria şi lupta de clasă doar ca devenirea şi contradicţia numai între 
conştiinţe. 

Concluzie 


I. — Pentru fenomenologie, discuţia despre sensul istoric 
al fenomenologiei se poate continua la nesfîrşit, deoarece 
acest sens nu poate fi determinat cu precizie o dată pentru 
totdeauna. Fenomenologia, instituind o istorie ambiguă, îşi 
impune propria-i ambiguitate în istorie. Marxismul arată că, 
dimpotrivă, pretinsa ambiguitate a istoriei traduce de fapt 
ambiguitatea fenomenologiei. Incapabilă să se ralieze materia¬ 
lismului proletariatului revoluţionar, ca şi idealismul imperialis¬ 
mului barbarizant, ea vrea să deschidă o a treia cale şi respectă 
obiectiv regulile jocului burgheziilor sale, chiar dacă, subiec¬ 
tiv, onestitatea unora dintre gînditorii săi nu poate fi pusă la 
îndoială. Nu din întîmplare extrema sa dreaptă duce la fas¬ 
cism, iar „stînga“ sa se contrazice în mod derizoriu. 1 Filo¬ 
zofia istoriei construită în grabă de Husserl în Krisis n-ar 
putea fi păstrată. 

II. — Dar ea poate fi de folos la revelarea unui adevăr al 
fenomenologiei. Căci este sigur că această ambiguitate a 
tezelor fenomenologice traduce la rîndul ei intenţia de a 


1 Vezi referitor la Heidegger, Thevenaz (1951), De Husserl ă Merleau-Ponty , 
Neuchâtel, 1966; J. -M. Palmier, Les ecritspolitiques de Heidegger, L’Heme, 
1968. Şi articolele lui Sartre, „Materialisme et revolution" (scris în 1946) în 
Situations , III; „Les communistes et la paix“, Temps modernes, iulie-octom¬ 
brie, 1952. Totodată, vom citi cu folos constemantul răspuns către Lefort, 
precum şi articolul acestuia, T.M., aprilie 1953; răspunsul lui Chaulieu către 
Sartre în Socialisme ou barbarie , nr. 12, august-septembrie 1953; şi răspun¬ 
sul lui Lefort, T.M., iulie 1954. 

depăşi alternativa obiectivism-subiectivism; această intenţie 
s-a „realizat 11 succesiv la Husserl în noţiunile de esenţă, ego 
transcendental şi Leben. Aceste concepte au ceva în comun: 
sînt „neutre“, servesc la delimitarea „solului 41 din care se hră¬ 
neşte sensul vieţii. Prin intermediul ştiinţelor umaniste, le-am 
văzut specificîndu-se succesiv în corp, Mitsein, istoricitate. 
Cu aceste concepte nu era vorba să clădim un sistem, ci să 
restituim, cu eforturi suplimentare, infrastructurile oricărei 
gîndiri, incluzînd gîndirea sistematică. Or, problema este de 
a şti dacă infrastructurile, „lucrurile însele 44 , sînt decelabile 
originar, independent de orice sedimentare istorică. Nu înţe¬ 
legem prin originaritate un ipotetic „în-sine“ exclus din ţinta 
intenţională: fenomenologia pleacă de la fenomen. Dar „feno¬ 
menalitatea fenomenului nu este niciodată ea însăşi o dată 
fenomenală 44 , scrie pe bună dreptate E. Fink 1 . 

Oare nu există, în definitiv, o decizie fenomenologică de 
a ne plasa într-un observator în care „apariţia existentului nu 
este un lucru ce apare singur 44 ( ibid.)l Şi de această decizie 
de a identifica fiinţa şi fenomenul, fenomenologia se dove¬ 
deşte incapabilă să dea seamă din punct de vedere fenomeno¬ 
logic. Prin urmare, ar trebui „să întemeiem dreptul de a face 
fenomenologie 4 * 2 . Dar întemeierea acestui drept înseamnă 
întoarcerea la gîndirea speculativă tradiţională, la sistemati¬ 
zarea filozofică. A justifica analiza intenţională înseamnă a 
ieşi din ea şi a recurge la sistem. Fink merge mai departe 
decîl Wahl: el arată că volens-nolens acest recurs există im¬ 
plicit în gîndirea lui Husserl: interpretarea „lucrului însuşi" 
ca fenomen, postulat al unei reînceperi radicale, teză a posteri¬ 
tăţii conceptului, credinţă în „metodă", nehotărîre a ceea ce 
este „constituire", caracteristică vagă a conceptului d eLeben, 
înainte de toate procedeu analitic el însuşi şi, mai exact, afir¬ 
marea priorităţii „modurilor originare", toate acestea ascund 
elementele speculative moştenite de la filozofia modernă, şi 


1 „L’analyse intentionnelle et le probleme de la pensee speculative", în 
Problemes actuels de la phenomenologie, Desclee, 1952, p. 71. 

2 Wahl, „Conclusions", ibid. 

mai ales de la revoluţia carteziană a cogito- ului. Krisis, care 
situa fenomenologia explicit în această moştenire, constituia 
deci o consimţire, şi nu ne va fi de mirare dacă o va rupe cu 
analiza intenţională şi va inaugura un sistem speculativ al 
istoriei (de altfel foarte mediocru). 

III. — L-am pus deja pe Hegel să răspundă, după cum ne 
amintim, pretenţiei de originaritate a lui Husserl: critica lui 
Fink sugerează deja acest răspuns. Iar critica marxistă îl com¬ 
pletează. Aici este în cauză, cum a observat foarte bine Thao, 
problema materiei. Leben-u\ ca sol al sensului vieţii nu este 
lipsit de ambiguitatea sa şi de riscul subiectivist decît dacă 
este identificat cu materia. Dar această hotărîre n-a putut fi 
luată de fenomenologie, deoarece înseamnă abandonarea ana¬ 
lizei intenţionale (a ego cogito- ului) şi trecerea la filozofia 
speculativă. în realitate, analiza intenţională şi „evidenţa 11 
cogito -ului nu sînt mai puţin elemente de filozofie specula¬ 
tivă. împotriva acestei metode intuitive şi a postulatului său, 
logica dialectică îşi afirmă adecvarea la real, afirmîndu-se ca 
emanaţie a realului. Fenomenologia a presimţit acest adevăr 
cînd a definit adevărul ca mişcare, geneză, reluare; dar şi în 
acest caz el a rămas în echivoc nu pentru că această mişcare 
este ea însăşi echivocă aşa cum pretinde, ci pentru că a refuzat 
să-i restituie realitatea materială. Menţinînd sursa sensului 
în starea intermediară dintre obiectiv şi subiectiv, el nu a văzut 
că obiectivul (şi nu existenţialul) conţine deja subiectivul ca 
negaţie şi ca depăşire, şi că materia este ea însăşi sens. De¬ 
parte de a le depăşi, fenomenologia este deci cu mult în urmă 
în raport cu filozofiile hegeliană şi marxistă. Acest regres se 
explică istoric. 

IV. — Am subliniat la început că noţiunea de antepredica- 
tiv, de pre-reflexiv putea fi aprofundată atît împotriva ştiinţei 
cît şi pentru a o întemeia mai bine: aici se departajează cele 
două tendinţe ale fenomenologiei. Această dualitate este mani¬ 
festă în special în abordarea ştiinţelor umaniste. Or, este clar 
că rodnicia fenomenologiei nu este de partea celor care, 

împotriva cercetării ştiinţifice a omului, îşi asumă răspunde¬ 
rea argumentelor anoste şi derizorii ale teologiei şi ale filozo¬ 
fiei spiritualiste. Bogăţia fenomenologiei, „partea sa pozitivă“, 
rezidă în efortul de a surprinde omul însuşi ocolind schemele 
obiectiviste cu care ştiinţa antropologică nu poate să nu-1 aco¬ 
pere, şi e evident că pe această bază trebuie să dialogăm cu 
fenomenologia. Reluarea comprehensivă a datelor neuro- şi 
psihopatologice, etnologice şi sociologice, lingvistice (despre 
care n-am putut vorbi aici), istorice etc., în măsura în care nu 
este vorba nici de un obscurantism grosolan, nici de un eclec¬ 
tism fără soliditate teoretică, corespunde îndeajuns cerinţelor 
unei filozofii concrete: iar dacă Merleau-Ponty îşi asumă răs¬ 
punderea 1 celebrei formule a lui Marx: „Filozofia nu se poate 
suprima decît realizînd-o“, aceasta se întîmplă deoarece i se 
pare că fenomenologia semnifică tocmai o filozofie făcută 
real, o filozofie suprimată ca existenţă separată 2 . 


1 „Marxisme et philosophie", în Sens et non-sens , pp. 267 ş. unn. 

2 Ştim că Marx subordona această suprimare a filozofiei suprimării gîndi- 
torului fragmentar, iar pe aceasta, în cele din urmă, constituirii societăţii fără 
clase. 

